**1пыт. МЕТОДЫКА ВЫКЛАДАННЯ БЕЛАРУСКАЙ ЛІТАРАТУРЫ**

**ЯК НАВУКОВА-ПЕДАГІЧНАЯ ДЫСЦЫПЛІНА**

**Змест і задачы методыкі выкладання беларускай літаратуры**

**Методыка выкладання беларускай літаратуры** - навука педагагічнага цыкла, якая дае магчымасць рацыянальна арганізаваць вывучэнне літаратуры як вучэбнага прадмета, паспяхова вырашыць задачы выхавання і развіцця асобы.

**Змест** методыкі выкладання беларускай літаратуры складаецца з **трох асноўных раздзелаў:**

1. **Агульныя асновы методыкі** (развіццё методыкі, метадычныя школы, погляды; праблемы, прынцыпы і метады выкладання).
2. **Сістэма вывучэння літаратуры на ўроках** (шляхі, метады, прыёмы вывучэння літаратуры; эмацыянальныі лагічны падыходы; распрацоўка ўменняў і навыкаў; самастойная праца; інтэграванасць).
3. **Сістэма пазакласнай працы** (разнастайнасць і сістэмнасць пазакласнай працы).

Як і кожная навучальная дысцыпліна, методыка выкладання беларускай літаратуры мае свае **задачы:**

* + пазнаёміць вучняў з тэарэтычнымі асновамі выкладання літаратуры;
  + выпрацаваць першапачатковыя практычныя ўменні і навыкі для падрыхтоўкі да ўрока роднай літаратуры;
  + даць напрамкі да самаадукацыі і творчага пошуку;
  + дапамагчы настаўніку адказаць на асноўныя прынцыповыя пытанні, што ўзнікаюць у час падрыхтоўкі да заняткаў, у працэсе выкладання, пасля аналізу праведзенага ўрока.

Методыка павінна даць настаўніку вычарпальныя адказы на пытанні: ***што? як? для чаго?***

Методыка выкладання беларускай літаратуры цесна звязана з іншымі навукамі:

* педагогікай;
* псіхалогіяй;
* лінгвістыкай;
* гісторыяй;
* этыкай (эстэтыкай);
* этнаграфіяй;
* рыторыкай;
* педагогікай;
* сацыяльны цыкл дысцыплін (філасофія, сацыялогія, культуралогія).

Методыка выкладання беларускай літаратуры цесна звязана з***метадалогіяй, тэорыяй літаратуры****.* Гэта сувязь выяўляецца перш за ўсё ў вызначэнні мэты, зместу і структуры курса літаратуры. Метадалогія літаратуразнаўства аказвае ўплыў і на метады навучання. Літаратуразнаўства дапамагае адказаць на першае пытанне методыкі - ***што вывучаць?***

Методыка выкладання беларускай літаратуры звязана з ***педагогікай* і *псіхалогіяй****.* Псіхалогія дае настаўніку веды аб узроставых адметнасцях дзяцей, садзейнічае наладжванню цеснага кантакту з вучнямі, выяўленню іх духоўнага свету, характару ўспрымання, асаблівасцей памяці.

Дзякуючы педагогіцы, настаўнік мае магчымасць даведацца пра агульнадыдактычныя прынцыпы, метады і прыёмы выкладання, ты пы і віды ўрокаў, грунтуючыся на якіх, методыка выпрацоўвае свае спецыфічныя крытэрыі.

Педагогіка з псіхалогіяй даюць настаўніку адказ на другое пытанне методыкі: ***як вывучаць?***

Нельга вывучаць беларускую літаратуру, не звяртаючы ўвагі на маральна-этычны бок пэўнага твора. Адсюль вынікае, што методыка выкладання беларускай літаратуры мае самыя цесныя сувязі з ***эстэтыкай* -** навукай аб прыгожым і ***этыкай*** *-* навукай аб маралі.

Немагчыма ўявіць вывучэнне беларускай літаратуры адасоблена ад ***гісторыі,***паколькі кожны творца - гэта прадстаўнік пэўнага гістарычнага працэсу. Акрамя таго, вельмі часта пісьменнік звяртаецца да гістарычных крыніц: летапісаў, дакументаў, ліставання і г.д. Гістарычны аспект у дачыненні да аналізуемага твора методыка літаратуры рэкамендуе выкарыстоўваць з улікам трох патрабаванняў: часу напісання твора, часу, які адлюстраваны ў творы, і сённяшняга часу.

Вывучэнне літаратуры ў школе не можа разглядацца ў адрыве ад мовы.

**2 пыт. ПРЫНЦЫПЫ I МЕТАДЫ ВЫКЛАДАННЯ ЛІТАРАТУРЫ**

**Агульнадыдактычныя прынцыпы выкладання літаратуры**

**Дыдактычныя прынцыпы** - гэта пэўныя метадалагічныя палажэнні, якімі вызначаюцца працэсы навучання і выхавання, што складаюць адзіную сістэму, якая вызначае агульныя падыходы да выкладання канкрэтных прадметаў.

Вывучэнне літаратуры базіруецца на наступных дыдактычных прынцыпах:

***1. Прынцып навуковасці***забяспечвае дакладнасць падачы ісцін, устаноўленых гісторыяй і тэорыяй літаратуры; а таксама ўспрыманне вучнямі твора як эстэтычнай з’явы. Пры гэтым нельга дапускаць, каб агульнапрызнаныя ацэнкі літаратурных твораў навязваліся вучням, да іх яны павінны падыходзіць свядома.

Прынцып навуковасці сінтэзуе ***светапоглядны, тэхналагічны* і *развіваючы***аспекты.

***2. Прынцып даступнасці і сістэмнасці*** забяспечваецца праграмай праз змест твораў, тэарэтыка-літаратурных паняццяў і праз пошукава-пазнавальную, самастойную працу.

***3. Прынцып свядомай і актыўнай дзейнасці вучняў нры вядучай ролі настаўніка*** ажыццяўляецца праз пошукава-пазнавальную, самастойную працу.

***4. Прынцып нагляднасці*** рэалізуецца праз актывізацыю пачуццёва-зрокавага ўспрыняцця, багатую ілюстраванасць.

***5. Прынцып выхаваўчай накіраванасці*** *-* гэта фарміраванне перакананняў, светапогляду, жыццёвай пазіцыі на аснове вывучэння літаратурных твораў.

**Прынцыпы літаратуразнаўчага аналізу**

Вывучэнне літаратуры - гэта, у першую чаргу, аналіз твораў, а значыць, і падыходаў, якія склаліся ў літаратуразнаўчай навуцы.

Безумоўна, літаратуразнаўчы аналіз мае многа агульнага з аналізам агульнашкольным. Аднак існуюць і адметныя прынцыпы літаратуразнаўчага аналізу.

**1. *Прынцып вывучэнн твораў як твораў мастацтва слова.***Літаратура адлюстроўвае свет у вобразнай форме, гэтым яна

адрозніваецца ад навукі, гісторыі, іншых відаў мастацтва. Яшчэ I. Замоцін гаварыў, што літаратурныя творы не павінны ўспрымацца якілюстрацыі да гісторыі ці грамадазнаўства. Вучні павінны ўсвядоміць,што літаратурны твор - спецыфічны твор мастацтва, і выразна бачыш гэту спецыфіку. Не толькі, ***што паказана****,* але і ***як паказана.***

***2. Прынцып аналізу мастацкіх з’яў у адзінстве формы і зместу****.* Ён прадугледжвае аналіз мовы і стылю пісьменніка ў непарыўнай сувязі з ідэйна-вобразным зместам, у працэсе такога аналізу школьнікі вучацца разумець сэнс і функцыю сродкаў выразнасці.

Пад ***зместам***мы разумеем тое, што адлюстроўвае пісьменнік, змест жа знаходзіць сваё ўвасабленне ў форме (жанр, кампазіцыя, сродкі выразнасці).

***3. Прынцып гістарызму****.* Кожны твор нясе адзнакі гістарычнай эпохі, і зразумець яго можна толькі ў кантэксце часу. Прынцып гістарызму ўключаетры аспекты: ***эстэтычны, гісторыка-генетычны, гісторыка-функцыянальны.***

**Метады выкладання літаратуры**

**Метады навучання** - гэта спосабы работы настаўнікаў і вучняў, пры дапамозе якіх дасягаецца авалоданне ведамі,уменнямі і навыкамі, фармуецца светапогляд вучняў, развіваюцца іх здольнасці. 3 паняццем «метады навучання» цесна звязана паняцце «прыём» - частка метаду, яго прыватнае праяўленне, з дапамогай якога вырашаюцца канкрэтныя сітуацыі метаду.

У сучаснай метадычнай літаратуры існуюць розныя падыходы да класіфікацыі метадаў выкладання. Найбольш пашыранай з’яўляецца наступная класіфікацыя:

***Метад творчага чытання.***Спецыфіка дадзенага метаду заключаецца ў актывізацыі мастацкага ўспрыняцця і эстэтычнага перажывання, якія з’яўляюцца першай і неабходнай ступенню ў разуменні літаратуры. Гэта чытанне не ў звычайным сэнсе, яно патрабуе спецыяльнай увагі да слова, фразы, рытму, інтанацыйнага малюнка. Дадзены метад утрымлівае ўсе метадычныя прыёмы: выразнае чытанне настаўніка, артыста, вучняў і г.д., а таксама не выключае кароткую гутарку, каментарый, самастойную інтэрпрэтацыю, разгляд ілюстрацый. Метад творчага чытання выкарыстоўваецца ў самым пачатку вывучэння твора і пасля яго аналізу, калі твор успрымаецца вучнямі ўжо значна глыбей.

***Асноўныя віды вучэбнай дзейнасці школьнікаў:***

* Чытанне
* Слуханне
* Складанне планаў
* Пераказы
* Ілюстраванне
* Водгукі (вусныя і пісьмовыя)

***Эўрыстычны метад***прызначаны для паглыблення першапачатковага эмацыянальнага ўспрымання школьнікаў, стымуляцыі іх інтэлектуальных магчымасцей. Задача настаўніка - шляхам разнастайных метадычных прыёмаў (гутаркі, заданні, пытанні, назіранні і г.д.) дапамагчы вучням знайсці праблемы, узнятыя аўтарам у творы, прааналізаваць іх адлюстраванне ў мастацкім тэксце. Эўрыстычны метад садзейнічае засваенню вучнямі метадаў аналізу літаратурнага твора, развівае крытычную думку.

**Асноўныя віды вучэбнай дзейнасці школьнікаў:**

* Падбор цытат і ўрыўкаў
* Адказы на пытанні
* Аналітычныя назіранні
* Выкананне заданняў
* Пастаноўка праблем
* Фармуляванне высноў

***Даследчы метад***скіраваны на самастойную працу вучняў. Дадзены метад блізкі да эўрыстычнага, але функцыя настаўніка заключаецца не ў дапамозе вучням у аналізе матэрыялу, а ў тым, каб шляхам пастаноўкі праблемных пытанняў, даследчых заданняў нацэльваць на даследаванне літаратурнага матэрыялу, выбудоўванне ўласных абгрунтаванняў і меркаванняў.

**Асноўныя віды вучэбнай дзейнасці школьнікаў:**

* Самастойны аналіз
* Супастаўленне
* Назіранне
* Канспектаванне
* Абмеркаванне
* Падрыхтоўка рэфератаў
* Складанне і каменціраванне табліц, схем

***Рэпрадуктыўны метад*** вызначаецца тым, што вучні атрымліваюць веды ў гатовым выглядзе: праз слова або лекцыю настаўніка, з падручніка, дапаможніка і г.д. Гэты метад прадуктыўны толькі пры ўмове не механічнага запамінання, а асэнсаванага засваення, якому садзейнічаюць праблемнае выкладанне матэрыялу, шырокае выкарыстанне нагляднасці, звязаныя з пэўнай тэмай. Рэпрадуктыўны метад эфектыўны пры выкладанні вялікага, новага для вучняў матэрыялу, пры сістэматызацыі і абагульненні.

**Асноўныя віды вучэбнай дзейнасці школьнікаў:**

* Слуханне
* Запісы лекцыі
* Складаннс планаў і тэзісаў
* Састаўленне сінхраністычных табліц
* Падрыхтоўка вусных адказаў

**3 пыт. НАСТАЎНІК I ВУЧНІ НА ЎРОКАХ ЛІТАРАТУРЫ**

**Настаўнік беларускай літаратуры і прафесійныя патрабаванні да яго**

У наш час, калі ідзе актыўнае рэфармаванне сістэмы адукацыі, мадэрнізацыя літаратурнага навучання, калі ажыццяўляецца выхад краіны ў сусветную адукацыйную прастору, асаблівую значнасць набываё асоба школьнага настаўніка, ад якога найперш і залежыць эфектыўнае вырашэнне вышэй адзначаных задач.

Асаблівая нагрузка кладзецца на настаўніка роднай мовы і літаратуры, паколькі мастацкая літаратура па праву называецца чалавеказнаўствам, а выкладанне яе становіцца працэсам фармавання духоўнага свету юнай асобы.

Ідэалы і роля прафесіі настаўніка-славесніка гістарычныя, яны мяняюцца з развіццём грамадства, залежаць ад яго сацыяльнай арганізацыі, ідэалогіі і культуры.

Гаворачы пра гістарычнасць настаўніцкай прафесіі, нельга не зазначыць, што ёсць у гэтых ідэалах нешта ўстойлівае, што нараджалася і фармавалася на працягу стагоддзяў, гістарычных эпох. Гэта гуманістычная накіраванасць прафесіі настаўніка-літаратара. Яна абумоўлена як педагагічнай сутнасцю, так і непарыўнай сувяззю з мастацкай літаратурай. Зыходзячы з гэтага, можна вылучыць і шэраг **патрабаванняў,** якія ставяцца да настаўніка беларускай літаратуры. Гэтыя патрабаванні падзяляюцца на ***агульнадыдактычныя і вузкаспецыяльныя.***

***Агульнадыдактычныя патрабаванні:***

1. Ведаць дыялектычныя асновы выкладаемай навукі.
2. Валодаць агульнымі метадамі перадачы ведаў.
3. Ведаць і ўлічваць узроставыя асаблівасці мыслення вучняў, аб’ём і характар іх жыццёвага вопыту.
4. Разумець самую сутнасць выкладаемага прадмета, этапы яго развіцця, сучасны стан, сувязь з іншымі навукамі і практыкай.
5. Цікавіцца і авалодваць новымі тэхналогіямі навучання.
6. Уяўляць сабой узор высока маральнай асобы.

***Вузкаспецыяльныя патрабаванні:***

1. Данесці ўсё лепшае, створанае пісьменнікам.

2. Быць пасрэднікам паміж пісьменнікамі і чытачамі.

3. Мець уласную ацэнку кожнага мастацкага твора, які вывучаецца ў школьным курсе беларускай літаратуры.

4. Быць у курсе ўсіх літаратурных навінак.

5. Быць эмацыянальна настроеным пры чытанні кожнага мастацкага твора.

1. Мець творчы падыход.
2. Бездакорна валодаць роднай мовай у яе вуснай і пісьмовай формах.

8. Ведаць гісторыю свайго народа, краю.

9. Быць папулярызатарам культурных традыцый свайго народа.

I яшчэ, абапіраючыся на сучасныя даследаванні псіхалогіі і педагагічнай працы, можна таксама назваць найважнейшыя бакі дзейнасці настаўніка-літаратара:

* *даследчы -* вывучэнне ўсяго новага ў галіне свайго прадмета, вопыту калег;
* *канструктарскі* - распрацоўка сістэмы выкладання літаратуры, пазакласных мерапрыемстваў;
* *арганізатарскі* - рэалізацыя спланаванай работы;
* *камунікатыўны -* устанаўленне кантактаў з вучнямі, якія садзейнічалі б вырашэнню педагагічных задач, выпрацоўка вопыту міжасобасных маўленчых навыкаў.

Апошнім часам вялікая ўвага скіроўваецца і на псіхалагічны бок, паколькі плён настаўніцкай дзейнасці ў вялікай ступені залежыць ад таго, наколькі настаўнік умее валодаць сабой, здольны да самаацэнкі і самавыхавання.

Больш таго, прафесія педагога сёння становіцца прадметам навуковага даследавання, паколькі сапраўдны настаўнік - асоба творчая. Творчасць - у самой прыродзе настаўніцкай працы, хоць, як вядома, не кожны настаўнік - творца. Каб быць творцам, трэба мець сваю пазіцыю, сваё педагагічнае крэда, трэба ўдасканальваць майстэрства, свой стыль, індывідуальную выхаваўча-педагагічную сістэму.

**Чытацкія асаблівасці вучняў у залежнасці ад узросту**

Асноўны напрамак сучаснай літаратурнай адукацыі - гэта стварэнне гуманістычнай сістэмы навучання і выхавання з асобасна арыентаваным і дзейнасным падыходам. Якасная рэалізацыя такой задачы немагчыма без уліку і ўвагі да ўзроставых асаблівасцей школьнікаў.

Плануючы працу на ўроку літаратуры, настаўнік у першую чаргу павінен дасканала ведаць, што ўяўляюць сабой яго выхаванцы як чытачы. На сённяшні дзень ёсць нямала прац, прысвечаных аналізу заканамернасцей развіцця школьніка як чытача, залежнасці ўзроўню чытацкай культуры ад характару навучання, аб якасных зменах адносін школьнікаў да мастацтва ў сувязі з узроставымі зрухамі і г.д.

Найбольш зменны аспект, які патрабуе дамінуючай увагі, -**псіхалагічныя асаблівасці развіцця** школьнікаў, а таму разгледзім яго больш дэталёва.

Сістэматызуючым стрыжнем узроставай адметнасці, якую ў першую чаргу, плануючы вучэбны працэс, неабходна ўлічваць настаўніку, з’яўляюцца наступныя паказчыкі:

* эмацыянальнае жыццё;
* сацыяльныя пачуцці ў дзіцяці;
* эстэтычнае жыццё школьніка;
* рэлігійнае жыццё;
* развіццё інтэлекту;
* спецыфіка мыслення.

Пры дадзеным новым напаўненні традыцыйным застаўся **падзел падлеткаў на ўзроставыя групы**.

*1.****Малодшы падлеткавы ўзрост (10-12гадоў).***Вучнігэтагаўзросту цікавяцца адлюстраваннем у літаратуры подзвігаў, прыгод, моцных валявых людзей. Дзеці даюць просталінейныя ацэнкі падзеям і героям. Настаўніку неабходна пераадольваць наіўны рэалізм ва ўспрыманні твораў, выпрацоўваць навыкі аналітычнага падыходу да іх.

*2.****Старэйшы падлеткавы ўзрост (13-15 гадоў).***У такім узросце пашыраецца кола літаратурных інтарэсаў, вучні цікавяцца складанымі пачуццямі, перажываннямі герояў, стараюцца даць ацэнку падзеям, праблемам, якія ўзняты ў творы. Настаўніку неабходна пераадольваць максімалізм у ацэнках герояў, іх учынкаў, анэстэтычнасць ва ўспрыманні літаратурнага твора.

*3.****Старэйшы школьпы ўзрост: ранняе юнацтва (16-17 гадоў).*** *У* гэтым узросце ўзнікае імкненне пазнаць свет і сваё месца ў ім, заявіць аб сабе як асобе. Вучні гэтай групы скіроўваюць асаблівую ўвагу на светапогляд, перакананні, самаацэнкі герояў. Яны здольны да аналітычнага прачытання мастацкага твора. Настаўніку неабходна ўмела актывізаваць разумовую і эмацыянальную дзейнасць вучняў, літаратурных твораў і ўменне рабіць самастойныя высновы.

Адразу агаворымся, што падзел падлеткаў на ўзроставыя групы ў пэўнай ступені ўмоўны, паколькі развіццё асобы залежыць ад розных фактараў і досыць індывідуальнае. Даволі часта ў адной і той жа ўзроставай групе можна сустрэць вучняў з вельмі рознымі ўзроўнямі псіхалагічнага развіцця ў цэлым і ў яго межах - літаратурнага: некаторыя школьнікі апярэджваюць сваіх аднагодкаў на 1-2 гады, другія, наадварот, адстаюць. Аднак пры ўсёй адноснасці ўзроставых характарыстык у вучняў аднаго ўзросту вельмі многа агульнага. На гэтых агульных тэндэнцыях мы і спынімся больш падрабязна.

Калі ў ранейшых методыках сцвярджалася, што ў падлеткаў праяўляецца павышаная цікавасць да мастацтва наогул і кіно і літаратуры ў прыватнасці, то на сённяшні дзень цікавасць да чытання рэзка знізілася. Настаўнік, безумоўна, павінен улічваць дадзены факт і рабіць стаўку на тое, што ў гэты перыяд жыцця ў падлеткаў развіваецца тэарэтычнае рэфлексіўнае мысленне. Таму да ацэнкі літаратурных герояў вучні 1-й узроставай групы падыходзяць толькі з маральнымі (у 5 класе нават спрошчанымі) крытэрыямі: усё добрае, моцнае, смелае імі прымаецца, а злое адмаўляецца, у выніку яны часта ўспрымаюць герояў не як тыпізаваныя вобразы, а як рэальных асоб, што прымітывізуе ўспрыняцце мастацкага твора.

*Напрыклад,* пры выву чэнні ў 7 класе паэмы Я. Купалы «Курган» першасна вучні расстаўляюць наступныя акцэнты: гусляр - добры, князь - дрэнны. Калі ж настаўнік улічыць, што ў гэтым узросце адбываецца далейшая інтэлектуалізацыя ўспрыняцця і памяці і адпаведна гэтай асаблівасці падбярэ формы і прыёмы працы, то школьнікі прыйдуць да неабходнай высновы: у гэтым творы яскрава адлюстравана сутыкненне высокай духоўнасці, маральнасці з бездухоўнасцю і бесчалавечнасцю, а сама паэма з’яўляецца не толькі займальным аповядам пра даўніну, але і творам, дзе ўздымаецца праблема мастака і мастацтва.

Яшчэ адзін «рыф», які павінен улічваць настаўнік, працуючы з вучнямі гэтых класаў, - паслядоўнае праяўленне асаблівай формы самасвядомасці: ***прэтэнзіі на сталасць.***Яна праяўляецца ў маральным максімалізме, безапеляцыйных сцвярджэннях або адмаўленнях, катэгарычнасці. 3-за гэтага вучням дадзенага ўзросту вельмі цяжка разабрацца са складанымі і супярэчлівымі героямі твораў. Таму пры аналізе твора настаўнік павінен праецыраваць пытанні і заданні, ашчаджаючы згаданыя вышэй прэтэнзіі на сталасць, дыпламатычна прыводзячы да правільных высноў. Саюзнікам настаўніка ў гэтым будзе характэрнае для дадзенага ўзросту ***імкненне да самастойпасці****.* Шырока выкарыстоўваючы разнастайныя віды самастойнай дзейнасці, настаўнік зможа рэалізоўваць патрабаванні праграмы да засваення матэрыялу, вучыць школьнікаў мысліць літаратурна і ўдасканальваць чытацкую культуру.

Другая група (старэйшы падлеткавы ўзрост) характарызуецца такой дамінуючай асаблівасцю, як фарміраванне ***Я-канцэпцыі*** *-* сістэмы ўнутрана ўзгодненых уяўленняў пра сябе. Адсюль вынікае цікавасць падлетка да ўнутранага свету, складаных перажыванняў, узаемаадносін. Ён у асноўным складваецца як чытач: ад чыста падзейных, маральных крытэрыяў у ацэнках літаратурных твораў паступова пераходзіць да асэнсаваных, эстэтычных.

Такому падлетку важна мець не столькі адказы на пытанні кшталту «Што здарылася?», «Што адбылося?», «Які герой?», колькі на пытанні «Чаму так здарылася?», «Па якой прычыне адбылося?», «Чаму такі герой?». Як бачым, асаблівая ўвага скіроўваецца на прычынна-выніковыя сувязі, але навыкаў аналізу ў такім рэчышчы ў падлеткаў яшчэ не хапае. На гэтай базе і павінна грунтавацца стратэгія працы настаўніка па навучанні літаратуры.

Неабходна ўлічваць і **адмоўныя рысы чытачоў** гэтага ўзросту. Першая з іх заключаецца ў тым, што псіхалагічная неабходнасць у самавыражэнні аказваецца настолькі моцнай, што аналіз твора часам падмяняецца аналізам уласных перажыванняў або разважанняў, на тэмы, якія іх хвалююць. Такія суб’ектыўныя адносіны неабходна пераадольваць, падбіраць формы аналізу, дзе б арганічна злучаліся аб’ектыўныя погляды на твор. Другая складанасць бачыцца ў наяўнасці арыентаванасці на поспех.

Вучні баяцца выказаць памылковую думку і праз гэта трапіць, як яны лічаць, у смешнае становішча і выставіць сябе ў нявыгадным святле, а таму настаўніку варта вельмі далікатна ставіцца да недакладных адказаў, ашчадна і дыпламатычна выпраўляць памылкі, накіроўваць на правільныя адказы, ухваляць цікавыя разважанні.

Выхаванне чытальніцкіх якасцей у гэтай групы значна ў большай ступені, чым у папярэдняй, павінна ўключаць фармаванне тэарэтыка-літаратурных ведаў і перш за ўсё аб’ектыўных крытэрыяў падыходу да чытання і аналізу твора.

Абсалютна па-іншаму адбываецца праца на ўроках літаратуры (як і на многіх іншых) у вучняў старэйшага школьнага ўзросту. Тлумачыцца гэта зноў жа асаблівасцямі псіхічнага развіцця. 10-11 класы (16-17гадоў) - гэта перыяд ранняга юнацтва, чым у многім абумоўлена і ад чаго залежыць навучанне маладых людзей. У гэты час падлетак імкліва выйшаў за межы школьных зацікаўленасцей і, адчуўшы сябе дарослым, рознымі спосабамі імкнецца далучыцца да жыцця старэйшых. Аднак у гэтым узросце школьнікі ўсё ж застаюцца на ўзроўні сваёй падлеткавай субкультуры, яны ўсё яшчэ залежаць як ад бацькоў, так і ад настаўнікаў. Што да апошніх, то варта зазначыць, што ў гэты перыяд узаемаадносіны вучняў з настаўнікам адбываюцца на прынцыпова іншым узроўні.

Калі ў больш раннія перыяды развіцця падлеткі не заўважалі прабелаў у працы настаўніка, адсутнасці ў яго глыбокіх ведаў і педагагічнай культуры і пры добрай арганізацыі навучання досыць плённа выконвалі нават аднатыпныя заданні, то ў працы са старшакласнікамі названыя недахопы адразу выявяцца.

Па-першае, неабходна памятаць, што ў гэты час у юнакоў замацоўваюцца эстэтычныя ідэалы, адносіны да мастацтва ў цэлым. Сутыкаючыся з творам любога віду мастацтва, яны асэнсоўваюць, што гэта - толькі мастацкае адлюстраванне рэчаіснасці, створанае пры дапамозе вымыслу, фантазіі, але разам з тым яно заключае ў сабе глыбінны сэнс. У 16-17 гадоў, калі фактычна сфарміравана мастацкая свядомасць, маладыя людзі разумеюць, што кожны твор мастацтва павінен у першую чаргу выконваць функцыю эстэтычную і толькі пасля адукацыйную, развіццёвую, выхаваўчую і г.д. Менавіта ўлічваючы гэта і павінна планавацца праца па літаратурнай адукацыі ў старшых класах.

Па-другое, акрэслены перыяд жыццёвага цыклу развіцця чалавека з’яўляецца ***пераходным****,* ад чаго таксама залежыць спецыфіка і навучанне ў школе. У гэты перыяд вырашаецца пытанне пра далейшае жыццё: адбываецца прафесійнае самавызначэнне, разам з якім часта назіраюцца і крызісныя моманты. Пошукі сэнсу жыцця, свайго месца ў гэтым жыцці становяцца бадай што асноўным. I тут вялікую ролю павінны адыгрываць урокі літаратуры. Школьная праграма па беларускай літаратуры для старшых класаў прапануе зварот да мастацкіх твораў, якія сваім зместавым напаўненнем, ідэйным зместам часта вельмі блізкія юнакам. Многія героі твораў, што вывучаюцца, з’яўляюцца равеснікамі старшакласнікаў. Так, галоўныягероі «Раскіданага гнязда» Я. Купальг, Сымон з паэмы Я. Коласа «Сымон-музыка», Ганна Чарнушка і Васіль Дзяцел з «Палескай хронікі» I. Мележа і іншыя прадстаўляюць той жа ўзрост, што і вучні. Таму, характарызуючы герояў вывучаемых твораў, вучні міжволі будуць параўноўваць сябе з імі. А такое параўнанне можа дапамагчы старшакласнікам разабрацца ў сабе, убачыць сябе нібы збоку і зрабіць пэўныя высновы.

Пры ўспрыманні і аналізе мастацкага твора старшакласнікі часта імкнуцца да арыгінальнасці, адкрытага выяўлення сваёй індывідуальнасці. Іх ужо не заўсёды задавальняе матэрыял падручніка, меркаванне настаўніка можа быць праігнараваным або ўспрынятым у штыкі. Тут важна даць магчымасць таму ці іншаму вучню выказацца цалкам. Калі яго думка памылковая, то пры плённай працы на ўроку, у час дыскусій ён сам зразумее, што яго меркаванне не зусім правільнае ці няправільнае зусім.

Як бачна, кожная прааналізаваная група мае сваю асаблівую, адметную спецыфіку развіцця (у тым ліку і літаратурнага), і толькі пры дасканалым валоданні асновамі ўзроставай псіхалогіі і прыёмамі працьі на ўроку з боку настаўніка магчыма паўнавартаснае літаратурнае навучанне ў сярэдняй школе.

**4 пыт. УРОК ЯК АСНОЎНАЯ ФОРМА ВЫКЛАДАННЯ** ЛІТАРАТУРЫ

**Тыпы і віды ўрокаў па літаратуры**

Галоўнай формай навучальна-выхаваўчага працэсу заўсёды быў і застаецца **ўрок** - калектыўная форма навучання, якой уласцівы пастаянны састаў навучэнцаў і ўстойлівыя часавыя рамкі (45 хвілін), з загадзя складзеным раскладам і арганізацыяй вучэбнай працы над пэўным матэрыялам. Разам з тым урок - гэта не проста перадача вучням навучальнага матэрыялу, а шматгранны і складаны акт, у якім канцэнтруюцца ўсе найважнейшыя асаблівасці навучальна-выхаваўчай дзейнасці. Для яго характэрны арганізацыйныя, педагагічныя, гігіенічныя, метадычныя, а ў нашым выпадку і літаратуразнаўчыя аспекты. Урок літаратуры, як адзначаў акадэмік М.А. Лазарук, «у гэтым сэнсе асаблівы, таму што нясе вучням не толькі агромістую чалавеказнаўчую інфармацыю, але з’яўляецца генератарам духоўнасці, фармуе эмацыянальную, эстэтычную культуру чалавека, выхоўвае як асобу ў самым шырокім значэнні гэтага слова».

Методыка ўрока літаратуры грунтуецца на выразнай пастаноўцы дыдактычнай мэты, задачы (навучальнай, развіваючай, выхаваўчай), на разнастайнасці і багацці метадаў, разлічаных на інтэнсіфікацыю пазнавальнай дзейнасці вучняў і трывалае засваенне матэрыялу.

Рыхтуючыся да заняткаў, ***настаўнік***

* прадумвае мэты і змест;
* метады і прыёмы працы;
* выбудоўвае ўрок.

У залежнасці ад падыходаў можна вылучыць наступную класіфікацыю ўрокаў:

**1. Віды ўрокаў па дыдактычных мэтах:**

* Урок тлумачэння новага матэрыялу;
* Урок абагульнення і сістэматызацыі;
* урок-паўтарэнне;
* урок камбінаванай будовы;
* кантрольны ўрок.

**2. Урокі акадэмічнага тыпу:**

* урок-лекцыя;
* урок-семінар;
* урок-залік.

***Урок-лекцыя***ў залежнасці ад класа можа доўжыцца ад 10 да 35 хвілін. Зыходзячы з узроставых асаблівасцей вучняў, урок-лекцыя звычайна праводзіцца ў старшых класах. Гэты від урокаў варта выкарыстоўваць, калі бярэцца вялікі аб'ём матэрыялу ці складаны матэрыял (яшчэ незнаёмы вучням ці знаёмы схематычна). Урокі-лекцыі выкарыстоўваюцца пры вывучэнні аглядавых тэм, для уступных заняткау да манаграфічных тэм, пры вывучэнні біяграфіі пісьменніка, у якасці першага ўрока перад вывучэннем вялікага эпічнага твора.

У залежнасці ад месца ў навучальным працэсе і дыдактычнага прызначэння вылучаюцца наступныя віды ўрока-лекцыі:

-***уводная лекцыя*** *-* праводзіцца, калі даецца агульная характарыстыка матэрыялу, які будзе вывучацца;

*-****установачная лекцыя*** *-* выкарыстоўваецца, калі падаецца асноўны змест і напрамкі да паглыблення вывучэння тэмы;

***-разавая лекцыя***- абіраецца, калі разглядаецца адно пытанне, пэўны аспект, новы **погляд на тэму, якая вывучаецца;**

***-аглядная******лекцыя*** *-* праводзіцца, калі трэба пазнаёміць з асноўнымі вузлавымі пытаннямі вялікага матэрыялу;

-***падагулыіяючая лекцыя***- выкарыстоўваецца пасля вывучэння тэмы ці вялікага твора і мае на мэце сістэматызаваць веды вучняў.

Для лепшага ўспрымання лекцыі настаўнік можа ўключыць у сваё выступленне паведамленне вучня, выкарыстанне нагляднасці, паведамленне ці запіс на дошцы плана лекцыі, а таксама забеспячэнне заданнямі.

***Урок-семінар***выбіраецца, калі прадугледжваецца самастойнае асэнсаванне тэмы. Форма семінара можа выкарыстоўвацца на ўступных і заключных занятках, пры аналізе мастацкага твора, пры вывучэнні манаграфічных і аглядных тэм, на ўроках пазакласнага чытання.

Урок-семінар абавязкова патрабуе папярэдняй падрыхтоўкі, якая ўключае ў сябе наступныя віды дзейнасці: *тлумачэнне тэмы, распрацоўка пытанпяў, падрыхтоўка спісаў літаратуры і іншага даведачнага матэрыялу, размеркаванне пытанняў і заданняў сярод вучняу, правядзенне індывідуальных кансулыпацый, вызначэнне працы класа.*

***Урок-залік***дапамагае праверыць засваенне тэмы ці шэрагу паняццяў, пытанняў. Праводзіцца такі ўрок як у пісьмовай, так і ў вуснай форме. Адным з варыянтаў урока-заліку можа выступаць тэсціраванне.

Пытанні да заліку даюцца настаўнікам загадзя і тлумачацца.

Праводзіцца залік як індывідуальна, так і па групах.

**3. Віды ўрокаў па вядучым метадзе:**

* урок-гутарка;
* урок-дыскусія;
* урок-дыспут;
* урок-даследаванне;
* урок-доказ;
* урок-дэманстрацыя.

***Урок-гутарка***- распаўсюджаны і эфектыўны від урока, неабходны пры аналізе твораў, праверцы ўспрыняцця прачытанага, на заключных занятках, пры актуалізацыі прачытанага. Прадуманыя эўрыстычныя пытанні ўключаюць вучняў у творчы працэс пазнання твора, ствараюць эфект адкрыцця, вучаць абгрунтоўваць думку, надаваць ёй славесную форму, развіваюць уменне слухаць. Слабым бокам урокаў-гутарак з’яўляецца тое, што кароткія, лаканічныя адказы школьнікаў не развіваюць маналагічную мову.

***Урок-дыскусія***- калектыўнае абмеркаванне пытанняў, якія могуць  
выклікаць несупадзенне думак. Такія ўрокі добра развіваюць мыс-  
ленне, патрабуюць глыбокага пранікнення ў матэрыял, развіваюць  
дыялагічную мову. Галоўная задача настаўыіка пры гэтым - праду-  
маць дыскусійны момант, каб заахвоціць вучняў прыняць удзел у та-

кой працы.

***Урок-дыспут***па методыцы правядзення падобны да ўрока-дыскусіі. Адрозненне толькі ў тым, што свае погляды на спрэчныя пытанні выказваюць два-тры вучні, а не ўвесь клас, што і з’яўляецца адмоўным у такім відзе ўрока.

***Урок-даследаванне***грунтуецца на самастойным спасціжэнні нескладанай тэмы, развівае даследчыя здольнасці, вымагае падрыхтоўкі пытанняў-заданняў, алгарытмаў.

***Урок-доказ***карысны пры абагульненні вывучанага. Ён патрабуе выкарыстання схем, апор, табліц і інш. На ўроку-доказе рэалізуецца вучэбна-інфармацыйны прынцып навучання.

***Урок-дэмапстрацыя***заснаваны на выкарыстанні вучэбных фільмаў, тэлеспектакляў, тэлеўрокаў. Але каб урок не быў асэнсаваны вучнямі як забава, адпачынак, варта накіроўваць іх на аналіз, даваць неабходныя каментарыі.

**4. Віды ўрокаў па форме пазакласнай працы:**

* урок-экскурсія (падарожжа);
* урок-спаборніцтва;
* урок-турнір;
* урок-гульня;
* урок-алімпіяда;
* урок-канцэрт;
* урок-кампазіцыя;
* урок-спектакль;
* урок-віктарына.

**Нетрадыцыйныя ўрокі**

За аснову тэхналогіі правядзення дадзеных урокаў бяруцца пэўныя грамадскія з’явы, і іх працэсавы бок напаўняецца літаратурным матэрыялам. Такія ўрокі даюць магчымасць пазбегнуць аднастайнасці, шаблоннасці. Гэта іх станоўчы бок. Адмоўным жа з’яўляецца тое, што нетрадыцыйныя ўрокі ўспрымаюцца вучнямі як гульня, зніжаецца ўспрыняцце, дзеці захапляюцца падзейным бокам і слаба засвойваюць навучальны матэрыял. Існуюць наступныя віды нетрадыцыйных урокаў:

* урок-суд;
* урок - прэс-канферэнцыя;
* урок-прэзентацыя;
* урок-інтэрв’ю;
* урокі на ўзор інтэлектуальных тэлегульняў і інш.

**Патрабаванні да сучаснага ўрока літаратуры, яго структура**

Урок літаратуры адлюстроўвае запатрабаванні жыцця, здабыткі развіцця навукова-педагагічнай думкі і школьнай практыкі, але, безумоўна, не сам па сабе, а дзякуючы намаганням настаўнікаў, бо ўрок - гэта творчасць настаўніка. Кожны настаўнік выбірае свой падыход, па-свойму арганізуе навучальную дзейнасць, выкарыстоўвае разнастайныя метады і прыёмы працы, кіруючыся праграмай, падручнікамі, метадычнымі дапаможнікамі і інш., сваёй логікай і асабістым бачаннем спасціжэння літаратурных твораў.

Аднак пры ўсёй непаўторнасці ўрокаў ёсць у іх устойлівае, тое, што вызначаецца самім прадметам, логікай яго пазнання, заканамернасцямі ўзроставай псіхалогіі школьнікаў. Методыка ўрока літаратуры грунтуецца ў першую чаргу на канкрэтызацыі тэмы, выразнай пастаноўцы дыдактычнай мэты, задачы (навучальнай, развіваючай, выхаваўчай), на разнастайнасці метадаў, разлічаных на інтэнсіфікацыю пазнавальнай дзейнасці вучняў і трывалае засваенне матэрыялу.

Эфектыўнасць урока, якасць набытых вучнямі на ім ведаў вызначаецца яго змястоўнай і метадычнай напоўненасцю, узроўнем правядзення, яго атмасферай. Залог поспеху крыецца ў грунтоўнай падрыхтоўцы ўрока.

На аснове праграмы настаўніку неабходна вызначыць месца дадзенага ўрока ў сістэме ўрокаў: паглядзець рэтраспектыўна і перспектыўна (што вядома, што паўтарыць, актуалізаваць, што будзе выкарыстана ў далейшым).

Асэнсаваўшы і згрупіраваўшы матэрыял, важна выбраць форму ўрока, абсталяванне, а на аснове гэтага - метады і прыёмы працы, наборы заданняў з арыентацыяй на павышаную актыўнасць вучняў, асобасны падыход, віды кантролю. Такім матывацыйным падыходам прадугледжваецца захаванне разнастайнасці навучальнага працэсу.

Яшчэ адзін важны ракурс, якому неабходна надаваць значную ўвагу пры падрыхтоўцы ўрока, - дамашняе заданне, бо самастойная праца вучняў дома замацоўвае вывучанае на ўроку і пераводзіць у доўгатэрміновую памяць.

Распрацоўваючы заданні на дом, настаўніку важна кіравацца наступнымі агульнадыдактычнымі патрабаваннямі. Заданне павінна вынікаць з матэрыялу ўрока, мець з ім непарыўную сувязь. Праца на ўроку павінна даваць ключ, рыхтаваць вучняў да працы дома. Пажадана, каб заданне было больш лёгкае, чым тая праца, якая ажыццяўлялася на ўроку. Калі настаўнік дае вучням заданне не па школьных падручніках, а па іншых крыніцах або заданні даследчага, гістарычнага характару, то прадугледжваецца кансультацыя, даюцца алгарытмы, планы, тэзісы і інш.

**Методыка ўрока літаратуры:** сучасныя патрабаванні да ўрока, выбар метадаў навучання; выніковасць, аптымізацыя навучання; фармаванне асобы вучня, павышэнне маральнага патэнцыялу; змест і формы самастойнай працы вучняў; развіццё навыкаў і ўменняў школьнікаў у дынаміцы вучэбнага працэсу; задачы і мэтавыя ўстаноўкі ўрока; арганізацыя і адбор матэрыялу; узаемасувязь калектыўнай, групавой і індывідуальнай работы вучняў на ўроку; нагляднасць і ТСН; формы правядзення ўрока і педагагічная творчасць настаўніка - гэта праблемы, якія распрацаваны і працягваюць даследавацца ў працах многіх дыдактаў, метадыстаў.

Элементы сучаснага ўрока ўскладніліся і сталі такімі разнастайнымі, што ўзнікла неабходнасць у іншых, больш дакладных вымярэннях. З’явілася новая структурная адзінка ўрока - вучэбная сітуацыя.

***Вучэбная сітуацыя***- гэта заданне, якое мае канкрэтную мэту, пэўны змест і методыку яго выканання; лагічная і эмацыянальная частка ўрока, у якой у адзінстве выступаюць мэта, змест, характар дзейнасці вучняў і спосаб арганізацыі дзейнасці.

Вучэбная сітуацыя можа ўключаць больш дробныя пытанні і заданні, што носяць дапаможны характар.

Да сучаснага ўрока літаратуры прад’яўляюцца наступныя **патрабаванні:**

1. Урок павінен быць цэласным (мець свой стыль, канцэпцыю).
2. Урок павінен быць звязаным з папярэднім і з наступнымі  
   заняткамі, быць звяном ва ўсёй сістэме ўрокаў па тэме.
3. Метады і прыёмы, эмацыянальны тон урока павінны адпавядаць  
   прыродзе, характару вывучаемага матэрыялу.
4. Працэс засваення павінен рухацца ад простага да складанага,  
   развіваць розныя бакі асобы школьнікаў.
5. На ўроку павінны арганічна спалучацца дзейнасць настаўніка.  
   класа, вучня.
6. Урок павінен быць эмацыянальным, разнастайным, цікавым, на-  
   сычаным адукацыйным матэрыялам.
7. На кожным уроку павінны быць вытрыманы ***агульнаадукацыйныя прынцыпы:***

* ***вучэбна-арганізацыйны***- стварэнне спрыяльных умоў дзейнасці, пэўнае абсталяванне рабочага месца, рацыянальнае планаванне працы на ўроку;
* ***вучэбна-інфармацыйны***- уменне ажыццяўляць бібліяграфічны пошук, працаваць з кнігай, даведнікамі і іншымі інфармацыйнымі крыніцамі (слоўнікамі, дадатковай літаратурай і г.д.);
* ***вучэбна-інтэлектуалыіы***- навучанне ўменню матываваць сваю дзейнасць, лагічна ўспрымаць і асэнсоўваць матэрыял, рацыянальна запамінаць, выдзяляць галоўнае, развіццё навыкаў самастойнага ўспрымання самакантролю;

•***вучэбна-камунікатыўны***- навучанне лагічна будаваць і перабудоўваць свае думкі вусна і пісьмова, пераказваць і сістэматызаваць інфармацыю, сціскаць і пашыраць яе, каменціраваць, рабіць водзывы, валодаць маналагічнай мовай і ўмець весці дыялог.

**Традыцыйная структура ўрока (элементы):**

* арганізацыйны момант;
* паведамленне тэмы і мэты ўрока;
* паўтарэнне ці актуалізацыя апорных ведаў урока;
* псіхалагічная падрыхтоўка да ўспрымання матэрыялу;
* вывучэнне новага матэрыялу;
* замацаванне новага матэрыялу;
* задаванне работы на дом;
* падвядзенне вынікаў урока.

Аднак наяўнасць усіх элементаў неабавязковая. Яны могуць змяняцца, перамяшчацца ў залежнасці ад дыдактычных мэтаў урока. Акрамя ведання і выкарыстання разнастайных формаў і метадаў урока, яго элементаў, для павышэння эфектыўнасці і прадуктыўнасці настаўнік павінен ажыццяўляць самааналіз праведзенага ім урока. Для гэтага неабходна мець прыкладную схему аналізу падрыхтаванага ці праведзенага ўрока.

**Прыкладная схема аналізу падрыхтаванага ці праведзенага ўрока**

**1. Педагагічныя задачы**

* Якія канкрэтныя задачы былі пастаўлены перад урокам (аду-  
  кацыйныя, развіццёвыя, выхаваўчыя)?
* Часткаю якой агульнай задачы яны з’яўляліся?
* Ці былі вырашаны ўсе задачы, якія ставіліся перад урокам?
* Ці змяняліся задачы падчас урока? Калі так, то чаму?

**2. Педагагічныя сродкі і спосабы**

* Ці ўлічваліся асаблівасці класа і канкрэтных вучняў па наступных параметрах:
* узровень іх разумовага і псіхалагічнага развіцця;
* патэнцыяльныя магчымасці;
* веданне прадмета;
* эмацыянальны стан і падрыхтаванасць да ўрока.

Калі асаблівасці класа і канкрэтных вучняў не ўлічваліся, то па якіх прычынах?

* Якія метады і прыёмы выкарыстоўваліся на ўроку?
* Як быў размеркаваны час на ўроку?
* Ці выкарыстоўваўся дадатковы матэрыял для вырашэння

педагагічных задач? Калі так, то які? 3 якой мэтай?

* Ці змяняўся месцамі абавязковы па тэме ўрока матэрыял? Ці дало гэта станоўчы вынік? Калі не, то чаму?
* Ці былі неспадзяваныя сітуацыі на ўроку? Якія? Як яны  
  вырашаліся?

**3. Агульная ацэнка ўрока**

* Як працавалі вучні?
* Ці ўдалося стварыць творчую атмасферу?
* Якія цяжкасці і праблемы выявіліся ў асобных вучняў і класа  
  ў цэлым?
* Што атрымалася зрабіць з запланаванага? Што не атрымала-  
  ся? Чаму?

**4. Ці атрымаў настаўнік задавальненне ад работы з вучнямі?**

**5. Ці былі прычыны поспеху або няўдач у правільным ці няправільным выбары сродкаў вырашэння педагагічных задач? Якіх менавіта сродкаў?**

6. **Ці былі цяжкасці на ўроку? Якія? Як вырашаліся падчас правядзення ўрока?**

**7. Як будзе ўлічаны вопыт дадзенага ўрока ў далейшай працы?**

**5пыт.**

**ПЛАНАВАННЕ ПРАЦЫ НАСТАЎНІКА ЛІТАРАТУРЫ**

**Каляндарнае планаванне**

У дзейнасці настаўніка вялікае месца займае распрацоўка планаў работы. Каб бачыць перспектыву ў навучанні, выхаванні і развіцці школьнікаў, настаўніку патрэбна сістэматызаваць сваю дзейнасць. У педагагічнай працы ён можа і нават павінен абапірацца на планы метадыстаў і лепшых настаўнікаў, якія дзеляцца сваім вопытам у друку. Разам з тым неабходна мець на ўвазе, што педагагічная праца належыць да творчых відаў дзейнасці, што яна не церпіць шаблону, трафарэтнасці, аднастайнасці. Карыстаючыся апублікаванымі, а таксама сваімі планамі, распрацаванымі ў папярэднія гады, патрэбна іх абнаўляць з улікам асаблівасцей вучнёўскага калектыву, новых дасягненняў літаратуразнаўства і методыкі выкладання беларускай літаратуры, а таксама ўласнага вопыту.

Настаўніку ў працэсе працы даводзіцца звяртацца да ***каляндарнага, перспектыўнага* і *бягучага (паўрочнага) планавання.***

Прыступаючы да **каляндарнага планавання,** спачатку неабходна выпісаць з вучэбнага плана пэўнага класа колькасць урокаў на тыдзень, каляндарныя тэрміны вучэбных чвэрцей і падлічыць іх працягласць (карыстаючыся календаром) у тыднях. Пасля гэтага падлічваецца колькасць урокаў літаратуры на кожную чвэрць і вызначаецца, колькі з іх трэба адвесці на вывучэнне твораў, на ўрокі пазакласнага чытання і ўрокі развіцця мовы. Кіравацца пры гэтым трэба патрабаваннямі праграмы.

Каляндарныя планы бываюць двух відаў: ***простыя***і ***разгорнутыя.***

Пры ***простым каляндарным планаванні***настаўнік складае план па наступнай форме:

|  |  |  |  |
| --- | --- | --- | --- |
| Нумар | Назва тэмы | Колькасць гадзін (але не больш за дзве) | Дата |
|  |  |  |  |

Для забеспячэння сістэмнасці ў навучанні, фармаванні навыкаў і ўменняў па тэорыі літаратуры, выразным чытанні і развіцці мовы мэтазгодна складаць ***разгорнуты каляндарны план****:*

|  |  |  |  |  |  |  |  |
| --- | --- | --- | --- | --- | --- | --- | --- |
| ННумар | Назва тэмы | Колькасць гадзін | Дата | Развіццё маўлення | Тэорыя літаратуры | Паўтарэнне | Нагляднасць |
|  |  |  |  |  |  |  |  |

Па жаданні настаўнік можа павялічваць колькасць граф, напрыклад, уключыць міжпрадметныя сувязі.

Дата прастаўляецца алоўкам у сувязі з магчымымі зменамі школьнага раскладу.

Каляндарны план складаецца, як правіла, на паўгоддзе ці на цэлы навучальны год.

**Перспектыўнае планаванне**

**Перспектыўнае планаванне** выкарыстоўваецца пры вывучэнні манаграфічных тэм або твораў вялікага аб’ёму, на вывучэнне якіх адводзіцца больш за 3 гадзіны. Перспектыўнае планаванне ажыццяўляецца для таго, каб размеркаваць матэрыял паўрочна, прадугледзець разнастайнасць урокаў, відаў працы настаўніка і вучняў, метадаў і прыёмаў, а таксама размеркаваць вывучаемы матэрыял і дамашняе заданне.

На сённяшні дзень існуе два віды перспектыўнага планавання: ***тэматычна-паўрочнае, тэматычна-мэтавае.***

Пры ***тэматычна-паўрочным***планаванні, акрамя тэмы ўрока, указваюцца змест асноўнай работы настаўніка і вучняў, а таксама метадычныя прыёмы.

**Форма такога планавання наступная:**

|  |  |  |  |
| --- | --- | --- | --- |
| Нумар | Назва тэмы | Метадычныя прыёмы і змест | Заўвагі |
|  |  |  |  |

У графе «Заўвагі» ўказваюцца нагляднасць, старонкі літаратуры, якая можа быць прапанавана для чытання вучням, або назвы распрацовак, якімі можа карыстацца настаўнік.

Пры ***тэматычна-мэтавым***планаванні, акрамя тэмы, вызначаюцца мэты ўрока (адукацыйная, развіваючая, выхаваўчая, матывацыйная). Такім чынам знаходзіць сваё адлюстраванне інтэграванасць зместу і навучальных задач.

**Форма тэматычна-мэтавага планавання:**

|  |  |  |  |  |
| --- | --- | --- | --- | --- |
| **Нумар** | **Адукацыйная**  **(навучальная)**  **мэта** | **Матывацыйная мэта** | **Развіваючая мэта** | **Выхаваўчая мэта** |
|  |  |  |  |  |

На характар распрацоўкі тэматычнага плана ўплывае спецыфіка твора, які вывучаецца: яго род, жанр, памер, кампазіцыя, наяўнасць адной ці некалькіх сюжэтных ліній, колькасць дзеючых асоб, адметнасць мастацкіх вобразаў і інш. Улічваючы ўсе названыя акалічнасці, настаўнік вызначае спачатку шлях аналізу твора ці тэмы ў цэлым, а затым прыступае да складання сістэмы ўрокаў і тэматычнага планавання. Тэматычны план можа ўваходзіць у склад каляндарнага плана як дадатак.

**Бягучае (паўрочнае) планаванне**

Асновай для **бягучага планавання** з’яўляецца каляндарнае і тэматычнае. Па спосабе дэталізацыі рабочыя планы падзяляюцца на наступныя віды: ***план-канспект, тэзісны план, схематычны план.***

***План-канспект*** - гэта вельмі падрабязны рабочы план, свое-асаблівы сцэнарый з давядзеннем усіх пытанняў і заданняў да класа, а таксама з прыкладнымі адказамі на іх. Кожны фрагмент урока апісваецца дэтальна.

***Тэзісны план*** патрабуе фіксацыі фабулы ўсяго ўрока, падачы асноўных пытанняў, матэрыялаў і тэзіснай занатоўкі іх.

***Схематычны план*** прадугледжвае паказ структуры ўрока, называнне формаў і прыёмаў працы, а таксама пералік пытанняў, якія будуць пастаўлены перад вучнямі.

Распрацоўка рабочага плана вядзецца наступным чынам:

1. На аснове праграмы вызначаецца месца рабочага ўрока ў сістэме ўрокаў і курсе літаратуры:

* улічваецца, які быў папярэдні матэрыял;
* вызначаецца, што неабходна ўзнавіць і паўтарыць;
* прагназуюцца папераджальныя заданні (рэфераты і пад.);
* на аснове праграмнага артыкула фармулююцца адукацыйная і выхаваўчая мэты.

2. У залежнасці ад спецыфікі матэрыялу выбіраецца форма ўрока, а на аснове формы вызначаюцца метады і прыёмы працы.

3. Вызначаецца, з чаго пачынаецца ўрок: абавязкова трэба агучыць тэму ўрока, пры неабходнасці - і мэты (акрамя выхаваўчай); прадумваецца змест уступнай гутаркі.

4. Праглядаецца матэрыял, які будзе вывучацца на ўроку, на аснове яго вызначаецца змест прыёмаў працы.

5. Перачытваецца дадатковая метадычная, крытычная літаратура, падбіраюцца наглядныя дапаможнікі, прадумваецца змест работы па іх выкарыстанні.

6. Прагназуецца падагульненне.

7. Вызначаецца аб’ём дамашняга задання, распрацоўваецца каментарый да яго.

8. Прагназуецца структура ўрока ўвогуле.

**Структура-ўзор рабочага плана ўрока беларускай літаратуры**

I. Дата. Клас.

II. Назва тэмы.

III. Мэта:

* адукацыйная;
* развіваючая;
* выхаваўчая.

IV. Абсталяванне.

V. Ход урока (магчымыя фабулы):

1. Праверка ведаў і ўменняў вучняў (формы, прыёмы, сродкі, пазнавальныя заданні).
2. Абагульненні і падвядзенне вучняў да вывучэння новай тэмы (фармуляванне новай тэмы, праблемных заданняў).
3. Вывучэнне новай тэмы (асноўныя пытанні, прыёмы і сродкі іх разгляду, пазнавальныя заданні для вучняў).
4. Абагульненне новага матэрыялу (кароткія высновы, заданні на ўзнаўленне і сістэматызацыю).

VI. Арганізацыя дамашняга задання (змест і кароткая інструкцыя).

VII. Падвядзенне вынікаў урока.

*Заўвага.* Наяўнасць усіх пунктаў фабулы не абавязковая. Яны могуць змяняцца ў залежнасці ад дыдактычных мэтаў урока.

**Тэхналагічная карта ўрока беларускай літаратуры**

Тэхналагічная карта ўрока ствараецца ў тых выпадках, калі настаўнік рыхтуе адкрыты ці конкурсны ўрок, дзеліцца вопытам, рыхтуе творчую справаздачу. Робіцца гэта з мэтай даць магчымасць больш эфектыўна ўбачыць і прааналізаваць кожны этап урока, а таксама дзейнасць на гэтым этапе як настаўніка, так і вучняў, яе прадуктыўнасць і мэтазгоднасць, прадугледзець выкарыстанне нагляднага матэрыялу. **Тэхналагічная карта** ўваходзіць у склад перспектыўнага планавання і можа выглядаць прыкладна так:

|  |  |  |  |
| --- | --- | --- | --- |
| **Этапы ўрока** | **Дзейнасць вучняў** | **Дзейнасць настаўніка** | **Абсталяванне** |
| I этап  Арганізацыйны момант (прыкладна 1-2 хвіліны)  (прыкладна 1-2 хв.) | Псіхалагічная настроенасць | Мэтавая ўстаноўка | Адпаведнае тэме |
| II этап  Праверка дамашняга задання  (прыкладна 6 хв.) | Вуснае выказванне, абгрунтаваныя адказы на пытанні, справа- здачы па твор- чых заданнях | Каардынацыя адказаў, карэкцыя і кантроль | Адпаведнае тэме |
| III этап  Работа па тэме ўрока (да 30 хв.) | Формы, метады і прыёмы працы ў адпаведнасці са зместам новага матэрыялу | Каардынацыя дзейнасці па засваенні новага матэрыялу | Адпаведнае тэме |
| IV этап  Падвядзенне вынікаў урока  (прыкладна 3 хв.) | Лагічнае абагульненне і асэнсаванне матэрыялу | Сістэматызацыя,карэкцыя і ўдакладненне | Адпаведнае тэме |
| V этап  Дамашняе заданне (да 4 хв.) | Усведамленне заданняў | Задаванне і тлумачэнне работы на дом | Адпаведнае тэме |

**УЛІК I АЦЭНКА ВЕДАЎ ВУЧНЯЎ**

**Віды ўліку ведаў**

На сённяшні дзень прынята і працуе дзесяцібальная сістэма ацэнкі ведаў вучняў, а таксама існуе пяціўзроўневы падыход да ацэнкі ведаў.

Пры ацэнцы ведаў школьнікаў настаўнік беларускай літаратуры павінен улічваць наступныя ***параметры:***

*1. Будова адказу*-адказ вучня павінен мець адпаведную кампазіцыйную будову. У наяўнасці пры адказе павінны быць *уступ,* *асноўная частка, высновы.*

*2. Змястоўнасць (адпаведнасць пытанню* павінна ўключаць у сябе паўнату адказу, дакладнасць адказу (цытаванне, спасылкі, аргументы).

*3. Навуковасць* заключаецца ў аналітычнасці, спасылках на крытычныя артыкулы, параўнаннях, супастаўленнях, выкарыстанні сумежных матэрыялаў.

*4. Арыгінапьнасць адказу* выяўляецца праз творчыя вучнёўскія знаходкі.

*5. Моўнае афармленне* заключаецца ў пісьменнай, з выкарыстаннем разнастайных канструкцый, мове. Пры ацэнцы маўлення вучняў улічваюцца арфаэпічныя (пры вусным адказе), арфаграфічныя (пры пісьмовым адказе), граматычныя, лексічныя, фактычныя, сінтаксічныя, моўныя недахопы і памылкі.

**Бягучы ўлік** - гэта ацэнка разавых грунтоўных адказаў, некалькіх эпізадычных адказаў, удакладняючых і дапаможных адказаў вучняў або адсутнасць адказу на некалькі пытанняў.

**Абагульняючы ўлік** ставіць на мэце выявіць сістэму ведаў, праверыць засваенне пэўнай тэмы цалкам. Абагульняючы ўлік можна правесці, выкарыстоўваючы ***праверачную работу***(абагульнены, пашыраны адказ), ***самастойную работу, творчыя работы***(*сачыненні,* *залік, літаратурны дыктант* (дае магчымасць праверыць веды па пэўнай тэме: па біяграфіі пісьменніка, прачытаных творах і пад.). Літаратурны дыктант уключае ў сябе ад 7 да 20 пытанняў.

**Індывідуалыіа-разавы ўлік** блізкі да бягучага. Толькі бягучы ўлік заключаецца ў ацэнцы за непасрэдна вывучаемы матэрыял, а пры індывідуальна-разавым уліку вучню задаюць пытанні па розным матэрыяле.

**Узроўні ўліку ведаў вучняў**

|  |  |  |
| --- | --- | --- |
| **Узровень** | **Балы** | **Назва ўзроўню** |
| I узровень | **1,2** | Рэцэптыўны |
| II узровень | **3,4** | Рэцэптыўна-рэпрадуктыўны |
| ІІІ узровень | **5,6** | Рэпрадуктыўна-прадуктыўны |
| ІV узровень | **7,8** | Прадуктыўны |
| V узровень | **9,10** | Прадуктыўна-творчы |

*Заўвага.* Дзесяцібальную шкалу ацэнкі вуснага і пісьмовага выказвання, дзесяцібальную шкалу ацэнкі выразнага чытання на памяць, дзесяцібальную шкалу ацэнкі тэхнікі чытання (для 4-7 класаў), бягучы, прамежкавы і выніковы кантроль па беларускай літаратуры, працэдуру вызначэння агульнага бала за тэматычныя заданні, патрабаванні да выстаўлення адзнак за чвэрць, трыместр, паўгоддзе, год, а таксама выніковых адзнак, зацверджаных Міністэрствам адукацыі Рэспублікі Беларусь, можна знайсці ў адпаведных нарматыўных дакументах.

**Тэсціраванне як від ацэнкі**

**Асноўныя патрабаванні да стварэння тэставых заданняў:**

1. Заданні павінны быць сфармуляваыы коратка, ясна, даступна.
2. Ключавыя словы павінны ставіцца на першае месца.
3. Адно слова ў заданні двойчы не выкарыстоўваецца.

**Тэставыя заданні на ўроку літаратуры варта выкарыстоўваць:**

* пры вывучэнні аглядавых тэм;
* вывучэнні манаграфічных тэм;
* знаёмстве з біяграфічнымі звесткамі;
* праверцы прачытанасці твора;
* выяўленні чытацкага ўспрымання твора вучнямі;
* праверцы вывучэння твора на памяць;

праверцы засваення асноў тэорыі літаратуры.

**6 пыт. МЕТАДЫ І ПРЫЁМЫ АНАЛІЗУ МАСТАЦКАГА ТВОРА**

|  |  |
| --- | --- |
| **Прыём** | **Характарыстыка прыёму** |
| ***Чытанне*** | |
| *Чытанне настаўніка* | У 5-6 класах чытанне твораў настаўнікам абавязковае. Яно з’яўляецца ўзорам для вучняў. Настаўнік павінен увесці ў свет, створаны пісьменнікам, пакласці пачатак асэнсавання твора |
| *Чытанне вучняў* | Культура чытання твораў вучнямі з’яўляецца паказчыкам іх культурнага развіцця, жыццёва неабходным уменнем, а таксама спосабам вывучэння літаратуры. Чытанне вучняў выкарыстоўваецца пры аналізе твораў |
| *Чытанне артыстаў* | Дапамагае зрабіць выкладанне літаратуры больш цікавым, а ўрокі эмацыянальнымі |
| *Чытаннеаўтараў* | Настаўніку трэба выхоўваць паважлівыя адносіны да чытання мастака слова, бо ён больш дакладна даносіць да слухача самае дарагое ў сваім творы |
| *Чытаннепа ролях* | Гэты прыём дазваляе ўлічваць жанравую спецыфіку п’есы. Чытанне па ролях павышае эмацыянальнасць урока, ажыўляе яго, дапамагае вучням лепш зразумець асаблівасці характару кожнага персанажа твора |
| *Выбарачнае* *чытанне* *сцэны,* *эпізоду,* *страфы* | Пры праверцы дамашняга задання выбарачнае чытанне вучняў можа служыць важным аргументам у ацэнцы той ці іншай літаратурнай з’явы, паказчыкам таго, як вучні засвоілі матэрыял, авалодалі тэхнікай і выразнасцю чытання |
| *Каменціраванае* *чытанне* | Лінгвістычны, гістарычны і гісторыка-бытавы каментарый на ўроку літаратуры прыводзіцца з мэтай дапамагчы вучням асэнсаваць ідэйны змест і мастацкую адметнасць твора, асаблівасці творчай манеры пісьменніка. Асноўным відам каменціраванага чытання з’яўляецца *ідэйна-стылёвы* |
| *Завучванне на памяць* | | Спрыяе павышэнню агульнага інтэлектуальнага развіцця школьніка, культуры яго мовы, служыць выхаванню волі, цярплівасці, настойлівасці. Завучванне твора на памяць дазваляецца толькі тады, калі ён добра асэнсаваны і выпрацавана ўменне добра чытаць яго |
| ***Пераказ і мастацкае расказванне*** | | |
| *Падрабязны пераказ* | | Выкарыстоўваецца ў тых выпадках, калі ўвага звяртаецца не на дэталі, а на развіццё сюжэта. Падрабязны пераказ - самы эфектыўны прыём развіцця і папаўнення мовы вучняў |
| *Сціслы пераказ* | | Перадаючы змест твора сцісла, вучні засяроджваюць увагу на самым асноўным, выкарыстоўваючы свае сінтаксічныя канструкцыі. Сціслы пераказ неабходна выкарыстоўваць пры праверцы запамінання вучнямі сюжэта. Гэта выпрацоўвае навыкі маналагічнай мовы |
| *Выбарачны пераказ* | | Надае адказам пераканальнасць і матываванасць, дае настаўніку магчымасць выявіць, як вучні ставяцца да твора, што ім больш запомнілася, што ўразіла, прывабіла |
| *Творчы пераказ* | | Вядзецца ад імя адной з дзеючых асоб. Пераказ са зменай асобы апавядальніка асабліва захапляе вучняў. Вучні больш эмацыянальна ўспрымаюць твор, глыбей асэнсоўваюць яго ідэйны змест |
| *Мастацкае расказванне* | | Дазваляе апавядальніку больш вольна абыходзіцца з мастацкай першаасновай:   * змяняць парадак эпізодаў; * перакампаноўваць матэрыял; * дапаўняць; * «дапісваць» тое, што ў творы не разгорнута. Шырока выкарыстоўваецца пры вывучэнні эпічных твораў |
| ***Гутарка*** | | |
| *Гутарка* | | Гэта запытальна-адказавы спосаб вучэбнай работы. Сутнасць гутаркі заключаецца ў тым, што настаўнік шляхам умела пастаўленых пытанняў стымулюе вучняў разважаць і аналізаваць у пэўнай паслядоўнасці вывучаемыя факты і самастойна падыходзіць да адпаведных тэарэтычных вывадаў і абагульненняў. Неабходнымі элементамі гутарак з’яўляюцца ўступнае слова настаўніка, сістэма пытанняў і падагульненні. Існуюць патрабаванні да пытанняў да гутаркі: даступнасць зместу, канкрэтнасць, паслядоўнасць, лагічная стройнасць фармулёвак.  У залежнасці ад характару пытанняў адрозніваюць *рэпрадуктыўныя* і *эўрыстычныя* гутаркі |
| *Дыспут* | | Выкарыстоўваецца пры аналізе твора, у якім ёсць спрэчныя пытанні, на якія існуюць два супрацьлеглыя погляды |
| *Дыскусія* | | Гэта калектыўнае абмеркаванне праблем, узнятых у творы |
| *Параўнанне* | | Можна параўноўваць:   * паводзіны аднаго героя ў розных сітуацыях, што дае магчымасць глыбей зразумець харакгар; * аналагічныя ўчынкі герояў ці персанажаў розных твораў як аднаго, так і некалькіх аўтараў; * вершаваныя радкі, строфы; * твор ці асобны яго кампанент з жыццёвай першаасновай герояў, з іх прататыпамі;   -ацэнку твора сучаснымі і тагачаснымі крытыкамі, пісьменнікамі |
| ***Ілюстраванне*** | | |
| *Вуснае славеснае маляванне* | | Актывізуе чытацкае бачанне вучняў, бо перад імі ставіцца задача намаляваць словамі карціну, якую выклікаў у іх уяўленні твор ці яго частка |
| *Складанне кадраплана* | | Характарызуецца дынамікай. Прымяняецца пры вывучэнні вялікіх эпічных твораў. Спачатку намячаецца парад сцэн у творы ці ўрыўку, затым даецца апісанне кожнай сцэны. Усё гэта спрыяе больш глыбокаму асэнсаванню вучнямі зместу |
| *Інсцэніраванне* | | Інсцэніраванне - гэта перавядзенне мастацкага тэксту ў сцэнарны варыянт, які можна прадэманстраваць у выглядзе міні-пастаноўкі. Яно паглыбляе разуменне зместу твора, а пастаноўка ўтварае зрокавы рад |
| ***Дэманстрацыя*** | | |
| *Нагляднасць* | | Графічная (табліцы, схемы, апоры, алгарытмы і г.д.).  Прадметная (выданні, кніжныя выставы, музейныя экспанаты).  Мастацка-выяўленчая (плакаты, фотаздымкі, альбомы) |
|  | | Выкарыстанне твораў сумежных відаў мастацтва (музыка. жывапіс. скульптура, графіка і г.д. |
| *ТСН* | | Аўдыё-, відэазапісы, вучэбныя фільмы, тэлеўрокі |
| ***Самастойная праца вучняў*** | | |
| *Складанне планаў* | | Накіравана на вылучэнне ў мастацкім творы ці літаратурна-крытычным артыкуле асноўных частак. Дапамагае школьнікам запомніць твор, выявіць будову |
| *Складанне тэзісаў* | | Выкарыстоўваецца з мэтай аператыўна праверыць, як вучні засвоілі тлумачэнне новага матэрыялу. Адначасова дапамагае ім лепш зразумець змест лекцыі, крытычнага артыкула і г.д. |
| *Канспектаванне* | | Выкарыстоўваецца на ўроках пры вывучэнні крытычных артыкулаў у старшых класах, а таксама на тых уроках, асноўным метадам якіх з’яўляецца лекцыя настаўніка |
| *Напісанне рэфератаў і дакладаў* | | Пры такой працы вялікая роля належыць як настаўніку, так і вучням. Настаўнік павінен прапанаваць вучням тэму, літаратуру, накіраваць на змест працы. Пры аналізе рэфератаў і дакладаў неабходна ўлічваць змястоўнасць (паўнату раскрыцця тэмы), лагічнасць (паслядоўнасць), цікавасць, моўнае афармленне |

**ШЛЯХІ АНАЛІЗУ МАСТАЦКАГА ТВОРА**

**Шлях вывучэння** - гэта адметная (спецыфічная) паслядоўнасць разбору, своеасаблівы ход, «сюжэт» разгляду літаратурнага твора.

Сучасная методыка вылучае ***восем***шляхоў аналізу мастацкага твора ў школе:

1. «Следам за аўтарам»
2. Павобразны
3. Кампазіцыйны
4. Праблемна-тэматычны
5. Скрыты
6. Аглядавы
7. Свабодны
8. Камбінаваны

***Шлях «следам за аўтарам»*** самы распаўсюджаны. У аснове яго ляжыць аналіз асобных частак (эпізодаў, актаў, строф) у той паслядоўнасці, у якой яны размешчаны ў мастацкім творы. Чытаецца эпізод за эпізодам. Вучні сочаць за развіццём сюжэта, кампазіцыяй, вылучаюць цэнтральныя эпізоды, псіхалагічна матывуючы ўчынкі герояў. Пад кіраўніцтвам настаўніка яны вядуць назіранне над ідэйным зместам, мовай твора, прывучаюцца выяўляць адзінства часткі і цэлага, зместу і формы, асэнсоўваць узаемасувязь усіх элементаў твора, ідуць ад назіранняў над тэкстам да вывадаў і абагульненняў. Гэты шлях аналізу варта выбіраць, калі сюжэт твора мае паслядоўнае развіццё (без рэтраспекцый), калі твор складаны для самастойнага асэнсавання. Ён прыдатны пры вывучэнні лірыкі, драматычных, а таксама эпічных твораў.

Так, В.Я. Ляшук у дапаможніку для настаўнікаў «Іван Мележ у школе**»** (Мінск, 2008) прапануе выкарыстоўваць шлях «следам за аўтарам» пры вывучэнні рамана «Людзі на балоце». У перспектыўным планаванні (без уступнага і заключнага ўрокаў) гэта выглядае наступным чынам:

1. Аналіз першай часткі рамана. Каханне Ганны і Васі.ія.
2. Аналіз I—III раздзелаў другой часткі рамана. Палеская вёска 1920-х гадоў. Вобразы Міканора і Апейкі.
3. Аналіз ІУ-У раздзелаў другой часткі твора. Яўхім і Халімон  
   Глушакі.

4. Аналіз трэцяй часткі твора. Сватанне і вяселле Яўхіма і Ганны. Выдаткамі гэтага шляху з’яўляюцца яго неэканомнасць (патрабуе многа часу), тое, што вучні з аналітычнага даследавання могуць збівацца на простае каменціраванне або часам падмяняць аналіз пераказам, а таксама наданне перавагі падзейнаму аспекту твора.

Каб пазбегнуць ўзгаданых недахопаў, варта прапаноўваць вучням *арыентацыйную схему,* якая будзе накіроўваць іх, паказваючы, начым неабходна акцэнтаваць увагу пры аналізе. Гэта схема запісваецца на дошцы або вывешваецца як стацыянарная картка. Яна можа выглядаць наступным чынам:

**Аналізуючы раздзел, скіроўвайце ўвагу на тое, як у гэтай частцы развіваюцца:**

* тэматыка;
* праблематыка;
* вобразы-персанажы;
* асноўныя мастацкія вобразы ў іх сістэме і ўнутраных сувязях;
* сюжэт і кампазіцыя;
* моўны лад твора (аўтарскае апісанне, апавяданне, адступленне, разважанне).

***Павобразны*** - самы традыцыйны шлях аналізу мастацкага твора, паколькі вобразы-персанажы выяўляюць пазнавальную і выхаваўчую функцыю мастацтва з найбольшай паўнатой. Праз герояў, іх узаемаадносіны пісьменнік раскрывае свае думкі, выяўляе ідэалы, ставіць і вырашае надзённыя праблемы. Кожны тыповы характар - гэта мастацкае адкрыццё. Такім чынам, дадзены від аналізу вядзецца так, што на першым плане аказваюцца вобразы герояў твора, маральныя калізіі, аднак усё астатняе таксама не застаецца па-за ўвагай.

Аналіз усіх кампанентаў твора павінен уплятацца ў назіранні над вобразамі, уводзіцца ў сістэму пытанняў і заданняў.

Гэты шлях мае і пэўныя недахопы. У школьнай практыцы звесткі разбору вобраза зводзяцца часам да называння асобных рыс герояў і ілюстравання гэтых рыс цытатамі. Падобная схема ў аналізе можа быць пераадолена, па-першае, разбурэннем замкнутасці аналізу характару героя, суаднясеннем персанажа з усёй сістэмай вобразаў, па-другое, знаходжаннем своеасаблівага ключа да кожнага героя і кожнага характару.

*Напрыклад,* пры вывучэнні ў 11 класе рамана У. Караткевіча «Каласы пад сярпом тваім» павобразны шлях можа быць адлюстраваны ў наступным фрагменце перспектыўнага планавання.

1. Алесь Загорскі і сяляне (Кагуты і Корчак).
2. Алесь Загорскі і сям’я (Стары Вежа, Юры Загорскі, маці).
3. Алесь Загорскі і дваранства (Чорны Война, Раўбіч, Клейна, Кроер, Хаданскія).
4. Алесь Загорскі і канкрэтныя гістарычныя асобы (К. Каліноўскі, В. Дунін-Марцінкевіч, Т. Шаўчэнка і інш.).

***Кампазіцыйны шлях*** уключае ў сябе падрабязнае вывучэнне мастацкай арганізацыі матэрыялу ў творы. У 6-7 класах такі аналіз праводзіцца праз складанне плана твора (простае пералічэнне частак), а таксама праз назіранне таго, як у паасобных частках твора выяўляецца адзіная мэтанакіраванасць. Пазней уключаецца аналіз кампазіцыйных кампанентаў твора. Школьнікі вучацца бачыць ролю розных кампанентаў у выяўленні ідэйнага зместу твора. У сярэдніх класах кампазіцыйны аналіз можа праводзіцца з выкарыстаннем наступнай *табліцы:*

|  |  |
| --- | --- |
| **Пункты плана** | **Кампаненты кампазіцыі** |
|  | *Падзея, апісанне, пейзаж, успамін, дыялог, маналог, партрэт, дэталь, аўтарская характарыстыка, масавая сцэна і інш.* |

У час запісу пунктаў плана і кампанентаў абавязкова робіцца кароткі аналіз (высвятленне) ролі кожнага кампанента ў выяўленні ідэйнага зместу твора, спецыфікі вобразаў.

Кампазіцыйны аналіз садзейнічае раскрыццю глыбіні майстэства пісьменніка. Аднак выбраны для такога шляху твор павінен мець асаблівую кампазіцыйную аснову. Для ўзмацнення сэнсавага ўспрыняцця варта прапанаваць вучням пасля прачытання твора паспрабаваць скласці яго схематычную сюжэтна-кампазіцыйную структуру.

Школьная практыка паказвае, што пры выкарыстанні такога шляху аналізу паняцце кампазіцыі вучнямі часам усведамляецца толькі як развіццё сюжэта (экспазіцыя, завязка, развіццё дзеяння, кульмінацыя, развязка), што і з’яўляецца адным са слабых момантаў. Менавіта гэты аспект павінен быць пад пільнай увагай настаўніка, які, абіраючы такі шлях аналізу мастацкага твора, павінен давесці да сваіх навучэнцаў, з чаго складаецца паняцце кампазіцыі. Для гэтага можна выкарыстаць ***актуалізуючую схему-апору****.*

**Кампазіцыя твора ўключае:**

* сюжэт;
* групоўку вобразаў;
* пазасюжэтныя элементы (лірычныя адступленні, апісанні);
* устаўныя элементы (легенды, песні, лісты, дакументы і пад.);
* чляненне твора на часткі;
* апавядальніка і яго ролю ў творы;
* назву твора;
* прысвячэнні, эпіграфы і г.д.

Але нават пры выкарыстанні апоры настаўніку неабходна сачыць, каб не адбывалася накладка тэарэтычных кампазіцыйных паняццяў на тканіну твора, арганізоўваць працу так, каб вучні, аналізучы змест, заўважалі, як размешчаны эпізоды, якая іх роля, чаму менавіта так яны пададзены пісьменнікам. Важна, каб яны прыйшлі да высновы, што ў высокамастацкім творы ўсё гарманічна спалучана і нічога нельга апусціць або пераставіць, не парушыўшы арыгінальнасці аўтарскай задумы.

***Праблемна-тэматычны шлях***атрымаў сваё развіццё ў другой палове 1960-х гадоў XX ст. Ён дазваляе пранікнуць у глыбіню ідэйнага зместу твора і дае спрыяльную глебу для вучнёўскіх пошукаў і разважанняў. Пры праблемным вывучэнні мастацкага твора спалучаюцца два ракурсы: па-першае, увага канцэнтруецца на філасофскіх, сацыяльных, маральных, эстэтычных праблемах, якія раскрываюцца ў творы, па-другое, тэхналогія аналізу грунтуецца на праблемным навучанні, на стварэнні праблемных сітуацый, пастаноўцы праблемных пытанняў.

Праблемны аналіз варта пачынаць з вылучэння ў аснову разбору магістральнай праблемы твора, якая афармляецца ў цэнтральнае перспектыўнае пытанне. Вылучаная праблема павінна вырашацца ўсім ходам аналізу і весці да асэнсавання агульнай ідэйна-мастацкай канцэпцыі твора.

Сістэма ўрокаў пры гэтым аналізе ўяўляе ланцужок звязаных паміж сабой праблемных сітуацый, у ходзе вырашэння якіх вучні пад кіраўніцтвам настаўніка асэнсоўваюць ідэйны змест, вобразы, мастацкую арыгінальнасць твора.

Праблемная сітуацыя ствараецца шляхам пастаноўкі перспектыўнага праблемнага пытання і разгортваецца праз дабаўленне больш дробных (падпарадкаваных асноўнаму) пытанняў і заданняў. Гэтыя пытанні дапамагаюць не пакінуць без увагі ўсе аспекты твора.

Праблемны аналіз, такім чынам, будуецца на сувязі пытанняў, кожнае з якіх вырашаецца ў проціборстве думак і выхоўвае ў вучняў уменне аргументаваць, абараняць свой пункт гледжання, фармуляваць высновы. Літаратурны аналіз нібы выбудоўваецца намаганнямі саміх вучняў, іх творчага пошуку, але плённы ён тады, калі праблемныя пытанні патрабуюць увагі да сюжэта, кампазіцыі, вобразаў, аўтарскай пазіцыі і абуджаюць цікавасць вучняў.

Выкарыстоўваючы гэты шлях, неабходна памятаць і пра тое, што вучні (а часам і настаўнік), працуючы над пэўнай пастаўленай праблемай, могуць разважаць сумарна і некалькі адцягнена, пакідаючы па-за ўвагай цэласнасць мастацкага палатна і іншыя, больш вузкія, праблемы, узнятыя аўтарам у творы. Каб не дапусціць такіх недахопаў, настаўніку варта дэталізаваць і канкрэтызаваць вузлавыя праблемныя пытанні.

Адразу пасля прачытання твора павінна быць прапанавана пытанне (шэраг пытанняў), пошукі адказу на якое вызначаць увесь наступны аналіз твора. Такое пытанне з’яўляецца праблемным або вузлавым.

Так, *напрыклад,* сярод праблемных пытанняў пры вывучэнні аповесці В. Быкава «Знак бяды» могуць быць наступныя:

1. У чым бачыў В. Быкаў маральныя асновы чалавечых паводзін, свабоду маральнага выбару ў самыя драматычныя моманты жыцця?
2. Пятрок і Сцепаніда Багацькі: ахвяры ці героі?
3. Выпадковы ці заканамерны прыход на службу да фашыстаў Гужа, Каландзёнка і Недасекі?
4. 3 якой мэтай у творы выкарыстаны прыём рэтраспекцыі?
5. Чаму В. Быкаў паставіў знак роўнасці паміж фашызмам і сталінізмам?
6. Мастацкая сімволіка твора: якая і для чаго?

***Скрыты шлях*** - гэта найменш традыцыйны шлях аналізу. Ён прымальны для невялікіх твораў. «Пранікненне» ў тэкст адбываецца праз стварэнне ілюстрацый (часам вусных) да яго або аналіз ужо гатовых, састаўленне кадрапланаў, кінасцэнарыя, інсцэніраванне, аналіз музычных твораў, спектакляў, палотнаў жывапісу, асновай якіх стаў літаратурны тэкст.

*Напрыклад,* пры вывучэнні ў 8 класе вершаў «Зорка Венера ўзышла над зямлёю...» М. Багдановіча ці «Бывай» А. Куляшова можна пачаць урок з праслухоўвання аўдыёзапісу музычных твораў на названыя вершы. Перад вучнямі будзе пастаўлена задача прасачыць інтанацыйную блізкасць, зліццё музыкі і тэкстаў, адметнасць сродкаў музычнай і паэтычнай выразнасці. Акрамя таго, аналізуючы твор М. Багдановіча, варта звярнуць увагу на розную інтэрпрэтацыю верша ў рамансах А. Багатырова, С. Палонскага, Р. Шырмы.

Пры выкарыстанні дадзенага шляху ёсць небяспека адыходу літаратурнага твора ў свядомасці вучняў на другі план. Гэта можа адбывацца з-за спецыфікі прыёмаў, паглыбленай увагі да выкарыстанай нагляднасці ці сумежных відаў мастацтва.

***Аглядавы шлях***выкарыстоўваецца ў асноўным для твораў, якія падаюцца для самастойнага чытання, на знаёмства з якімі адводзіцца зусім мала часу. Напрыклад, раман «Людзі на балоце» I. Мележа вывучаецца паўрочна, а з раманамі «Подых навальніцы» і «Завеі, снежань» вучні знаёмяцца ў агульных рысах. Гаворка звычайна ідзе аб далейшым лёсе герояў, ідэйным змесце. Выбранае кола пытанняў, на якія нацэльвае вучняў настаўнік, разглядаецца ў агульных рысах без увагі да дэталяў.

***Шлях свабоднага аналізу.***Гэты шлях адрозніваецца ад аглядавага толькі тым, што вучні цалкам самастойныя ў асэнсаванні і ацэнках твора. Напрыклад, паўрочна аналізуецца першы раман У. Караткевіча «Каласы пад сярпом тваім», а аповесць «Зброя» вучням прапануецца прачытаць і выказаць свае ўражанні. Свободны аналіз можа выкарыстоўвацца і для твораў, прапанаваных праграмай для самастойнага чытання. Так, пасля вывучэння ў 9 класе манаграфічнай тэмы «Якуб Колас» (паэзія, паэма «Новая зямля», трылогія «На ростанях») для самастойнага чытання прапануецца паэма «Сымон-музыка», якую і можна разгледзець, выкарыстаўшы шлях свабоднага аналізу.

***Камбінаваны шлях***уяўляе сабой спалучэнне некалькіх шляхоў. Такі шлях аналізу выкарыстоўваецца пераважна пры вывучэнні вялікіх эпічных твораў.

**7 пыт. СПЕЦЫФІКА ВЫВУЧЭННЯ ЛІРЫЧНЫХ ТВОРАЎ**

Лірыка - своеадметны род літаратуры, яна мае свой прадмет у рэчаіснасці. Такім прадметам з’яўляецца ўнутраны свет чалавека ў яго руху - гэта працэс мыслення і ўнутраных перажыванняў, эмоцый. А таму ў лірычных творах увага аўтара звернута менавіта да таго, што адбываецца ў яго ўнутраным свеце. Гэты свет пазнаецца не ў форме падзей і характараў, а як спалучанасць пачуццяў, думак, роздуму. У спрадвечных спрэчках паміж рацыянальным і эмацыянальным, паміж мэтазгодным і душэўным парывам лірычная паэзія заўсёды сцвярджае прыярытэт высокіх ідэалаў і прыгажосці, звяртаючыся да вечных, экзістэнцыяльных тэм, якія звязаны з карэннымі аспектамі быцця. Лірыка, карыстаючыся словамі паэта А. Вярцінскага, далучае да «высокага неба ідэалу», да ўсеагульнага духоўнага жыцця, робіць асобу больш глыбокай і дасканалай.

Асноўнымі асаблівасцямі лірычных твораў, адзначанымі ў працах літаратуразнаўцаў, з’яўляюцца ***адлюстраванне характару ў асобным праяўленні, у канкрэтным перажыванні* і *суб’ектыўнасць гэтага адлюстравання, яго індывідуалізацыя****.* Непасрэднае перажыванне адсоўвае на другі план жыццёвыя сітуацыі; у лірычных творах, у адрозненне ад эпічных, адсутнічае разгорнуты выразны сюжэт, для іх характэрна па-мастацку арганізаваная ў цэласную выяўленчую сістэму вершаваная мова.

Новая канцэпцыя літаратурнай адукацыі, стаўка на гуманізацыю навучання павялічылі значэнне лірыкі ў школьным чытанні, бо лірыка, па словах Г. Гегеля, «народжаная бясконцым і Боскім пачаткам, які індывідуальнасць заключае ў сабе», найбольш арыентавана на дамінантнасць асабовага, індывідуальнага, на станаўленне свабоднай і духоўна багатай асобы, здольнай да самавыражэння і самарэалізацыі.

На вывучэнне лірыкі ў школьным курсе адведзена прыкладна трэцяя частка часу. Уключаныя ў праграму вершы вызначаюцца тэматычнай і жанравай разнастайнасцю.

Новымі праграмамі ўзмоцнены прынцып навуковасці, сістэмнасці, што дае магчымасць настаўніку, як падкрэсліваў акадэмік М. Лазарук, не ператвараць вывучэнне лірыкі ў «экскурсіі па літаратуры», дзе «ўсяго патроху», а даць цэласную суму ведаў, цэласны погляд на лірыку як род літаратуры.

Дакладна вызначаны ў праграмах **і мэты вывучэння** лірычных твораў.

•***Навучальная*** - раскрыць агульныя законы лірычнай паэзіі і эстэтычную спецыфіку яе жанраў праз знаёмства з лепшымі яе прадстаўнікамі і іх творамі, паказаць асаблівасці яе развіцця на **розных** этапах літаратурнага працэсу.

•***Развіваючая*** - падрыхтаваць удумлівых чытачоў паэзіі, развіць культуру чытання твораў гэтага літаратурнага роду, выпрацаваць уменне аналізаваць паэтычны тэкст, асэнсавана ўспрымаць аўтарскую пазіцыю; развіць уласныя творчыя здольнасці вучняў.

* ***Выхаваўчая***- спрыяць развіццю эстэтычнага густу, выхаванню высокіх пачуццяў, нацыянальнай і асабістай самапавагі, з’арыентаванасці на агульначалавечыя каштоўнасці.
* ***Матывацыйная*** - выбіраць форму ўрока, метады і прыёмы, якія маглі б поўнасцю адпавядаць таму канкрэтнаму твору, які вывучаецца на ўроку, таму што і спасціжэнне верша павінна быць сапраўды мастацкім і адпавядаць вывучаемаму твору па эмацыянальным напружанні.

Пры вывучэнні лірычных твораў настаўніку ў першую чаргу неабходна зыходзіць з таго, што мастацкі тэкст уяўляе сабой складаную структуру. У творы вучні павінны асэнсаваць розныя і разам з тым узаемазвязаныя ***ўзроўні:***

* ***ідэйна-эстэтычны***- увасабленне ў мастацкім тэксце ў адпаведнасці з аўтарскай задумай зместу (тэмы) твора як выніку эстэтычнага асэнсавання адлюстроўваемай рэчаіснасці. Гэты ўзровень разглядаецца як сацыяльны і ідэйны аспект. Аналізуючы яго, вучні раскрываюць ідэйна-эстэтычную задуму і змест літаратурнага твора, значэнне і ролю вобразаў;
* ***жанрава-кампазіцыйны*** *-* гэта паэтычная структура, абумоўленая зместам і характарам жанру. Жанрава-кампазіцыйны ўзровень займае прамежкавае становішча паміж ідэйна-эстэтычным і моўным. Форму неабходна разглядаць на фоне зместавых аспектаў, якія лягчэй зразумець, але пры гэтым нельга асэнсаваць у поўнай меры без аналізу сродкаў выразнасці;
* ***моўны***- гэта сістэма мастацкіх сродкаў выразнасці, пры дапамозе якой выяўляецца ідэйна-эстэтычны змест літаратурнага твора.

Настаўнік павінен давесці вучням, што моўная выразнасць нібы «разліта» па ўсім тэксце. А таму нельга зводзіць працу над мовай твора толькі да выяўлення, распазнавання мастацкіх тропаў і фігур, трэба ўмець вылучыць і патлумачыць ролю, мастацкую нагрузку, якую яны выконваюць, бо галоўны ў вершы не выяўленчы план (тэмы і матывы амаль не мяняюцца на працягу стагоддзяў), а форма выяўлення.

Акрамя таго, каб у поўнай меры ахапіць шматстайнасць зместу і формы верша, неабходна звяртацца і да паняцця «лірычны герой». Аўтар у вершы часта гаворыць ад першай асобы (аднак ёсць і іншыя спосабы выяўлення). Настаўніку неабходна нацэльваць вучняў на ўсведамленне, што гэта не голас паэта, а голас створанага ім героя, для апошняга аўтарскі ўнутраны свет з’яўляецца прататыпным. Пры стварэнні вобраза лірычнага героя адбываецца псіхалагічны адбор, некаторыя рысы завастраюцца, абагульняюцца, выдзяляюцца, некаторыя адыходзяць на другі план. Для таго, каб характарызаваць лірычнага героя, неабходна абапірацца на шмат аспектаў: біяграфію паэта, адметнасць яго светаўспрымання, яго грамадзянскую пазіцыю, на адметнасць яго эпохі і г.д. Вобраз лірычнага героя, як правіла, акружаны іншымі вобразамі, патлумачыць спецыфіку якіх дапамагае зноў жа ўвага да формаў мастацкай выразнасці. Аналіз верша, такім чынам, уяўляе сабой складаны працэс разгляду мастацкага цэлага, створанага паэтам у пэўны перыяд творчасці, на аснове рэальных уражанняў ад акаляючай рэчаіснасці, ад іншых твораў, поглядаў, як вынік роздуму, перажыванняў.

Сучасная методыка назапасіла багаты арсенал шляхоў, формаў, метадаў і прыёмаў работы па вывучэнні лірычных твораў.

Выпрацавана **схема парадку працы** над лірычным творам:

1. Падрыхтоўчая работа (экскурсія), папярэдняя гутарка.
2. Чытанне, слоўнікавая праца.
3. Каментарый (перад чытаннем, у час чытання, пасля чытання).
4. Гутарка-аналіз, творчыя заданні.
5. Абагульненне.

Створаны **план-алгарытм аналізу** лірычнага верша, у якім вылучаюцца наступныя аспекты:

1. Тэма, галоўная думка (ідэя).
2. Танальнасць і настрой твора.
3. Карціны і вобразы, створаныя паэтам.
4. Мастацкія сродкі і іх роля ў вырашэнні ідэі.
5. Асабістыя думкі і пачуцці, якія ўзніклі ад чытання твора.
6. Уласная інтэрпрэтацыя літаратурна-крытычных меркаванняў.

Аднак у старшых класах, улічваючы ўзровень літаратурнай падрыхтаванасці, варта прапаноўваць вучням **схему цэласнага аналізу** вершаванага твора, якая можа выглядаць наступным чынам:

1. Час напісання верша.
2. Рэальна-біяграфічны (калі ёсць) і фактычны каментарый.
3. Жанравая адметнасць.
4. Ідэйны змест:

* вядучая тэма;
* асноўная думка, праблема;
* эмацыянальная афарбоўка пачуццяў (у дынаміцы або ў статыцы);
* адметнасць інтанацыі.

5.Структура верша:

* супастаўленне і развіццё асноўных моўных вобразаў (па падабенстве, асацыяцыі, кантрасце і інш.);
* асноўныя сродкі выразнасці і іх роля;
* асноўныя асаблівасці рыфмы, рытмікі і строфікі.

6.Уласныя ўражанні і ацэнкі.

Гэтыя метадычныя структуры павінны ўспрымацца як агульныя напрамкі, што патрабуюць творчага напаўнення, якое і павінен выбраць настаўнік, у першую чаргу зыходзячы з уліку *ўзроставых асаблівасцеіі школьнікаў.*

У малодшых падлеткаў (5-6кл.)успрыманнелірычных твораў неразвітае, невыразнае, спрошчанае. Творы ацэньваюцца пераважна на падставе знешняй прывабнасці апісваемых з’яў. Вучні могуць правільна вызначыць агульны настрой верша, але не здольныя пранікнуць у яго ідэйную, філасофскую сутнасць. Гарманічнасць формы, багацце і разнастайнасць сродкаў мастацкага выяўлення часта застаюцца па-за ўвагай. А таму настаўнік павінен абапірацца на жывую эмацыянальную ўражлівасць гэтага ўзросту, адводзячы асаблівае месца *выразнаму чытанню* як арганічнай частцы аналізу тэксту. Дарэчы, выразнае чытанне неабходна выкарыстоўваць ва ўсіх узроставых групах, але з розным аб’ёмам часу. Другое месца па эфектыўнасці ў 5-6 класах займае *каментарый у час чытання.* Акрамя таго, важна акцэнтаваць асобасныя матывы пры чытанні, ісці ад непасрэдных уражанняў. Напрыклад, перад знаёмствам з пейзажным творам варта абудзіць уласныя ўспаміны дзяцей, звязаныя з успрыняццем аналагічных карцін прыроды, прапанаваць вусна апісаць карціну, якая запомнілася. Калі гаварыць пра метад у цэлым, то перавага надаецца рэпрадуктыўнаму і эўрыстычнаму.

Успрыманне лірыкі ў 7-8 класах больш тонкае, глыбокае, вучні праяўляюць увагу да перажыванняў лірычнага героя, але саромеюцца выказваць свае пачуцці. Разам з тым школьнікі гэтага ўзросту любяць выступаць у ролі даследчыкаў. Настаўнік можа скарыстаць гэтае імкненне, прапаноўваючы вучням *праблемныя пытанні і заданні,* падаючы іх дэдуктыўным спосабам: ад агульнага - да назірання, ад прыватнага - да адкрыцця. Напрыклад, пры аналізе верша М. Багдановіча «Слуцкія ткачыхі» (7 клас) прапануецца засяродзіць увагу на кантрастных вобразах, якія супрацьпастаўляюцца ў вершы: сваё - чужое («ад родных ніў» - «у панскі двор»; персідскі ўзор - «цвяток радзімы васілька»). У такім калектыўным пошуку вучням лягчэй вылучыць ідэйны змест твора. Выкарыстоўваючы пошукавыя задачы і праблемныя сітуацыі ў аналізе лірыкі, нельга забывацца пра эмацыянальны фон урока, пра неабходнасць стварэння патрэбнага настрою ў класе. Так, пасля чытання, калі вучні яшчэ знаходзяцца ва ўладзе эмоцый і інтуітыўна ўспрымаюць лірычны тэкст, пажадана зрабіць паўзу, і толькі пасля гэтага варта прыступаць да аналізу.

У 9-11 класах цікавасць да лірыкі праяўляецца на больш высокім узроўні. Старшакласнікі здольны свядома і глыбока пранікаць у глыбіні паэтычнага слова, але працаваць з імі цяжка, паколькі іх юнацкі максімалізм праяўляецца літаральна ваўсім. Настаўнік павінен ажыццяўляць вельмі далікатнае кіраўніцтва аналізам, праяўляць дыпламатычнасць, бо гэты ўзрост, як адзначае А. Патабня, «імкнецца зразумець жыццё», а таму трэба раскрываць вучням магчымасць зрабіць гэта праз паэзію.

У працы з старшымі класамі на ўроках вывучэння лірыкі асабліва важным уяўляецца ***злучэнне лагічнага і эмацыянальнага пачаткаў.***Такая стратэгія працы дае цікавыя формы пераходу ад вобразнага строю твора да сістэмы тэарэтычных паняццяў і наадварот на новым, больш высокім узроўні.

Дамінуючым з’яўляецца праблемнае навучанне, уключэнне элементаў дыскусіі.

Не менш важна, вывучаючы лірыку, пры выбары метадаў і прыёмаў працы зыходзіць непасрэдна са **спецыфікі** твора.

Пры гэтым неабходна арыентавацца, па-першае, на тое *ўздзеянне,* якое аказвае твор на чытача. Метадысты выдзяляюць чатыры асноўныя віды ўздзеяння:

*1) слыхавое,* калі багатая мелодыка твора кранае пачуцці вучняў, гукапіс уражвае, а таму вядучым прыёмам у ходзе ўрока будзе чытанне. Напрыклад, «Маёвая песня» М. Багдановіча;

1. *зрокавае,* калі ўражвае майстэрства перадачы колеравай гамы навакольнага свету. Гэта найперш пейзажная лірыка. Вядучы прыём - вуснае маляванне, ілюстраванне. Напрыклад, урывак з паэмы «Сымон-музыка» «О, край родны, край прыгожы!..» Я. Коласа;
2. *сэнсавае,* калі вучняў закранаюць праблемы, узнятыя ў творы. Гэта пераважна грамадзянская, філасофская, інтымная лірыка. Прыярытэт аддаецца гутарцы, каментарыям, разгорнутым разважанням, дыскусіі. Напрыклад, «Спадчына» Я. Купалы, «Шчасце» М. Танка, «Бывай» А. Куляшова;
3. *асацыятыўнае,* калі важна засяродзіцца на сутнасці асацыяцыі, на параўнанні з’яў. Напрыклад, «Рэквіем па кожным чацвёртым» («Урок спражэння») А. Вярцінскага.

Па-другое, неабходна арыентавацца і на *сюжэт* верша. Выдзяляюцца чатыры віды сюжэтаў:

* *сюжэт як развіццё думкі, перажывання, роздуму, пачуцця, настрою аўтара.* Такі верш нельга пераказваць. Аналіз грунтуецца на канцэпцыі «сатворчасці», калі верш не раскладаюць на кампаненты, а ствараюць яго мікра- і макравобразную структуру, следам за паэтам тлумачаць сувязь слоў і вобразаў, спасцігаюць глыбіню паэтычнага слова. Напрыклад, «А хто там ідзе?» Я. Купалы;
* *сюжэт як падзея, факт, з’ява.* Такія творы варта пераказаць, бо пераказ з вершаванага цудоўна развівае маўленне вучняў. Таксама неабходна выкарыстоўваць каменціраванне, аргументаванне. Гэта творы баладнага характару. Напрыклад, «Маці» А. Куляшова;
* *камбінаваны сюжэт.* У такіх творах спалучаецца і аўтарскае разважанне, і факт, і падзея. Напрыклад, «Слуцкія ткачыхі» М. Багдановіча;
* *двухслойны сюжэт.* Найчасцей сустракаецца ў вершах, прысвечаных падзеям, якія могуць быць невядомымі або малавядомымі вучням. Выкарыстоўваецца гістарычны каментарый, разгорнутае паведамленне настаўніка. Напрыклад, «Балада пра Вячка, князя простых людзей» У. Караткевіча, «Бывай» А. Куляшова, «Зорка Венера» М. Багдановіча.

Вучні павінны не толькі свядома, актыўна ўспрымаць тыя веды, якія дае ім настаўнік, але і быць далучаны да культуратворчай дзейнасці, што можа выяўляцца праз творчыя заданні, прыёмы.

Да такіх *прыёмаў* можна аднесці:

1.Супастаўленне верша і адпаведных дзённікавых матэрыялаў, фактаў.

1. Супастаўленне біяграфіі паэта, гісторыі напісання і верша.
2. Супастаўленне розных варыянтаў верша.
3. Параўнанне арыгіналу верша і яго перакладу на блізкароднасныя мовы.
4. Параўнанне розных вершаў паэта на адну і тую ж тэму.
5. Супастаўленне вершаў розных паэтаў на адну і тую ж тэму.
6. Складанне «хрэстаматыі» з твораў паэта.
7. Разгорнутае маналагічнае выказванне паводле афарыстычных радкоў верша.

9.Параўнанне верша і музычнага твора на яго аснове, вершаў і

твораў жывапісу.

10.Эфектыўныя прыемы, якія стымулююць уласную вершатворчасць вучняў.

Побач з навучальным аналізам, на які скіроўвалася ўвага вышэй, можна выкарыстоўваць і больш свабодныя формы працы, калі настаўнік абапіраецца перш за ўсё на чытальніцкую самастойнасць вучняў, пры гэтым не забываючыся скіроўваць ход вучнёўскай думкі да бачання ў адзінкавым перажыванні - агульнага, у эмацыянальных адносінах да канкрэтнага факту - тыповага. Гэта дасягаецца пры дапамозе пастаноўкі дадатковых задач-пытанняў, якія вядуць да разумення філасофскага сэнсу вершаў, да асэнсавання мастацкай думкі-эмоцыі. У старшых класах пры вывучэнні лірыкі ўключаецца аглядны аналіз асобных паэтычных тэм, агульных канцэпцый творчасці паэтаў, эвалюцыі поглядаў, ажыццяўляецца знаёмства з асноўнымі праблемамі паэтыкі, індывідуальнай адметнасцю таго або іншага аўтара.

Для паўнавартаснага ўспрымання паэзіі неабходны і тэарэтыка-літаратурныя веды пра верш. Гэтыя веды ў вучняў павінны ахопліваць тры асноўныя раздзелы: вобразнасць паэтычнай мовы, паэтычны сінтаксіс, асновы вершаскладання. Засваенне гэтых ведаў настаўніку неабходна скіроўваць па дзвюх лініях: пры чытанні лірычных твораў звяртаць увагу на вобразныя магчымасці паэтычнай мовы і інтанацыйна-рытмічную яе выразнасць. Паралельна з гэтым у кожным класе сістэматызуюцца асобныя назіранні вучняў, затым абагульняюцца і фармуюцца паняцці па тым ці іншым коле пытанняў, звязаных з вершам. Увогуле, тэарэтычны матэрыял падаецца ў паступовым ускладненні і сістэме. Аў цэлым сістэматэарэтыка-літаратуразнаўчых ведаў і паняццяў пра паэзію павінна скласціся і набыць завершанасць да канца школьнага навучання.

**8 пыт. СПЕЦЫФІКА ВЫВУЧЭННЯ ЭПІЧНЫХТВОРАЎ**

Эпічныя творы складаюць значную частку школьнай праграмы. Эпас прадстаўлены ў школе разнастайнымі жанрамі (навела, апавяданне, аповесць, раман).

Пры аналізе твораў увага заўсёды канцэнтруецца на тых **кампанентах** мастацкага тэксту, якія з’яўляюцца істотнымі для эпічнага роду літаратуры. У школьных умовах гэта:

* ***тэма, праблематыка, сюжэт*** (разглядаючы іх, вучні асэнсоўваюць адлюстраваныя ў творах жыццёвыя падзеі);
* *вобразы* (знаёмячыся з імі, вучні ўсведамляюць разнастайнасць характараў, тыпаў, светапоглядаў);
* ***вобраз аўтара*** (вучні спасцігаюць індывідуальнасць аўтарскага бачання, якая выказваецца ў кампазіцыі твора, стылі, мастацкіх сродках і г.д).

Каб разгледзець вышэйпазначанае, неабходна, выкарыстоўваючы багаты арсенал метадычных прыёмаў, спыніцца на важнейшых эпізодах, сэнсавых вузлах твора. Яны аналізуюцца глыбока і злучаюцца звязваючымі каментарыямі.

Калі размова ідзе аб вялікіх творах, то на падрыхтоўчым этапе важна выбраць шлях аналізу, эпізоды і акцэнціроўку ў іх інтэрпрэтацыі. Працэс аналізу складаецца з работы над эпізодамі. Тэкстуальны аналіз эпізодаў дае магчымасць зразумець увесь твор. Каб праца над эпізодам не разбурала ў свядомасці вучняў цэласнага ўяўлення пра твор, неабходна звязваць іх аналіз з усім творам і разнастайваць прыёмы працы над кожным эпізодам.

Сучаснай методыкай створаны прыкладны **план-алгарытм працы** над эпізодам (сцэнай):

1. Чытанне ці пераказ.
2. Абмеркаванне ўражанняў, якія ўзніклі ў вучняў.
3. Вызначэнне месца дадзенай сцэны ў сюжэце твора, яе кампа-

зіцыйнай ролі.

4.Раскрыццё значэння эпізоду ў характарыстыцы персанажаў

1. Тэкстуальны аналіз, асэнсаванне ролі мастацкіх сродкаў.
2. Фармуляванне абагульненняў або канкрэтызацыя высноў.
3. Тлумачэнне эпізоду як звяна ў цэласнай структуры твора.

У старшых класах, дзе вывучаюцца эпічныя творы вялікай формы, выкарыстоўваецца наступная **метадычная схема аналізу** твора:

1. Агульная характарыстыка гістарычных абставін, у якіх або пра якія быў напісаны твор.
2. Месца твора ў сістэме літаратурнай дзейнасці пісьменніка.
3. Звесткі аб першай публікацыі твора, яго ўплыве на свядомасць чытача, аб крытычных ацэнках твора (звяртаецца ўвага і на новае прачытанне).
4. Характарыстыка:

* часу, падзей, персанажаў, якія апісваюцца ў творы;
* асаблівасцей сюжэта, кампазіцыі, стылю твора;
* праблематыкі, канфлікту;
* мастацкіх сродкаў;
* ідэйнага зместу твора.

1. Аналіз філасофскай канцэпцыі аўтара.
2. Месца твора ў гісторыі нацыянальнай і сусветнай літаратуры.

**9 пыт. ВЫВУЧЭННЕ ДРАМАТЫЧНЫХ ТВОРАЎ**

У адрозненне ад лірычных і эпічных драматычныя творы ў школьнай праграме прадстаўлены невялікай колькасцю. Складанасць драмы як літаратурнага роду і яе спецыфіка абумоўліваюць пэўную цяжкасць успрымання. Таму вельмі важна падрыхтаваць вучняў да ўспрымання драматычнага твора.

Каб абудзіць актыўную разумовую дзейнасць, настаўнік павінен:

* падрабязна патлумачыць падзеі, праблемы, якія знайшлі адлюстраванне ў творы;
* паказаць погляды і пазіцыю драматурга і патлумачыць адметнасць выяўлення аўтарскай пазіцыі ў драматычным творы. На дошцы варта змясціць такую *памятку:*

**Аўтарская пазіцыя выяўляецца:**

1. **праз размяшчэнне і суаднесенасць частак твора;**
2. **праз сітуацыі, у якія ставіцца герой;**
3. **праз мову дзеючых асоб**
4. **праз прадмовы і рэмаркі**

* даць характарыстыку адметнасці драматычнага жанру (фабула, рэпліка, дыялог, маналог, дзеючыя асобы, рэмаркі, канфлікт).

Асабліва важна спыніць увагу вучняў на канфлікце. Дзеля гэтага пажадана прапанаваць школьнікам наступныя *памяткі:*

***Драматычны твор***

* 1. **Сфера**
  2. **Выяўленне канфліктаў, жыццёвых супярэчнасцей**
  3. **Сюжэт**

***Канфлікт выяўляецца***

1. **Праз напружануюбарацьбу персанажаў**
2. **Праз барацьбу персанажа з абставінамі**
3. **Праз барацьбу персанажа з самім сабой**

На ўступных занятках перад вывучэннем п’есы важна расказаць аб яе сцэнічным жыцці, першых пастаноўках на сцэне, рэакцыі гледачоў і крытыкі.

I этап вывучэння драматычнага твора - ч ы т а н н е п’е с ы, бо першыя дзеі, як правіла, знаёмяць і з героямі, і з сутнасцю канфлікту. Чытаць па ролях можна толькі тады, калі настаўнік патлумачыць, што сабой уяўляюць персанажы.

II этап -назіранне над сцэнічным дзеяннем. Аналізуецца цэнтральная і «пабочныя» лініі. Паколькі дзеянне драматычнага твора праяўляецца ў характарах, уступаючых у канфлікт, то адначасова ідзе назіранне над вобразамі-персанажамі.

Для актывізацыі вучнёўскіх уяўленняў малююцца мізансцэны.

Назіраючы за паводзінамі, учынкамі, перажываннямі персанажаў у розных сітуацыях, школьнікі спасцігаюць сутнасць характараў, раскрытых драматургам. Асаблівая ўвага надаецца назіранню над мовай.

Прынцыповая схема, згодна з якой праводзіцца *аналіз ключавых дыялогаў і маналогаў,* уключае наступныя пытанні:

1. У якіх абставінах пачаўся і вядзецца дыялог (маналог)?
2. Якія яго прычыны?
3. Які ягозмест?
4. Якія рысы герояў раскрываюцца ў ім?
5. Як паводзяць сябе героі?

III этап -абагульненне назіранняў. Яно праводзіцца пасля тэкстуальнага аналізу, назіранняў над праблемай і над вобразамі. Гэта праца ў кожным канкрэтным выпадку носіць слецыфічны характар, але ёсць і тыповыя пытанні:

1. Якая роля дадзенага героя ў агульнай плыні падзей, адлюстраваных у п’есе?
2. Якое яго месца ў канфлікце?
3. Што пашырае нашы веды пра лёс героя?
4. Як характарызуе героя той ці іншы ўчынак?
5. Якую ацэнку даюць яму іншыя персанажы?
6. Як характарызуе героя яго мова?
7. У якім напрамку развіваецца характар героя?
8. Якія эстэтычныя функцыі вобраза? Адначасова з аналізам сцэн, вобразаў неабходна тлумачыць і *жанравую спецыфіку твора* (Чаму драма? або Чаму філасофска-сатырычная камедыя?).

Самым эфектыўным шляхам аналізу драматычнага твора, як паказвае практыка, з’яўляецца шлях «следам за аўтарам».

**ВЫВУЧЭННЕ БАЕК**

3 байкамі вучні знаёмяцца яшчэ ў пачатковых класах. У праграме па літаратуры прадугледжана вывучэнне баек як ліра-эпічнага жанру.

Праца над **аналізам байкі** мае сваю адметную структуру. Яна складаецца з наступных ***этапаў.***

1. *Чытанне байкі.* Пачынаецца з выразнага чытання яе настаўнікам. Чытаць байку неабходна павольна, каб алегарычныя вобразы былі правільна ўсвядомлены вучнямі. Паколькі ў байцы амаль заўсёды ўжываецца дыялог, то перадаецца ён розным тэмбрам голасу, з эмацыянальнай афарбоўкай выразаў. Гэта дапамагае правільнаму ўспрыманню байкі.
2. *Праверка першаснага ўспрымання.* Праверка першаснага ўспрымання праводзіцца ў форме гутаркі, аналізуюцца асобныя словы і выразы, скіроўваецца ўвага на тое, як вучні ўспрынялі змест і ўявілі сабе герояў.
3. *Аналіз сюжэтнай асновы.* Паколькі сюжэт байкі - гэта, як правіла, эпізод, падзея, выпадак, мэтазгодна выкарыстоўваць *пераказ,* тым больш што пераказ з вершаванай мовы развівае маўленне вучняў, і *каменціраванне,* якое дазваляе вызначыць тэму і праблему байкі.
4. *Аналіз вобразаў.* Спачатку аналізуюцца вобразы ў прамым значэнні, а потым іх алегарычная сутнасць. Звяртаецца ўвага на выбар аўтарам тых ці іншых алегорый (напрыклад, ліса - хітрасць, заяц - баязлівасць, баран - разумовая абмежаванасць і г.д.).
5. *Назіранне над мовай.* Патрабуецца ўважлівы аналіз мастацкай мовы байкі, паколькі гэта сродак стварэння яркіх характарыстык герояў і канфлікту, які заўсёды ляжыць у аснове зместу такога твора.
6. *Праца над тэарэтычнымі паняццямі.* Шляхам даследчых заданняў, эўрыстычнай гутаркі вучні вылучаюць у байцы рысы літаратурных родаў (эпасу і лірыкі) і прыкметы свабоднага верша.
7. *Каменціраванне маралі.* Заканчваецца вывучэнне байкі разважаннем, каменціраваннем маралі.

Паглыбляе правільнае ўспрыманне байкі, надае цікавасць уроку і выкарыстанне такіх прыёмаў, як *чытанне па ролях, інсцэніраванне, падрыхтоўка і аналіз ілюстрацый.*

**10 пыт. ВЫВУЧЭННЕ АГЛЯДАВЫХ ТЭМ**

Аглядавыя тэмы займаюць у школьным курсе літаратуры значнае месца. Яны прысвячаюцца характарыстыцы літаратурнага працэсу пэўнага перыяду. Вылучаюцца вялікім аб’ёмам і складанасцю матэрыялу. На вывучэнне аглядавых тэм школьная праграма вылучае па адной-дзве гадзіны.

Асноўным **метадам вывучэння** такіх тэм з’яўляецца ***лекцыя.*** Гэта форма правядзення ўрока дазваляе настаўніку з вялікага аб’ёму вучэбнага матэрыялу выбраць галоўнае і выкласці яго даходліва і лагічна. Яшчэ больш эфектыўныя лекцыі з уключэннем паведамленняў вучняў, чытання вершаў, урыўкаў з празаічных твораў, дзённікавых матэрыялаў, успамінаў. Актывізуюць успрыманне і элементы міні-гутаркі па загадзя падрыхтаваных пытаннях, якія таксама ўключаюцца ў структуру лекцыі. Канкрэтызуе ўяўленне вучняў і выкарыстанне разнастайнай нагляднасці. Пры магчымасці шырока падключаецца краязнаўчы матэрыял.

Пры вывучэнні аглядавых тэм могуць выкарыстоўвацца ***рэфераты*** і ***даклады****,* якія загадзя рыхтуюць вучні, ***справаздачы творчых груп***па апераджальных заданнях.

Выбіраючы спосаб падачы аглядавай тэмы, настаўнік павінен памятаць, што яна мае традыцыйную структуру, і арыентавацца на яе.

Пры падачы матэрыялу неабходна прытрымлівацца наступнай *паслядоўнасці:*

І.Спачатку называецца эпоха (напрыклад, «Літаратура пачатку XX стагоддзя»), а пасля ўказваюцца яе часавыя межы.

2.Даецца агульная характарыстыка грамадска-палітычнага жыцця гэтага перыяду.

3.Раскрываецца адметнасць культуры дадзенай эпохі (тэатр, музыка, жывапіс і інш.).

1. Характарызуецца літаратурны працэс (літаратурныя школы, кірункі, плыні, стылі, жанравая і тэматычная разнастайнасць, найбольш значныя імёны, творы).

Каб засвоіць аглядавую тэму, лекцыйнага матэрыялу недастаткова. Таму настаўніку варта прадумаць самастойную працу вучняў з падручнікам. Найбольш прадуктыўным у дадзеным выпадку з’яўляецца складанне схем, табліц, канспектаў. Напрыклад, азнаёміўшыся самастойна з матэрыялам падручніка «Жанры і тэмы беларускай літаратуры другой паловы XIX стагоддзя», вучні павінны падрыхтаваць табліцы па наступнай форме:

|  |  |  |  |
| --- | --- | --- | --- |
| Нумар | Жанры | Аўтары і творы | Тэмы |
|  |  |  |  |

**ВЫВУЧЭННЕ МАНАГРАФІЧНАЙ ТЭМЫ**

Манаграфічныя тэмы вывучаюцца ў старшых класах. Манаграфічная тэма канкрэтызуе агульныя тэндэнцыі літаратурнага працэсу пэўнай эпохі на прыкладзе жыцця і творчасці аднаго пісьменніка, а таму і складаецца з *біяграфіі пісьменніка* і *твораў,* якія рэкамендуюцца для вывучэння праграмай. Дадаткова ў манаграфічную тэму ўваходзяць тэарэтыка-літаратурныя паняцці і крытычныя артыкулы.

***Манаграфічная тэма можа вывучацца двума шляхамі:***

**1. Паслядоўны шлях:**

|  |  |  |  |  |
| --- | --- | --- | --- | --- |
| **1-шы ўрок** | **2-гі ўрок** | **3-ці ўрок** | **4-ты ўрок** | **5-ты ўрок і г.д.** |
| Біяграфія пісьменніка | Твор або творы | | | |

Выбіраць гэты шлях мэтазгодна, калі вывучаецца творчасць празаіка і прапануецца для паўрочнага разгляду адзін твор (напрыклад, 11 клас, В. Быкаў «Знак бяды») ці калі аналізуюцца творы аднаго перыяду. Лірычныя творы ў такіх выпадках вывучаюцца па тэмах, праблемах, матывах.

**2. Паралельны шлях:**

|  |  |  |  |
| --- | --- | --- | --- |
|  | **1-шы ўрок** | **2-гі ўрок** | **3-ці ўрок** |
| Біяграфія | I перыяд | II перыяд | III перыяд |
| Творы | Творы  I перыяду | Творы II перыяду | Творы III перыяду |

Пры паралельным паэтапным разглядзе дасягаецца цэласнасць успрымання жыццёвай і творчай біяграфіі. Жыццёвы спосаб пісьменніка дае своеасаблівы ключ да разумення твораў. Гэты шлях найбольш прымальны, калі вывучаецца творчасць паэта цалкам або некалькі невялікіх твораў, якія адносяцца да розных перыядаў жыццёвага шляху пісьменніка.

Прыкладам такога шляху можа быць вывучэнне творчасці М. Танка:

Максім Танк — Давераснёўскі перыяд — Ваенны перыяд —\* 50-70-я гг. — 80-90-я гг.

Праца над манаграфічнай тэмай не выключае, а прадугледжвае пэўную сувязь паміж творчасцю асобных пісьменнікаў, вывучэнне пераемнасці ў праблематыцы, вобразах, эстэтычных прынцыпах і ў ідэйным змесце твораў. Гэтай мэце садзейнічае размяшчэнне матэрыялу ў храналагічнай паслядоўнасці. Вывучэнне манаграфічнай тэмы завяршаецца падагульняючым урокам або падагульняючай гутаркай у межах апошняга ўрока. Добра сістэматызуюць веды і творчыя заданні па напісанні сачыненняў, эсэ, рэцэнзій, рэфератаў.

**11 пыт. ВЫВУЧЭННЕ БІЯГРАФІІ ПІСЬМЕННІКА**

У школьным курсе беларускай літаратуры немалое месца належыць вывучэнню біяграфіі таго ці іншага пісьменніка. Але разам з тым вывучэнне жыццёвых фактаў творцы не ёсць самамэта ў літаратурнай адукацыі, а каштоўны арыентацыйны матэрыял, які дапаможа ў далейшым школьнікам спасцігнуць сутнасць мастацкіх твораў дадзенага аўтара, зразумець яго індывідуальную адметнасць.

Вывучэнне біяграфіі пісьменніка адрозніваецца ў залежнасці ад узросту вучняў.

У 5-6 класах школьная праграма і падручнікі не прадугледжваюць вывучэнне біяграфіі і не ўтрымліваюць адпаведнага матэрыялу. Але гэта не выключае выкарыстання настаўнікам цікавых міні-аповядаў, краязнаўчых і ілюстрацыйных матэрыялаў, якія стануць своеасаблівай візітнай карткай пры знаёмстве з мастацкім творам пэўнага аўтара. Адзінае патрабаванне да такіх матэрыялаў - лаканічнасць.

Так, напрыклад, праграма, прапануючы вывучэнне верша Р. Барадуліна «Бацьку», падмацоўваецца ў падручніку невялікім матэрыялам з жыцця паэта.

Хаця вывучэнне біяграфіі і не прадугледжана ў гэтых класах, настаўнік мае права вельмі коратка паведаміць вучням пра жыццё пісьменніка, каб яны атрымалі ўяўленне пра гістарычныя вытокі твора.

У 7-9 класах падаецца невялікі эпізадычны матэрыял з біяграфіі, які раскрывае пісьменніка як асобу, паказвае яго мастацкае крэда або з’яўляецца матэрыялам для больш глыбокага разумення твора.

Каб заахвоціць вучняў да знаёмства з пэўным творам, зацікавіць асобай пісьменніка, для сярэдніх класаў варта выбіраць значныя і яркія прыклады з жыцця творцы, дзённікавыя матэрыялы або ўспаміны сучаснікаў, сяброў, мемуары.

У старшых класах творчасць пісьменніка і яго біяграфія вывучаюцца падрабязна і грунтоўна.

Практычным вопытам выпрацавана прыкладная метадычная схема вывучэння жыцця і творчасці пісьменніка. Яна складаецца з наступных пунктаў:

1. Агульная характарыстыка гістарычнага перыяду, у які працаваў ці працуе пісьменнік.
2. Асноўныя асаблівасці развіцця літаратурнага працэеу.
3. Кароткія звесткі з біяграфіі пісьменніка.
4. Характарыстыка творчасці пісьменніка:

а) пачатак літаратурнай дзейнасці;

б) этапы ці перыяды дзейнасці.

Можна выкарыстоўваць сінхраністычныя табліцы. Напрыклад, па біяграфіі М. Танка:

|  |  |  |  |
| --- | --- | --- | --- |
| **Даты (перыяд)** | **Адметнасць часу** | **Жыццё пісьменніка** | **Творы** |
|  |  |  |  |

в) агульная характарыстыка тэматыкі, праблематыкі і мастацкіх

асаблівасцей найбольш значных твораў і зборнікаў.

5.Пісьменнік і грамадства:

а)сацыяльная пазіцыя мастака, яго ўдзел у грамадскім жыцці;

б)уплывы грамадска-палітычных абставін на творчасць пісьменніка;

в)ацэнкі твораў або новае прачытанне ў сувязі са зменамі грамадска-палітычных абставін.

6.Значэнне дзейнасці пісьменніка і яго суаднесенасць з сусветным літаратурным працэсам.

Вывучэнне біяграфічнага матэрыялу павінна суправаджацца шырокім выкарыстаннем нагляднасці.

Сучасная метадычная думка прапаноўвае шэраг нетрадыцыйных метадаў вывучэння біяграфіі пісьменніка ў школе, у прыватнасці, - ***урок-экскурсія***«Па жыццёвых сцежках Францыска Скарыны», дзе вучні выступаюць у ролі экскурсаводаў і ў экскурсійных паведамленнях з выкарыстаннем карты расказваюць пра жыццёвы лёс першадрукара; ***урок - завочнае падарожжа***«Па старонках сямейнага альбома Багдановічаў», на якім знаёмства з біяграфіяй адбываецца на аснове фотаздымкаў; ***урок-выстава***«Жыццёвыя сцежкі Янкі Купалы ў творах жывапісу», дзе лёс пісьменніка ад дзяцінства і да апошніх гадоў жыцця прасочваецца на аснове рэпрадукцый жывапісных палотнаў, і інш.

Плённай формай вывучэння біяграфіі з’яўляецца калектыўнае складанне табліц.

Улічваючы той факт, што падручнік па літаратуры не можа ахапіць усе моманты жыцця і творчасці пісьменніка, вучням прапаноўваецца выкарыстоўваць навуковыя, навукова-метадычныя працы, даведачную літаратуру, творы мастацкай літаратуры.

3 аб’ёмнага матэрыялу школьнікі мусяць выбраць і запомніцьтолькі найбольш вартаснае, г.зн. тыя факты з жыцця, якія прынцыпова паўплывалі на творчую свядомасць класіка. Такім чынам, адбываецца знаёмства не толькі з біяграфіяй пісьменніка, але і скіроўваецца ўвага на даследчую працу вучняў.

Акрамя навуковага падыходу да вывучэння біяграфіі пісьменніка, пажадана выкарыстоўваць і творчыя працы - сачыненне, водгук, эсэ і г.д.

Такі дыферэнцырываны падыход, зварот да шматлікай навуковай і дакументальнай літаратуры, выкарыстанне нагляднасці, а таксама разнастайныя творчыя працы дазволяць сучаснаму школьніку трывала засвоіць асноўныя звесткі з жыцця пісьменніка.

**ВЫВУЧЭННЕ ЛІТАРАТУРНА-КРЫТЫЧНЫХ АРТЫКУЛАЎ**

Артыкулам літаратурна-крытычнага зместу належыць важная роля ў змесце і структуры кожнай тэмы падручнікаў.

***Літаратурна-крытычныя працы***

***1. Садзейнічаюць:***

* + **развіццю ў вучняў здольнасці правільна выяўляць ідэйна-мастацкі змест твора;**
  + **выпрацоўцы эстэтычных густаў і самастойнасці ў ацэнцы літаратурных з’яў;**
  + **даюць ідэйна-эстэтычныя ацэнкі творчасці пісьменнікаў, іх твораў;**
  + **разглядаюць пытанні бягучага літаратурнага жыцця.**

***2. Дапамагаюць:***

* ***усвядоміць ідэйны пафас творчасці пісьменнікаў;***
* ***асэнсаваць выхаваўчае значэнне мастацкіх вобразаў;***
* ***вызначаюць ролю і месца пісьменнікаў і іх твораў у сучасным літаратурным працэсе***

**Формы працы** над крытычнымі артыкуламі залежаць ад спецыфікі матэрыялу, змешчанага ў падручніках, і ад узроставых асаблівасцей вучняў.

У 5-6 класах змест такіх артыкулаў звычайна складаюць ацэнкі тых ці іншых твораў, трапныя характарыстыкі майстэрства іх аўтараў іншымі пісьменнікамі ці крытыкамі. Дадзены матэрыял абавязкова ***зачытваецца***і ***абмяркоўваецца.***Можна даваць вучням заданне адшукаць у артыкулах змястоўныя выказванні пра твор, які вывучаецца, і выкарыстаць іх у сваіх адказах.

У 7-9 класах выкарыстоўваюцца падручнікі хрэстаматыйнага тыпу, але ў іх пададзены грунтоўныя артыкулы літаратуразнаўчага зместу. Задача настаўніка - праз ***чытанне, абмеркаванне,*** *каменціраванне,* ***самастойныя назіранні, канспектаванне*** дапамагчы вучням убачыць сувязь артыкула з мастацкімі творамі і мэтанакіравана выкарыстаць яго пры аналізе тэкстаў, раскрыць творчую індывідуальнасць пісьменніка, паглыбіць веды па тэорыі літаратуры. Настаўнік павінен даць узоры творчага выкарыстання артыкулаў у разгорнутых адказах на пытанні, пры выкананні пісьмовых прац.

У старшых класах вучні знаёмяцца з самім паняццем «літаратурная крытыка». Артыкулы навукова-метадалагічнага кшталту (напрыклад, артыкул К. Крапівы «Канфлікт - аснова п’есы») неабходна падрабязна ***аналізаваць*** на ўроках. Аглядавыя артыкулы трэба ***канспектаваць.***Вучням варта даваць заданні ***складаць***на аснове літаратуразнаўчага матэрыялу ***табліцы, схемы, апоры.***Настаўнік павінен нацэльваць вучняў звяртацца не толькі да артыкулаў, пададзеных у падручніках, але і да тых, якія змешчаны ў зборніках і літаратурных часопісах.

**12 пыт. ФАКУЛЬТАТЫЎНЫЯ ЗАНЯТКІ**

Агульныя патрабаванні да правядзення факультатываў

На II з’ездзе настаўнікаў прагучала патрабаванне развіцця шырокай эксперыментальнай дзейнасці па абнаўленні зместу і метадаў навучання, захавання і развіцця ўжо напрацаванага вопыту. Да такіх напрацовак адносяцца і факультатыўныя заняткі.

Факультатыўныя заняткі з'яўляюцца эфектыўнай формай навучання і выхавання школьнікаў, мэта якой - паглыбленне і пашырэнне ведаў па асобных тэмах ці пытаннях вучэбнага прадмета.

Факультатыўныя заняткі па літаратуры павінны адпавядаць **патрабаванням,** што вызначаны ў дырэктыўных дакументах і ў праграме факультатыву:

* паглыбляць цікавасць да літаратуры, навукі і мастацтва;
* фарміраваць і ўдасканальваць навыкі свядомага ўспрымання літаратурных твораў;
* развіваць творчыя здольнасці і інтарэсы, аналітычныя ўменні, мастацкія густы ў адпаведнасці з ідэйна-эстэтычнымі ідэаламі грамадства;
* пашыраць, сістэматызаваць веды па тэарэтыка-літаратурных паняццях з улікам дасягнення навукі.

Факультатыў па беларускай літаратуры з’яўляецца, з аднаго боку, заканамерным працягам і развіццём некаторых раздзелаў асноўнага школьнага курса літаратуры. 3 другога боку, ён уключае і зусім новыя тэмы. Таму факультатыўныя заняткі займаюць прамежкавае становішча паміж урокамі літаратуры і шматграннай пазакласнай працай па прадмеце, захоўваючы пры гэтым сваю адметнасць.

Факультатыўныя заняткі ўключаюцца ў расклад урокаў, усе віды ўдзелу ў іх фіксуюцца настаўнікам, вядзецца журнал уліку наведвання і паспяховасці вучняў. У атэстаце выпускнікоў адзначаецца, які факультатыўны курс праслуханы. Вучні запісваюцца ў факультатыў па жаданні, але наведванне яго заняткаў абавязковае. Папярэднюю інфармацыю аб факультатыве (тэму, мэты, задачы, змест і формы працы) настаўнік мусіць паведаміць вучням загадзя, каб яны змаглі прааналізаваць яе і выбраць той ці іншы факультатыў.

***Мэты і тэмы правядзення факультатываў***

Пры правядзенні факультатыўных заняткаў настаўнік павінен арганізаваць навучальны працэс такім чынам, каб ён спрыяў арганічнаму развіццю асобы, поўнай рэалізацыі яе стваральных здольнасцей.

3 гэтай задачы вынікаюць і **асноўныя мэты факультатыва:**

1. Пашырыць і паглыбіць веды вучняў па беларускай літаратуры.

2. Больш грунтоўна пазнаёміць з творчасцю пісьменнікаў, якая прапануецца да вывучэння школьнымі праграмамі.

3. Развіваць інтэлектуальныя памкненні асобы, спрыяць фармаванню эстэтычных густаў, раскрываць светапоглядную, выхаваўча-гуманістычную сутнасць мастацага свету, адлюстраванага ў літаратуры, і на гэтай аснове фармаваць асобу вучняў, яе ідэалы, перакананні.

Сучасныя праграмы прадугледжваюць па некалькі факультатыўных курсаў у кожным класе на выбар настаўніка і вучняў. Змястоўная структура факультатыўных заняткаў і дысцыплін на выбар, методыка іх арганізацыі абумоўліваецца найперш тэматыкай.

**Тэматыка** факультатыўных заняткаў па літаратуры прадугледжвае развіццё пазнавальных, выхаваўчых задач абранага курса, звязанага з узроставымі асаблівасцямі школьнікаў і задачамі выкладання мастацкай літаратуры ў школе.

У якасці тэмы для факультатыва трэба выбіраць не прыватнае, а істотнае пытанне, якое аб’ядноўвае ўсе заняткі факультатыва адной думкай. Пры гэтым характар праблемы, цэнтральны для факультатыва, неабходна суаднесці з узроўнем, магчымасцямі вучняў, з колам пытанняў, якія цікавяць іх у першую чаргу.

Прапануючы факультатыўныя заняткі, настаўнік павінен кіравацца наступным:

*1. Улічваць патрабаванні праграмы,* каб пазнаёміць вучняў з тымі тэмамі, якія закладзены ў ёй для вывучэння ў дадзеным класе;

2. *Арыентавацца на каляндар знамянальных дат і юбілеяў,* які падкажа актуальную тэму для факультатыва;

*3. Кіравацца рэгіянальнымі асаблівасцямі,* таму што дзеці з найбольшай цікавасцю знаёмяцца з тым, што звязана з іх мясцовасцю.

**Формы правядзення факультатываў**

Эфектыўнасць факультатыўных заняткаў залежыць не толькі ад прадуманага планавання, але і ад **методыкі** іх **правядзення,** якая звычайна ўключае тры асноўныя этапы.

I этап-падрыхтоўчы, на якім вызначаюцца задачы факультатыва, намячаецца план яго работы, даецца агульная характарыстыка праблемы, вылучаюцца прыватныя пытанні, размяркоўваюцца заданні паміж вучнямі, даюцца папярэднія рэкамендацыі па афармленні і падрыхтоўцы выступленняў на факультатыве. Галоўнае на гэтым этапе - настроіць вучняў на цікавую і сур’ёзную працу, давесці ім, што ў ёй з’яўляецца асноўным.

11 этап -галоўны, у ходзе якога школьнікі знаёмяцца з канкрэтнымі творамі, праблемамі, вядуць актыўную творчую работу, аб’ём якой залежыць ад канкрэтных мэт заняткаў.

111 этап -заключны - уяўляе сабой падвядзенне вынікаў работы вучняў на факультатыве.

Надзвычай актуальным з’яўляецца пытанне аб арганізацыі, метадычных формах і прыёмах правядзення факультатыўных заняткаў. Яны не павінны паўтараць паўрочныя заняткі. Настаўніку неабходна клапаціцца пра тое, каб яны былі разнастайнымі, цікавымі, каб перавага аддавалася самастойнай, пошукавай і творчай працы вучняў. Паколькі вывучэнне літаратуры на факультатыве грунтуецца ў асноўным на самастойных формах работы яго ўдзельнікаў, гэта набліжае спецыфіку і методыку іх правядзення да методыкі вышэйшай школы. Выбар канкрэтнай метадычнай формы правядзення факультатыва абумоўліваецца і псіхолага-ўзроставымі асаблівасцямі вучняў, іх пазнавальнымі магчымасцямі, тэматыкай факультатыва, канкрэтнымі мэтамі яго правядзення.

Найбольш распаўсюджаныя **формы працы** на факультатыве-*лекцыя, семінарскія заняткі, практычныя заняткі, гутарка, дыскусія,* *навуковая канферэнцыя, камбінаваныя заняткі,* якія па сваёй структуры набліжаюцца да пазакласных мерапрыемстваў (міні-алімпіяд, падарожжаў, інсцэніравання і г.д.). Акрамя таго, на факультатыўных занятках можна прадугледжваць і напісанне творчых работ розных жанраў і іх абмеркаванне.

Адной з найбольш ужывальных формаў працы на факультатыве з’яўляецца ***лекцыя.***У ходзе яе настаўнік разгортвае перад вучнямі сістэму ведаў, фарміруе іх светапогляд, стымулюе самастойны творчы пошук. Рыхтуючыся да лекцыі па факультатыве, настаўнік павінен прадугледзець не толькі, што ён паведаміць вучням, але і што ў кожным канкрэтным выпадку ці на пэўным этапе заняткаў яны будуць рабіць. Лекцыю на факультатыве неабходна спалучаць з іншымі прыёмамі работы: рэфератамі, паведамленнямі вучняў, гутаркамі.

У рамках факультатыва можна праводзіць ***семінарскія заняткі***як сродак далучэння вучняў да рэалізацыі пастаўленых мэт і задач. Сутнасць семінарскіх заняткаў заключаецца ў тым, што пасля падрыхтоўчай работы вучні самастойна рыхтуюцца да раскрыцця пэўнага пытання ці праблемы. Структура правядзення семінара выбіраецца настаўнікам; асноўная ўвага найчасцей звяртаецца на праблемы, з якімі вучні знаёміліся самастойна, на назіранні над мастацкімі тэкстамі, навуковай літаратурай. Праверка самастойна засвоенага матэрыялу можа быць праведзена ў форме калоквіуму, абмеркавання напісаных вучнямі дакладаў, іх рэцэнзавання вучнямі-апанентамі.

Пры правядзенні факультатыўных заняткаў у форме *практычных заняткаў* неабходна звяртаць увагу на форму мастацкага твора, даследаванне прыёмаў стварэння характараў, раскрыццё тэарэтыка-літаратурных праблем. Тут можна прапаноўваць выкананне самастойных творчых работ невялікага памеру.

Заключныя заняткі па факультатыве мэтазгодна праводзіць у форме *гутаркі,* якая набывае універсальны характар і адрозніваецца ад звычайнай урочнай гутаркі перш за ўсё ўмовамі правядзення. Вучні на такіх занятках аргументуюць свае ўражанні, вучацца абараняць выказаную думку. Настаўніку для дадзенай гутаркі варта падабраць праблемныя пытанні або пытанні, якія яшчэ раз засяродзяць увагу вучняў на параўнанні розных відаў мастацтва, каб яны набылі навыкі ўстанаўлення сувязі паміж мастацкімі творамі і творамі сумежных відаў мастацтва.

На сённяшні дзень усё большую папулярнасць набывае і такая новая, нетрадыцыйная форма працы з фактычным матэрыялам на факультатыве, як ***напісанне творчых работ.***Мэта іх – развіццё навукова-даследчых здольнасцей вучняў, выпрацоўка навыкаў самастойнага аналізу літаратурных твораў, уменне працаваць з літаратурна-крытычнымі артыкуламі.

Яшчэ адной з эфектыўных формаў навучання на факультатыве можа стаць ***навуковая канферэнцыя****,* якая спрыяе выпрацоўцы ў вучняў навыкаў навуковага даследавання, творчага асэнсавання крытычнага матэрыялу. Тэму канферэнцыі можна прымеркаваць да юбілейнай даты або прысвяціць яе абмеркаванню складанай актуальнай праблемы нашага часу.

Належнае месца сярод формаў работы на факультатывах у апошні час занялі і так званыя ***камбінаваныя заняткі***(навуковыя канферэнцыі, выпуск спецыяльных зборнікаў, школьных газет, правядзенне літаратурных вечароў і інш.), якія цесна звязаныя з пазакласнай і пазашкольнай работай. Такая ўзаемасувязь надае факультатыўным заняткам большую мэтанакіраванасць, стварае пэўную псіхалагічнўю перспектыву.

Пры выбары тых ці іншых метадычных прыёмаў работы на факультатыве неабходна ўлічваць і схільнасць яго ўдзельнікаў да пэўнай формы літаратурнай дзейнасці.

**13 пыт. ПАЗАКЛАСНАЯ ПРАЦА ПА БЕЛАРУСКАЙ**

**ЛІТАРАТУРЫ**

***Патрабаванні да арганізацыі пазакласнай працы***

Адным з асноўных напрамкаў літаратурнай адукацыі ў Рэспубліцы Беларусь з’яўляецца стварэнне гуманістычнай сістэмы навучання і выхавання з асобасна арыентаваным падыходам. Пазакласная праца якраз і дапамагае вырашыць гэту задачу і істотна дапаўняе ўрокі літаратуры, замацоўвае і пашырае тыя веды, якія атрыманы на іх. Яна дазваляе вучням грунтоўна і дасканала засвойваць матэрыял па літаратуры, зрабіць яго больш трывалым, запамінальным.

Але поспех пазакласная праца прынясе толькі ў тым выпадку, калі будзе праводзіцца з захаваннем агульнапрынятых умоў і патрабаванняў.

У першую чаргу неабходна ўлічваць, што пазакласная праца праводзіцца для таго, каб замацаваць і паглыбіць аб’ём ведаў, вызначаны праграмай, а таксама дапоўніць яго цікавым, змястоўным матэрыялам, што пашырыць уяўленне пра сумежныя віды мастацтва.

Другая ўмова - гэта старанна прадуманае спалучэнне, лагічная звязанасць пазакласных заняткаў з паўрочнай працай. Плён будзе тады, калі дастасаванні будуць невыпадковыя, калі будзе арганічная, а не штучная сувязь. Выключэнне могуць складаць пазакласныя мерапрыемствы, прымеркаваныя да юбілеяў і знамянальных дат.

**Планаванне пазакласнай працы ажыццяўляецца на наступных асновах:**

* на аснове праграм
* на аснове календара знамянальных дат і падзей
* на аснове агульнага школьнага плана

Пазакласная праца - гэта своеасаблівае выйсце са стану паўсядзённасці. Рыхтуючыся і прымаючы ўдзел ў ёй, вучні заўсёды чакаюць чагосьці незвычайнага, цікавага, яркага, а таму неабходна прадумваць як афармленне, так і сродкі эмацыянальнай выразнасці. Актыўнасць вучняў абуджаецца, калі выкарыстаны цікавы, займальны матэрыял. Нельга забывацца пра прынцып даступнасці: ва ўсім павінны быць улічаны ўзроставыя псіхалагічныя асаблівасці і адукацыйны ўзровень школьнікаў.

Пазакласная праца, яе шматлікія формы даюць магчымасць кожнаму пабыць навідавоку. Праграма. сцэнарый павінны будавацца на запланаванай і ў той жа час свабоднаЙ дзейнасці, якая дае прастор для творчага самавыяўлення кожнага ўдзельніка ў разнастайных ролях і становішчах. Такі падыход дае відавочны выхаваўчы эфект: скіроўвае на сур’ёзнае стаўленне да ведаў, дапамагае адчуць сябе значнай часткай калектыву, згуртоўвае, развівае пачуццё адказнасці, свядомай дысцыпліны.

Вельмі важна пры арганізацыі і правядзенні пазакласнай працы захоўваць прынцып добраахвотнасці. Але гэта зусім не значыць, што выкладчык павінен чакаць, калі з’явіцца сам па сабе літаратурны актыў. Зацікавіць, заахвоціць, пераканаць вучня, выклікаць у яго жаданне больш даведацца і паўней выявіць сябе як асобу - непасрэдны абавязак настаўніка. Утрымаць, не знізіць планку зацікаўленасці можна толькі на аснове сатворчасці. Шырокая вучнёўская ініцыятыва павінна падтрымлівацца і праяўляцца ва ўсім: у планаванні, арганізацыйных асновах, змесце і формах дзейнасці. Нават калі вучнёўскія прапановы будуць слабейшыя за тое, што мае ў творчым арсенале настаўнік, нельга аўтарытарна адкідаць іх, неабходна пастарацца дапамагчы ўдасканаліць або падвесці да сваёй задумы так, каб яна стала знаходкай саміх вучняў, пастаянна заахвочваючы самастойнасць і творчы пошук выхаванцаў, пакідаючы прастору для выдумкі і імправізацыі, дыпламатычна скіроўваючы ў патрэбнае рэчышча.

Усё, што праводзіцца ў рамках пазакласнай працы, павінна быць добра арганізавана, але не заарганізавана. Залішне строгі рэжым, калі ўся дзейнасць вучняў распісана па хвілінах, педагагічна рэгламентавана, калі ўсё загадзя і шматразова адрэпетыравана, часам ператварае жывую справу ў фармальнасць. Вучань ужо не думае пра тое, што і як ён гаворыць, робіць, а дбае, каб не заблытацца, не забыцца сказаць патрэбную фразу. Праца перастае быць цікавай і ператвараецца ў нудны абавязак, звужаецца першапачаткова створанае прасторавае поле творчай справы, творчай самарэалізацыі.

Захаванне вышэйназваных умоў і патрабаванняў да правядзення пазакласнай працы робіць яе асабліва плённай.

**Формы і віды пазакласных заняткаў па беларускай літаратуры**

Сучаснай методыкай распрацаваны разнастайныя формы і віды пазакласнай працы па беларускай літаратуры. Настаўнікам добра вядомы метадычныя дапаможнікі В. Ляшук па пазакласным чытанні, літаратурных гуртках, літаратурным краязнаўстве, М. Яфімавай па літаратурных вечарах, творчы вопыт А. Белакоза, I. Рабкова, В. Туркевіча, У. Урбановіча, матэрыялы з часопісаў, зборнікі літаратурных гульняў і віктарын.

Выбіраючы пэўную форму ці від пазакласных заняткаў, настаўнік павінен арыентавацца на колькасць удзельнікаў і патрабаванні да часу правядзення. Існуюць наступныя формы і віды пазакласнай працы:

**Формы па колькасці ўдзельнікаў:**

* **масавая**
* **групавая**
* **камерная**
* **індывідуальная**

**Віды па часе правядзення:**

* **пастаянная**
* **цыклічная**
* **эпізадычная**

Кожная форма і відпазакласнай працы маюць сваю спецыфіку:

|  |  |
| --- | --- |
| **Па колькасці ўдзельнікаў** | **Па часе правядзення** |
| 1. *Масавая,* калі ў падрыхтоўку і само мерапрыемства (найчасцей свята, вечар, прадметны тыдзень) уключаецца шмат вучняў, не аб’яднаных стабільнымі калектывамі, класамі. Гэта могуць быць вучні розных узростаў.  *2. Групавая* - вялікія творчыя групы для падрыхтоўкі канферэнцый, конкурсаў, віктарын, афармлення і выпуску інфармацыйных плакатаў, насценгазет, вядзення рукапіснага аль- манаха, часопіса, групы, якія будуць выступаць у якасці каманды або для заняткаў у гуртках.  3. *Камерная,* калі да падрыхтоўкі і правядзення падключаюцца вучні з розных класаў, але іх няшмат - толькі тыя, хто па-сапраўднаму цікавіцца вылучанай тэмай; кола ўдзельнікаў вельмі абмежаванае.  4. *Індывідуальная -* праца з вучнямі, якія атрымалі індывідуальныя заданні, даручэнні пры падрыхтоўцы да мерапрыемстваў (рэфераты, даклады, інфармацыі, ілюстрацыйны матэрыял), выступаюць у ролі вядучых або **з** тымі, хто спрабуе свае сілы ў літаратуры. | 1. *Пастаяшіая -* кіраўніцтва пазакласным чытаннем.  2. *Цыклічная -* праца гурткоў, музеяў, клубаў.  3. *Эпізадычная*  а) правядзенне літаратурных свят, прадметнага тыдня, вечароў, ранішнікаў, экскурсій, канферэнцый, дыспутаў, віктарын, конкурсаў, мініалімпіяд і інш.;  б) выданне альманахаў, часопісаў, газет; напісанне дакладаў, рэфератаў, сачыненняў, водзываў, рэцэнзій, нарысаў, заметак. |

**14 пыт. РАЗВІЦЦЁ МАЎЛЕННЯ ВУЧНЯЎ НА ЎРОКАХ**

**БЕЛАРУСКАЙ ЛІТАРАТУРЫ**

**Спецыфіка развіцця вуснага маўлення**

Праблема развіцця маўлення вучняў набывае ў наш час усё большае грамадскае значэнне, таму што яно з’яўляецца важным паказчыкам духоўнай культуры асобы. Грамадству неабходны людзі, якія валодаюць словам, умеюць абараніць свае перакананні, погляды, творча ўключыцца ў працэс міжасобаснай камунікацыі. На жаль, фармаванню маўленчай культуры школьнікаў мала садзейнічае працэс тэхнізацыі і пасіўнае пазнаванне праз сродкі масавай інфармацыі. У гэтым плане літаратура як вучэбны прадмет стварае найспрыяльнейшыя ўмовы для развіцця і ўдасканалення маўлення, а таму развіццёь маўлення вучняў як элемент літаратурнай адукацыі не проста застаецца адным з галоўных аспектаў у методыцы навучання літаратуры, а актыўна развіваецца, набывае новыя рысы.

**Развіццё маўлення**

* **выпрацоўвае ўменне добра гаварыць**
* **садзейнічае разумоваму развіццю**
* **прывучае да лагічнага мыслення**
* **развівае вобразнае мысленне і творчыя здольнасці**
* **выхоўвае літаратурны густ**

Само паняцце развіцця маўлення выступае на сённяшні дзень як у навукова-метадычным, так і ў філасофска-псіхалагічным значэннях. Працэс авалодання маўленнем ідзе праз усё жыццё: ён непасрэдна звязаны з духоўным станаўленнем асобы, з узбагачэннем яе ўнутранага свету. Інтэнсіўнае развіццё маўлення школьнікаў адбываецца пры вывучэнні літаратуры, калі захоўваюцца і спалучаюцца тры падыходы: псіхалінгвістычны, лінгвадыдактычны і методыка-літаратурны, які непасрэдна ўлічвае магчымасці мастацкай літаратуры.

Найбольшы плён у працы па развіцці маўлення вучняў дасягаецца ва ўмовах камунікатыўнай дзейнасці. Таму ў педагагічную практыку настаўнікаў трывала ўваходзіць псіхалінгвістычны тэрмін «маўленчая дзейнасць». Працуючы над развіццём маўлення школьнікаў на ўроках літаратуры, настаўніку неабходна абапірацца на веданне асаблівасцей камунікатыўнай дзейнасці, бо засваенне мовы (пашырэнне слоўнікавага запасу, удасканаленне тэхнікі маўлення) найбольш плённа адбываецца ў працэсе зносін.

На сённяшні дзень дамінуючым стаў дзейнасны падыход да развіцця маўлення вучняў. Ён прадугледжвае, па-першае, узаемадзеянне маральна-эстэтычнага выхавання і маўленчага развіцця, сувязь апошняга з усімі кампанентамі ведаў па літаратуры; па-другое, выкарыстанне разнастайных метадычных формаў і прыёмаў, па-трэцяе, захаванне сістэматычнасці, пераемнасці і практычнай накіраванасці дадзенай працы ў розных узроставьіх групах. 3 другога боку, у рэчышчы дзейнаснага падыходу да развіцця маўлення вылучаюцца наступныя напрамкі: лексіка-фразеалагічная праца зтэкстам мастацкага твора і літаратурна-крытычнымі матэрыяламі; навучанне школьнікаў разнастайным відам і жанрам маналагічнай сітуацыі, калі вучням неабходна сціскаць і пашыраць, параўноўваць і проціпастаўляць, абагульняць і падсумоўваць матэрыял.

У такога роду навучальнай працы развіваюцца творчыя здольнасці, школьнікі разумеюць практычную накіраванасць сваёй дзейнасці, а таксама ацэньваюць уласныя магчымасці, што павышае зацікаўленасць у выніках. Такім чынам фарміруюцца свядомыя адносіны да інтэлектуальнай працы.

Вусная мова развіваецца праз:

* *слуханне* - гэта ўзорнае слова настаўніка, лекцыя, абмеркаванне вусных паведамленняў аднакласнікаў;
* ***чытанне*** - гэта чытанне тэкстаў літаратурных твораў, крытычных і іншых матэрыялаў, выразнае чытанне;
* *назіранне -* праца над мовай твора, лінгвістычны аналіз;
* *выступленне* - расказванне, пераказы, адказы на пытанні, разгорнутыя маналагічныя выказванні, выступленні з рэфератамі і дакладамі.Ва ўсёй названай шматстайнасці ёсць стрыжнёвы тэхналагічны падыход. Вучняў важна нацэліць на тое, што, рыхтуючыся да выступлення, неабходна намеціць асноўны тэзіс, яго сарцавіну, пасля прадумаць (у залежнасці ад жанру) падыход да гэтага сэнсавага вузла выступлення, а потым сфармуляваць высновы, канцоўку. Схема традыцыйная і, з аднаго боку, нібы фармальная, але, бясспрэчна, вуснае слова павінна

мець сваю завязку, развіцце думкі, пэуную кульмшацыю і галоуную ідэю, галоўны тэзіс (выпрацоўку гэтага навыку настаўнік павінен трымаць пад пастаяннай увагай), які будзе выказвацца, адстойвацца. На аснове галоўнага тэзіса будуецца схема, план выказвання, адносна апошняга размяшчаецца ўвесь матэрыял, падбіраюцца прыклады, доказы, назіранні. Настаўніку ў гэтым працэсе важна захоўваць прынцып паступовасці, ісці ад больш простага да складанага. Калі вучні засвояць акрэсленую вышэй аснову, можна прапаноўваць ужываць розныя метады разгортвання выказвання: храналагічны, канцэнтрычны, ступеньчаты, індуктыўны, дэдуктыўны, пытальна-адказавы і інш., вучыць выкарыстоўваць гэтыя метады ў залежнасці ад зместу матэрыялу.

Паспяховае развіццё вуснага маўлення рэалізуецца праз разнастайнасць формаў працы. Таксама ад простага - адказ на пытанне, пераказ - да складанага - разгорнутае маналагічнае выказванне, даклад. Практычна колькасць канкрэтных заданняў невычарпальная - важна толькі захоўваць асобасны падыход, выкарыстоўваць заданні, якія патрабуюць пасільнай самастойнасці мыслення, заахвочваюць да ўласнай творчасці.

**Развіццё пісьмовага маўлення вучняў**

Развіццё вуснага і пісьмовага маўлення цесна ўзаемазвязана. Гэта адзначаецца як у Канцэпцыі літаратурнай адукацыі, так і ў вучэбных праграмах.

Асноўныя жанры творчых прац па літаратуры класіфікуюцца па наступных групах:

* пераказ, эцюд, эсэ, сачыненне;
* анатацыя, водгук, рэцэнзія;
* казка, апавяданне, верш;
* нататка, замалёўка, рэпартаж, інтэрв’ю, нарыс;
* канспект, рэферат, даклад;
* ліст, дзённік.

Такі жанравы падзел абумоўлены асаблівасцямі зместу і спосабам яго выкладання. Падлічана, што ў сваёй маўленчай практыцы на працягу жыцця чалавек выкарыстоўвае каля 800 жанравых тэкстаў. Такім чынам, навучанне розным жанрам як відам творчага афармлення мовы з’яўляецца практычна неабходным.

Кожны жанр творчай працы мае сваю адметнасць, але **тэхналогія навучання** розным жанрам засноўваецца на агульнай структуры ці, можна сказаць, этапах, асабліва, калі навучанне адбываецца непасрэдна на ўроках развіцця мовы.

I этап -увядзенне паняцця. Ён прадугледжвае азнаямленне з азначэннем жанру, які абраны для вывучэння, яго відамі і асаблівасцямі. Засваенне сутнасці паняцця пачынаецца з увядзення тэрмінаў, іх асэнсавання. Тэрміны неабходна абавязкова запісваць на дошцы. Па-першае, наяўнасць зрокавага раду павышае эфектыўнасць успрымання інфармацыі, па-другое, ажыццяўляецца слоўнікавая праца, прывіваецца элементарная пісьменнасць.

Напрыклад, распачынаючы працу па навучанні напісанню анатацый, настаўнік запісвае на дошцы ***апорны матэрыял***наступнага зместу:

**Анатацыя** - кароткае паведамленне пра змест і значэнне твора.

Віды анатацый: ***кароткая*** (выдавецкая) - агульнае паведамленне, у некалькіх сказах перадаецца змест, указваецца прызначэнне; ***разгорнутая*** (творчая, рэкламная) - паведамленне пра змест з элементамі зацікаўлення, інтрыгуючай устаўкай.

Прызначэнне анатацый - даць інфармацыю, зацікавіць, пазнаёміць у агульных рысах з аўтарам, зместам твора (асноўнай тэматыкай і праблематыкай, калі гэта зборнік), героямі, заахвоціць прачытаць кнігу.

IIэтап-азнаямленне і аналітычнае назіранне.

Вучням лягчэй скласці аб нечым уяўленне, засвоіць матэрыял, калі яны маюць магчымасць звярнуцца да адпаведных прыкладаў, узораў. Але мэта аналітычнага назірання - не магчымасць калькавання, а сродак самастойнай выпрацоўкі своеасаблівага алгарытму, які адлюструе асноўныя патрабаванні і жанравыя прыкметы, дапаможа фармаваць пэўныя ўменні.

Неабходна ўлічваць, што праца над адным жанрам вядзецца ў адпаведнасці з вучэбнымі праграмамі па беларускай літаратуры ў розных узроставых групах, а значыць, і матэрыялы для аналітычнага назірання, і складзеныя на аснове іх алгарытмы павінны быць з’арыентаваны на ўзроставыя асаблівасці.

Напрыклад, малодшыя падлеткі, разгледзеўшы з дапамогай настаўніка некалькі ўзораў анатацый, змогуць скласці ***план-алгарытм*** наступнага зместу:

1. Хто аўтар, якая назва і жанр твора?
2. Аб чым гаворыцца ў творы (скарыстаць элемент зацікаўлення)?
3. Каму адрасуецца твор?

Настаўніку неабходна паказаць вучням, дзе ў кнізе змяшчаюцца анатацыі, зачытаць іх. Пры гэтым варта звяртацца да розных відаў анатацый на адзін і той жа твор, папярэдняе знаёмства з якім не праводзілася.

ІІІ этап – п л а н а в а н н е і н а з а п а ш в а н н е м а т э р ы я л у. гэты прадтэкставы этап найбольш дыферэнцыяваны, бо кожны жанр творчай працы з нагоды сваёй адметнасці патрабуе і адметнай, спецыфічнай падрыхтоўкі. З найбольш агульных можна вызначыць вывучэнне і адбор матэрыялу, ключавых слоў, прыкладаў, занатоўку тэзісаў, аргументаў. Асноўныя намаганні скіроўваюцца на выпрацоўку ўмення ўявіць у думках, “спраектаваць” вобраз будучай працы (рэцэнзіі, эсэ, сачынення), а затым зафіксаваць, запісаць план-накід. Важна таксама прывіць уменне занатоўваць. Практыка паказвае, што калі вучань прачытае матэрыял прыкладна ў тысячу слоў, а ў працэсе чытання або адразу пасля яго напіша пяцьдзесят слоў, у якіх падагульніць прачытанае, то справіцца з працай больш якасна, чым калі прачытае дзесяць тысяч слоў і не запіша нічога. Працэс занатовак абвастрае ўвагу, дапамагае вучню чытаць або абдумваць матэрял асэнсавана. Калі звяртацца да абранага намі пракладу працы з малодшымі падлеткамі над анатацыяй, то для яе мэтанакіраванага, лагічнага і паслядоўнага правядзення выкарыстоўваецца наступны план:

1. Чытанне і асэнсаванне твора.

2. Вызначэнне зместу і афармленне яго перадачы некалькімі сказамі.

3. Вызначэнне сэгнсавых частак тэксту твора.

4. Выбар сказаў, у якіх перададзена галоўная думка кожнай часткі.

5. Назапашванне ключавых слоў.

6. Адбор і афармленне інтрыгуючых момантаў (не дагаварыць, спыніцца на самым цікавым месцы).

ІV этап – т э к с т а в ы. Гэта праца над стварэннем уласнага тэксту. На гэтым этапе актуалізуюцца веды па тэорыі літаратуры, узгадваюцца паняцці – тэкст, тып тэксту, стыль, логіка-кампазіцыйная структура. Гэтыя веды даюць магчымасць паглыбляць уменні фармуляваць тэму, ідэю, тэзісы ў адпаведнасці са зместам; звязваць каманенты працы, улічваючы заканамернасці маўленчай камунікацыі; выкарыстоўваць сродкі выразнасці, уласцівыя жанру, над якім вядзецца праца.

За аснову кампазіцыйнай будовы бярэцца традыцыйнае трохчасткавае дзяленне: пачатак, асноўная частка, заключэнне.

Практыка паказвае, што даволі складаным для вучняў з’яўляецца падбор, пабудова, першага, пачатковага сказа, а таму настаўніку варта надаць гэтаму належную ўвагу. Эфектыўы мтад – калектыўная раца над пачатковымі сказамі, асабліва тады, калі настаўнік прапануе вучням прааналізаваць некалькі ўзораў адной творчай працы.

Нягледзячы на тое, што кожны пачатак індывідуальны, вучні павінны з дапамогай настаўніка вылучыць пэўную тыповасць. Так, творчая праца можа пачынаццаз вызначэння тэмы, асабістай думкі, цытаты, рытарычнага пытання, параўнання, міні-экскурсіі і г.д. такім чынам, наступным этапам будзе калектыўная пабудова пачатковых сказаў па зададзеных кірунках. Аналагічным чынам будуецца праца і над заключэннямі.

Пры пабудове асноўнай часткі вучні выпрацоўваюць навыкі фармавання тэксту са зместавым напаўненнем адпаведна жанру, спосабам арганізацыі і сувязі тэкставых кампанентаў Найперш пры стварэнні тэксту вучні павінны арыентавацца на чатыры асноўныя правілы:

* падпарадкоўваць увесь матэрыял тэме і асноўнай думцы;
* вытрымліваць паслядоўнасць, не дапускаць пераскоквання думкі;
* адбіраць словы і сказы, якія найбольш дакладна перадаюць думкі;
* лагічна звязваць часткі, абзацы.

У нашым *прыкладзе* перад вучнямі ставяцца наступныя пытанні:

1. Якім бы сказам вы распачалі анатацыю?

а) А ці чулі вы?..

б) Давайце зазірнем у сівую мінуўшчыну.

в) Давайце з У. Караткевічам адправімся ў падарожжа.

г) Мы раім вам прачытаць легенду Уладзіміра Караткевіча.

д) Калі вы цікавіцеся гісторыяй (мінулым нашага народа), то гэта кніжка для вас.

2. Падумайце, як завяршыць анатацыю.

а) Калі вы адкрыеце першую старонку, то не зможаце адкласці кніжку, пакуль не дачытаеце да канца.

б) Гісторыя, апісаная У. Караткевічам, цікавая і хвалюючая.

V этап -паслятэкставы, або рэдагаванне. Пры стварэнні тэксту, нават маючы адпаведны вопыт, складана пазбегнуць пэўных пралікаў. Рэдагаванне дапамагае зрабіць тэкст больш дасканалым. Выпрацоўку навыкаў рэдагавання мэтазгодна праводзіць, першапачаткова азнаёміўшы вучняў з наступнымі патрабаваннямі:

* прааналізуйце, ці рэалізавана ваша задума;
* адкіньце лішняе;
* узмацніце малавыразныя моманты;
* абдумайце сродкі выразнасці;
* прасачыце стылёвую вытрыманасць;
* прааналізуйце звязнасць і лагічную завершанасць;
* зрабіце неабходныя папраўкі: замяніце слова, словазлучэнне, сказ; памяняйце паслядоўнасць, зрабіце перастаноўку сказаў, частак тэксту там, дзе гэта неабходна.

У нашым *прыкладзе* тэкст, створаны вучнямі, набудзе наступны выгляд:

«Я раю вам прачытаць легенду У. Караткевіча «Лебядзіны скіт». Гэта захапляльнае апавяданне пра сівую мінуўшчыну, калі на нашу зямлю прыйшлі заваёўнікі, татара-манголы, і прывёў іх жорсткі хан Батый. Самаўлюбёны хан паспрачаўся са сваім прыдворным паэтам Юсуфі. Аб чым была спрэчка? Гэта ты даведаешся, калі прачытаеш легенду.

А яшчэ ты будзеш сведкам вялікага цуда, сведкам мужнасці і даведаешся, чаму нашу радзіму называюць Белай Руссю. Гісторыя, апісаная У. Караткевічам, цікавая і хвалюючая».

Зазначым аднак, што выкарыстанне прыведзеных вышэй патрабаванняў, схем, апор, не павінна ператвараць творчую працу па навучанні жанрам у тэхнічную работу. Нельга дасягнуць поспеху, не арыентуючыся на індывідуальнасць вучня, не актывізуючы яго фантазію, асацыяцыі, уяўленні, бо працэс навучання творчым працам мусіць таксама быць творчым.

Адметныя асаблівасці мае і **падрыхтоўка** да **напісання эсэ і сачыненняў.** Удасканаленне літаратурнай адукацыі ўзмацняе акцэнт на ўкараненне сінтэзаванага навуковага і творчага элемента ў працэсе навучання маўленню, скіроўвае ўвагу на культурнафарміруючы аспект.

Адна з дамінуючых роляў у развіцці пісьмовага маўлення належыць такім жанрам, як ***пераказ, эцюд, эсэ, сачыненпе****.* Мы дазволім сабе не спыняцца на тэхналогіі навучання пераказу, бо на сённяшні дзень гэта тэхналогія добра распрацавана.

Настаўніку важна ўлічваць, што, перш чым прыступіць непасрэдна да навучання гэтым жанрам, неабходна правесці пэўную ***падрыхтоўчую работу***па напісанні звязанага тэксту, якая складаецца з сістэмы адпаведных практыкаванняў:

* тлумачэнне загалоўка тэксту або яго падбор і матываванне;
* выдзяленне абзацаў у тэксце, устанаўленне логікі пабудовы;
* выдзяленне ў тэксце апавядання, апісання, разважання і тлумачэнне іх мэтазгоднасці;
* адказы на пытанні, складанне сказаў, аб'яднаных тэмай;
* аднаўленне дэфармаванага тэксту, скарачэнне частак тэксту ці іх перастаноўка;
* выяўленне непаўнаты тэксту і дапаўненне яго неабходным матэрыялам;
* дапісванне пачатку ці заканчэння тэксту;
* замена ў тэксце няўдалых выразаў, падбор больш яркіх і вобразных планаў;
* складанне планаў, пераказаў;
* аналіз ключавых слоў, слоў-арыенціраў, якія нясуць найбольшую сэнсавую і вобразную нагрузку, і інш.

Зразумела, што такія практыкаванні выконваюцца ў сярэдніх класах. Такім чынам рыхтуецца база для больш складанай працы ў старшых класах.

Апошнім часам у якасці падрыхтоўчай працы ў 6-7 класах настаўнікамі актыўна выкарыстоўваецца такі жанр, як эцюд.

***Эцюд***называюць малой формай творчай працы вучняў, якая дазваляе ім усвядоміць сябе як асобу, паспрабаваць разабрацца і паразважаць над нейкай з’явай, фактам, падзеяй. Слова «эцюд» абазначае першапачатковы накід (звычайна з натуры) будучага твора або яго часткі. У плане развіцця творчых здольнасцей вучняў эцюд - гэта навучанне замалёўцы з натуры пэўнага эпізоду жыцця, які можа быць статычным, як фотаздымак, або дынамічным, як кінафільм. Самае важнае, на чым настаўнік павінен акцэнтаваць увагу вучняў, - перадача ўласных уражанняў і перажыванняў ад убачанага.

Выпрацоўка ўмення пісаць эцюды арганічна падводзіць вучняў да больш складанага жанру - эсэ.

*Эсэ* ў перакладзе з французскай мовы абазначае «вопыт», «накід». Сустракаюцца і такія значэнні, як «спроба», «узважванне», «разважанне», «нарыс». Існуе шмат азначэнняў гэтага жанру Мэтазгодна пазнаёміць вучняў з некалькімі з іх, тым самым даць ім магчымасць параўнаць, паразважаць.

Да *п р ы к л а ду* , можна прывесці наступныя азначэнні эсэ:

1. Эсэ - гэта суб’ектыўнае разважанне, якое трактуе філасофскія, сацыяльныя, літаратурныя праблемы не ў сістэматызавана-навуковым ыглядзе, а ў вольнай форме.
2. Эсэ - празаічнае сачыненне, якое прадстаўляе ў нязмушанай форме агульныя або папярэднія меркаванні па канкрэтным пытанні і не прэтэндуе на яго вычарпальную трактоўку.
3. Эсэ – суб’ектыўнае ўспрыняцце, уражанне, суб’ектыўная ацэнка, незвычайны пункт гледжання на прадмет размовы, выкладзены ў адвольнай форме.

Для больш грунтоўнага ўсведамлення сутнасці жанру эсэ вучням варта прапанаваць некалькі ўзораў-прыкладаў і падвесці да наступных высноў:

-эсэ перадае індывідуальнае бачанне і ацэнку, расказвае аб нечым праз сябе;

-эсэ можа ўтрымліваць як апісанне з'яў, падзей, так і разважанні аўтара, яго роздум;

-эсэ мае свабодную кампазіцыю, успрымаецца як плынь свядомасці, думак;

-эсэ пішацца вобразнай, арыентаванай на размоўную, мовай; -эсэ мае невялікі аб’ём.

Па жанрава-стылістычнай форме эсэ падзяляюцца на некалькі відаў:

* эсэ-нататка, блізкая да газетнага жанру;
* эсэ - мастацкая замалёўка, лірычная мініяцюра, эскіз з натуры;
* эсэ-партрэт;
* эсэ-біяграфія або аўтабіяграфія;
* эсэ-ўспамін;
* эсэ - дзённікавы запіс;
* эсэ-водгук (выказвае меркаванне, роздум, але не прэтэндуе на разгорнутую і аргументаваную ацэнку) і інш.

Вучняў неабходна пазнаёміць з рознымі відамі эсэ, заахвочваючы да самастойнай расшыфроўкі, дапаўняючы і ілюструючы такую працу ўрыўкамі-прыкладамі.

Поспех і добрыя вынікі пры напісанні эсэ залежаць, па-першае, ад таго, наколькі трывала і асэнсавана вучні ўсвядомілі асноўныя прыкметы гэтага жанру. Настаўніку варта выкарыстоўваць наступную памятку:выкарыстоўваць наступную ***памятку:***

|  |  |
| --- | --- |
| **Асноўныя патрабаванні да эсэ** | **Вучню неабходна** |
| 1. Канкрэтная тэма | Дакладна вызначыць, сфармуляваць і абдумаць тэму |
| 2. Навукова-канкрэтная аснова | Азнаёміцца і прааналізаваць матэрыял па тэме |
| 3. Падкрэсленая суб’ектыўнасць выказвання | Выявіць асабістую пазіцыю |
| 4. Арыентаванасць на жывую гутарковую мову | Выкарыстоўваць вобразныя сродкі |
| 5. Праца на дадумванне, фантазію, вымысел | Спраектаваць уласны вымысел на тэму, прытрымліваца рэальнага, гістарычнага або іншага кантэксту |
| 6. Свабодная кампазіцыя | Выбраць форму. структуру |
| 7. Камунікатыўнасць, адрасаванасць другому чытачу | Уявіць адрасата |
| 8. Праблемнасць | Пры магчымасці ўбачыць праблему ў тэме і раскрыць яе |
| 9. Арыентацыя на мэту | Падзяліцца роздумам, перажываннямі, расказаць пра пэўную з’яву, твор, аўтара праз сябе |

Авалоданне школьнікамі ўменнем пісаць эсэ з’яўляецца добрай асновай для напісання сачыненняў.

***Сачыненне*** - гэта развагі таго, хто піша аб прачытаным і прааналізаваным мастацкім творы або ўрыўку з яго, ствараючы ўласны тэкст.

*Ідэя* сачынення самастойна вызначаецца вучнем у выніку роздуму над мастацкім тэкстам пасля вывучэння крытычнай і навукова-папулярнай літаратуры.

Сачыненне мае адметную *кампазіцыю,* якая самастойна выбіраецца вучнем у адпаведнасці з тэмай.

Сачыненні па літаратуры дзеляцца на два віды: *сачыненні на літаратурную тэму, сачыненні на вольную тэму.*

Паводле будовы кожнае сачыненне павінна мець тры асноўныя часткі: *уступ, галоўную частку, заключэнне.*

*Уступ* - гэта своеасаблівая прадмова, падрыхтоўка да ўспрыняцця разважання вучня. Ён не павінен быць расцягнутым, перагружаным непатрэбнымі фактамі, якія не маюць дачынення да тэмы. Аб’ём уступа - 1/6 часткі ўсяго сачынення, або 1/4 галоўнай часткі. Ва ўступе можна сказаць пра час, калі жыў аўтар, паведаміць біяграфічныя звесткі, адзначыць асноўныя творы аўтара, падаць абгрунтаванне выбару тэмы.

*Галоўная частка* - гэта сістэма тэзісаў і аргументаў, уласна само разважанне. Дадзеная частка самая важная ў рабоце, тут кожная думка аргументуецца, пацвярджаецца прыкладамі з мастацкага тэксту, а таксама тэзісамі з крытычнай літаратуры. Прычым меркаванні даследчыкаў вучань можа параўноўваць, згаджаючыся з імі або абвяргаючы іх.

У *заключэнні* фармулююцца вывады з напісанага, робяцца абагульненні назіранняў. Яно надае разважанню закончанасць, указвае, дзеля чаго напісана сачыненне.

Сучасная методыка выдзяляе сем этапаў працы над сачыненнем.

1. Уменне ўдумацца ў тэму, асэнсаваць яе, вызначыць яе мэты (абмежаваць сябе пэўнымі рамкамі).
2. Уменне падпарадкоўваць сваё сачыненне пэўнай ідэі.
3. Адбор матэрыялу для сачынення.
4. Сістэматызацыя сабранага матэрыялу.
5. Праца над кампазіцыйнай будовай сачынення.
6. Выбар стылю і тыпу мовы.
7. Рэдагаванне тэксту сачынення (стылістычная праўка напісанага).

Для аператыўнай арганізацыі мэтанакіраванай працы вучняў варта прапанаваць ім наступную *памятку* будовы сачынення:

**БУДОВА САЧЫНЕННЯ**

***Уступ –*** частка сачынення, у якой разглядаецца і тлумачыцца спецыфіка тэмы. ***Тыпы ўступаў:***

* Гістарычны
* Біяграфічны
* Аналітычны
* Параўнальны

***Галоўная частка*** – поўна і паслядоўна раскрывае змест тэмы. Сістэма тэзісаў і аргументаў, лагічнае разважанне.

***Заключэнне –*** абагульняючая частка сачынення, у якой фармулююцца высновы, падкрэсліваюцца галоўная думкі работы.

Карыстаючыся гэтай схемай, вучні супаставяць змест частак свайго сачынення, вытрымаюць патрабаванні да кожнай часткі.

***Сачыненні на літаратурную тэму*** займаюць адно з асноўных месцаў у школьнай праграме. Такія працы прадугледжваюць разважанне вучня па прапанаванай тэме з уласнай інтэрпрэтацыяй твора, выяўленнем асобаснай пазіцыі, ацэнак.

У залежнасці ад выбару віду сачынення на літаратурную тэму перад вучнямі павінны быць пастаўлены адпаведныя задачы:

|  |  |
| --- | --- |
| **Віды сачыненняў**  **на літаратурную**  **тэму** | **Асаблівасці віду і задача вучняў** |
| Характарыстыка  літаратурнага  героя | Перадаць істотныя рысы; асаблівасці характару героя; паказаць яго адметнасць і непаўторнасць; прасачыць прычыны яго ўчынкаў; раскрыць яго ўзаемаадносіны з асяроддзем; даць апісанне знешняга выгляду; паказаць сацыяльнае становішча; паходжанне героя; выявіць асаблівасці мастацкага ўвасаблення аўтарам яго характару |
| Параўнальная характарыстыка двух герояў | Выявіць у герояў агульнае і адрознае; засяродзіць увагу на сувязі герояў з жыццём, на сацыяльных вытоках характараў, на выяўленні абставін, якія ўплывалі на іх фармаванне |
| Групавая характарыстыка | Асэнсаваць, якую сацыяльную з’яву хацеў паказаць пісьменнік з дапамогай калектыўнага вобраза; шляхам аналізу вызначыць герояў, якія належаць да адной сацыяльнай групы, маюць агульныя рысы; пры дапамозе сінтэзу даць групавую характарыстыку персанажаў, у якой акцэнтуецца ўвага на агульнасці іх светапогляду, ідэйных перакананняў і жыццёвых пазіцый |
| Паказ гістарычнай асобы | 3 сённяшняга пункту гледжання раскрыць значэнне дзейнасці гістарычнай асобы |
| Праблемныя тэмы | Самастойна асэнсаваць праграмны матэрыял; вырашыць пастаўленую праблему; вылучыць тое, што складае сутнасць праблемы; зрабіць пэўныя высновы |
| Тэмы абагульняльнага характару | Раскрыццё ідэйнага зместу твора; раскрыццё мастацкіх вартасцей твора; абагульнены аналіз твора ў цэлым; аналіз мастацкай формы; разбор асобных эпізодаў і частак твора; раскрыццё значэння пэўнага твора або ўсёй творчасці пісьменніка; аналіз крытычнай літаратуры, даследаванняў па пэўным мастацкім творы ці па творчасці пісьменніка |

***Сачыненне на вольную тэ****му* - гэта від сачынення, пры напісанні якога вучань самастойна выбірае матэрыял, што кладзецца ў аснову творчай працы. Такім матэрыялам можа быць яго асабісты вопыт, уражанні і факты з жыцця, мастацкіх твораў, газет, радыё-, тэлеперадач, кінафільмаў, спектакляў і да т.п.

Галоўнай асаблівасцю сачыненняў на вольную тэму з’яўляецца тое, што, незалежна ад таго, якая тэма абрана вучнем, абавязкова павінен быць зварот як мінімум да двух мастацкіх твораў.

Сачыненні на вольную тэму маюць прыкладна наступную класіфікацыю:

|  |  |
| --- | --- |
| **Віды сачыненняў на вольную тэму** | **Асаблівасці віду** |
| Сачыненні на патрыятычныя тэмы | Патрабуюць асэнсавання праблем Радзімы, народа і яго гераічных спраў, вайны і міру |
| Сачыненні на маральна-этычныя тэмы | Маюць на мэце раскрыццё такіх праблем, як чалавечнасць, гуманізм, праца, сяброўства і пад. |
| Сачыненні на экалагічныя тэмы | Адлюстроўваюць найбольш вострыя пытанні стаўлення, адносін чалавека да прыроды |
| Сачыненні на матэрыяле сучаснай літаратуры | Прадугледжваюць раскрыццё любой названай тэмы на матэрыяле твораў сучаснай літаратуры |
| Сачыненні натэмы сучаснага мастацтва, кіно, тэлебачання і г.д. | Патрабуюць раскрыцця любой тэмы, праблем сучаснага мастацтва, кіно, тэлебачання і г.д. |
| Сачыненні, звязаныя з выбарам будучай прафесіі | Патрабуюць асэнсавання сваёй будучай прафесіі |
| Сачыненні асобасна-ацэначнага характару | Пішуцца ад імя першай асобы («Я»), прадугледжваюць асабістую ацэнку падзей, з’яў, і г.д. |

Настаўнік можа прапанаваць вучням самастойна сфармуляваць тэмы сачыненняў на аснове вышэйпададзеных класіфікацый. Гэты прыём, як правіла, выклікае цікавасць і з’яўляецца вельмі эфектыўным.

Існуюць тыповыя *патрабаванні* да вучнёўскіх сачыненняў:

1. Адпаведнасць зместу сачынення зададзенай тэме.
2. Доказнасць выказанай думкі, аргументаванасць палажэнняў, якія выказваюцца.
3. Змястоўнасць, паўната ахопу.тэмы, завершанасць.
4. Лагічнасць і паслядоўнасць у выкладанні матэрыялу.
5. Самастойнасць у раскрыцці тэмы.
6. Дакладнасць, яснасць, вобразнасць мовы, адзінства стылю.
7. Карэктнасць цытавання.
8. Рацыянальнае спалучэнне матэрыялу мастацкага твора, літаратурнай крытыкі з уласнымі разважаннямі аўтара працы.
9. Адсутнасць фактычных памылак і недакладнасцей.

10. Пісьменнасць (захаванне арфаграфічных, граматычных і пунктуацыйных нормаў сучаснай беларускай мовы).

Тыповымі прыёмамі працы на ўроках навучальнага сачынення з’яўляюцца супастаўленне фармулёвак тэм, расшыфроўка фармулёвак, складанне планаў, выбар эпіграфаў, падбор тэкставага матэрыялу, абмеркаванне асноўных тэзісаў і доказаў.

**Развіццё маўлення лагічнага тыпу**

Сучасныя патрабаванні да развіцця маўлення акцэнтуюць увагу на актыўным укараненні ў працэс павучання навуковага элемента.

У сувязі з гэтым асаблівая значнасць надаецца звароту да такіх формаў навучання, якія развіваюць самастойна-пошукавую дзейнасць навучэнцаў, мысленне і, як вынік, інтэлект. Неабходна сістэматычна і паслядоўна садзейнічаць развіццю і ўдасканаленню формаў і метадаў узаемадзеяння навучэнцаў з крыніцамі пазнання (падручнікамі, дапаможнікамі, часопісамі і інш.); выхоўваць асэнсаваныя, практычныя адносіны да пачутага і прачытанага; выпрацоўваць уменні канспектаваць, рыхтаваць даклады і рэфераты, выступаць з імі перад аўдыторыяй і інш.

Гэтыя патрабаванні закладзены і ў сістэму кантролю за ведамі. Для атрымання вышэйшых адзнак прапаноўваецца нацэльваць навучэнцаў  
на падрыхтоўку творчых і даследчых прац розных жанраў, у тым ліку рэфератаў, дакладаў, канспектаў. Але каб вучні былі здольныя выконваць такія заданні, неабходна дапамагчы ім авалодаць адпаведным інструментарыем, спецыфічнымі прыёмамі і спосабамі працы па іх падрыхтоўцы.

Для гэтага мэтазгодна праводзіць шэраг дапаможных навучальных работ. Першы крок да навучання напісання рэфератаў і дакладаў  - выпрацоўка навыкаў правільнага карыстання першакрыніцамі.

Асноўным пытаннем у **самастойнай працы** з **крыніцай** (артыкулам, кнігай) з’яўляецца пытанне пра арганізацыю матэрыялу тым, хто чытае.

***Арганізацыя*** *матэрыялу* ўключае:

* дакладнае разуменне пабудовы артыкула;
* адбор найбольш важнага, асноўнага;
* мэтазгоднае вядзенне запісаў.

Састаўленне, афармленне запісаў залежыць ад спецыфікі мыслення асобы, асаблівасцей асэнсавання і запамінання, але выдзяляюцца і тыповыя формы запісаў занатовак: план, тэзісы, выпіскі, канспект. Гэта і ёсць тыя базавыя навыкі, на аснове якіх грунтуецца падрыхтоўка да больш складаных формаў. Праца пачынаецца з увядзення паняцця (тэрміна). Напрыклад, пры разглядзе паняцця «план» навучэнцы павінны ўсвядоміць, што ***план*** *-* гэта пералічэнне ў пэўнай паслядоўнасці асноўных думак, пытанняў, якія разгледжаны або будуць разглядацца, што працэс складання плана распадаеццана тры моманты. Першы - чытанне артыкула, другі - дзяленне артыкула на часткі, трэці - кароткае называнне кожнай часткі. У працэсе складання планаў чытач глыбей унікае ў змест артыкула, бачыць яго ўнутраную логіку. Складанне плана дапамагае выпрацоўваць уменне сцісла запісваць і паслядоўна выкладаць думкі. Ён мабілізуе ўвагу, дапамагае хутка ўзнавіць у памяці тое, што прачытана.

Вельмі важны від дапаможнай працы - *складанне* ***тэзісаў.*** Навучанне тэзіраванню варта пачынаць пры вывучэнні літаратуры ў сярэдніх класах. Спачатку праца павінна быць калектыўнай. Для складання тэзісаў можна браць артыкулы з падручніка ці хрэстаматыі па літаратуры. Неабходна патлумачыць, што тэзісы істотна адрозніваюцца ад плана. Яны перадаюць змест, асноўныя вывады аўтара і іх абгрунтаванне. 3 дапамогай тэзісаў сцісла перадаеццатое, што падрабязна раскрываецца ў артыкуле. Тэзісы могуць быць простымі, калі перадаюць толькі галоўную думку, і складанымі, калі, акрамя галоўнай думкі, утрымліваюць яе кароткія доказы.

Пры складанні тэзісаў неабходна працаваць з кожным абзацам, выдзяляць, якую думку даказвае тут аўтар, якія факты, прыклады ілюструюць, падмацоўваюць гэту думку.

Існуюць два віды тэзіравання:

* выбарка аўтарскіх тэзісаў з тэксту;
* фармуляванне асноўных палажэнняў артыкула або раздзела кнігі сваімі словамі.

У першым выпадку ў тэксце адшукваюцца і вылучаюцца асноўныя думкі, якія выказвае аўтар. Яны выпісваюцца і размяшчаюцца ў той паслядоўнасці, у якой развіваецца і аўтарская думка, як адзначаецца ў методыцы, «следам за аўтарам».

У другім выпадку таксама вылучаюцца асноўныя аўтарскія думкі ў тэксце, але яны перадаюцца і запісваюцца сваімі словамі.

Часам побач з тэзісамі або на пакінутых палях насупраць запісваецца вельмі коратка, «штрыхамі» і частка фактычнага матэрыялу, які

служыць доказнай базай і можа спатрэбіцца для тлумачэння. Такая форма запісаў вельмі карысная пры падрыхтоўцы да вусных выступленняў.

Прыступаючы да тэзіравання, неабходна ўважліва прачытаць артыкул цалкам, прадумаць, асэнсаваць асноўныя думкі, затым, перачытваючы абзацы, занатоўваць асноўныя думкі ў выглядзе паслядоўных пунктаў. У тэзісы не ўключаецца падрабязны фактычны матэрыял. Асноўная ўвага засяроджваецца на высновах аўтара. Таму для тэзісаў характэрна некаторая адрывістасць выкладання, лаканічнасць і катэгарычнасць.

*Напрыклад,* паспрабуем скласці тэзісы, скарыстаўшы наступны ўрывак з артыкула пра п’есу А. Дударава «Вечар»:

«А. Дудараў стварыў каларытныя, шматмерныя характары. Вобраз Ганны здаецца досыць знаёмым, традыцыйным. Бабуля пражыла доўгае жыцце і так нарабілася на сваім вяку, што пад старасць не засталося сілы, каб утрымаць каля сябе няўдалага сына.

Ганна - мудрая і разважлівая. Яе мудрасць адметная. Яна бачыць дабро і зло, як бы яны ні перамешваліся, ні перапляталіся ў жыцці. Яна не суддзя чужым учынкам. Яна на дабро адказвае дабром, здольная спачуваць іншым, дараваць крыўду, калі на тое ёсць хаця б маленькая падстава».

Уважліва прааналізаваўшы ўрывак, можна вылучыць наступныя  
тэзісы: «Вобраз Ганны каларытны і традыцыйны. Бабуля пражыла доўгае жыццё, бачыла многа крыўды, але не ачарсцвела душою. Яна мудрая, разважлівая. Бачыць дабро і зло, але кіруецца законамі дабра». Або «Вобраз Ганны - традыцыйны, каларытны, глыбока гуманістычны».

Складанне тэзісаў дапамагае глыбей зразумець і выдзеліць галоўнае, развівае лагічнае мысленне, культуру вуснай і пісьмовай мовы - усё тое, без чаго немагчыма навучанне навыкам вуснага выступлення.

Навучанне вуснаму выступленню патрабуе асаблівай увагі. Дзеля таго, каб гэтыя жанры размяжоўваліся навучэнцамі, варта прывесці іх азначэнні. ***Рэферат*** - кароткі выклад якога-небудзь пытання, зместу якой-небудзь кнігі, артыкула. *Даклад -* публічнае паведамленне на пэўную тэму, якое мае новыя для аўдыторыі звесткі навуковага характару.

Мэтазгодна прапанаваць навучэнцам *памяткі,* якія будуць арыенціровачным апаратам і забяспечаць эфектыўнасць выканання працы.

***Памятка для падрыхтоўкі да вуснага выступлення***

* **Усведамленне, асэнсаванне тэмы.**
* **Агульны адбор літаратуры:**
* візуальна-аглядны адбор;
* беглы прагляд.
* **Адборачнае чытанне.**
* **Медытатыўны, схематычны план.**
* **Фарміруючае чытанне.**
* **Дакладны план, бачанне кампазіцыйных рамак.**
* **Складанне канспекта.**
* **Напісанне.** (Знойдзеныя ў кнігах неабходныя для даклада звесткі трэба перадаць так, як гэта робіцца ў вуснай мове, каб іх і больш лёгка ўспрымалі слухачы.)

***Памятка-патрабаванне да рэфератаў***

1. Ва ўступе даецца аналіз крыніц (адна - некалькі); вызначаюцца пункты гледжання на праблему (асобасная пазіцыя).
2. У асноўнай частцы расказваецца пра тое, як вырашаецца праблема ў крыніцах (кнігах, працах), прыводзіцца сістэма доказаў аўтараў, паказваюцца пункты гледжання (даецца каментарый, ацэнка).
3. У заключнай частцы падводзяцца вынікі.

***Памятка-патрабаванне да дакладаў***

**План даклада, у якім разглядаецца праблема**

•Чаму ўзнікла праблема?

* Бачанне праблемы іншымі аўтарамі.
* Як вырашаецца праблема твора, якую вы даследуеце?
* Што новае ўносіць аўтар?
* Наколькі ён мае рацыю?
* Значэнне (высновы).

**План даклада па творчасці пісьменніка**

* Агульная характарыстыка творчасці пісьменніка.
* Біяграфічныя дадзеныя, уплывы.
* Пісьменнік і яго эпоха, яго пазіцыя (сябры).
* Асноўныя тэмы творчасці (творы, праблематыка).
* Ацэнкі, значэнне творчасці.

Асобна неабходна спыніцца на навучанні *выбару структуры дакдада.* Традыцыйна прымяняецца трохчасткавая кампазіцыя: *уступ, асноўная частка, заключэнне.* Галоўная роля ў кампазіцыі даклада належыць асноўнай частцы. Таму варта пазнаёміць вучняў са спецыяльнымі метадамі і спосабамі яе напісання. Так, у кнізе У. Калесніка і Ф. Янкоўскага вызначаюцца наступныя парады ў гэтым кірунку: «Пішучы тэкст даклада, неабходна прытрымлівацца аднаго з двух мажлівых спосабаў выкладання думкі – індукцыйнага або дэдукцыйнага. Індукцыйны спосаб заключаецца ў тым, што спачатку прыводзяцца факты альбо назіранні, затым яны аналізуюцца і ўрэшце даецца заключэнне - вывад. Дэдукцыйны спосаб пачынаецца з фармулёўкі агульнага палажэння, якое затым абгрунтоўваецца фактамі, назіраннямі, доказамі».

На сённяшні дзень методыка прапануе яшчэ некалькі ***метадаў разгортвання асноўнай часткі*** даклада:

* *храналагічны* - прадугледжвае выкладанне матэрыялу ад пачатку ў яго гістарычным развіцці;
* *праблемны* (шляхам пастаноўкі пытанняў) – выбудоўваецца на ўзор пытанне - адказ, або паралельнае разважанне як пошук правільнага рашэння;
* *канцэнтрычны -* прадугледжвае размяшчэнне матэрыялу вакол галоўнай праблемы ад цэнтральнага пытання да яго аспектаў;
* *ступеньчаты -* патрабуе паслядоўнага разгляду мікратэм або пытанняў аднаго за другім.

Задача настаўніка - навучыць, арыентуючыся на зместавае напаўненне, выбіраць адпаведны метад разгортвання асноўнай часткі. Вельмі важна ўлічваць, што ў працы па навучанні дакладам у 10-11 класах настаўнік і вучні павінны бачыць розніцу ў характары, мэтах і задачах гэтых відаў выступленняў, інакш кажучы, класіфікаваць іх. Гэта асабліва садзейнічае наступнаму рацыянальнаму ўключэнню падрыхтаваных дакладаў у межы пэўнага ўрока і спалучэнню з другімі формамі і прыёмамі працы на ўроку, а тым самым вырашэнню складаных задач, якія паўстаюць перад славеснікам у працы па развіцці вуснай маналагічнай мовы старшакласнікаў.

Па прызначэнні і спосабах арганізацыі матэрыялу даклады можна ўмоўна падзяляць на *інфарматыўныя, даследчыя* і *праблемна-дыскусійныя.* Інфарматыўныя даклады маюць на мэце перадачу новых для вучняў звестак, у асноўным фактычных, з элементамі аналізу і ацэнкі, але без элементаў спрэчнасці, дыскусійнасці, звестак, якія пашыраюць літаратурныя веды вучняў. Інфарматыўныя даклады, у сваю чаргу, падзяляюцца на два падвіды: *інфарматыўна-ілюструючыя* і *інфарматыўна-дапаўняючыя.*

***Інфарматыўпа-ілюструючыя***даклады канкрэтызуюць і дапаўняюць тое, што разглядаецца на ўроку, літаратурна-мастацкім, мемуарным або мастацтвазнаўчым матэрыялам. Таму ідэя і змест даклада павінны адпавядаць агульнай накіраванасці таго, што вывучаецца на ўроку. Найбольш плённае выкарыстанне такіх дакладаў пры вывучэнні аглядавых тэм, калі асноўныя тэндэнцыі, якія звычайна тлумачыць настаўнік, канкрэтызуюцца цікавымі дапаўненнямі. Напрыклад, гаворка ідзе пра асноўныя тэндэнцыі грамадскага і літаратурнага развіцця эпохі, а вучні-дакладчыкі ў сваіх выступленнях разглядаюць канкрэтныя творы літаратуры і іншых відаў мастацтва, якія адлюстроўваюць гэтыя тэндэнцыі. Інфарматыўна-ілюструючыя даклады найперш базіруюцца на параўнальным дапаўненні-аналізе літаратурных матэрыялаў з прыкладамі з сумежных відаў мастацтва.

***Інфарматыўна-дапаўняючыя***даклады вельмі цесна звязаны з лекцыяй настаўніка. Напрыклад, пры разглядзе біяграфіі тэмай такога выступлення можа быць асобны этап творчасці, гісторыя напісання твора і інш.

Сутнасць ***даследчага даклада***заключаецца ў тым, што ствараецца ён у выніку самастойнага разгляду вучнем мастацкага тэксту ў ракурсе пэўнай праблемы. У такім дакладзе на першае месца выходзяць уласныя меркаванні выступоўцы, якія выцякаюць з аналізу фактычнага матэрыялу, а таксама са знаёмства з вучэбнай і крытычнай літаратурай. Методыка падрыхтоўкі даследчых дакладаў дастаткова складаная. Таму на ўроках літаратуры карысна праводзіць калектыўную падрыхтоўку да іх. Пры гэтым варта адбіраць такую тэму, якая, з аднаго боку, была б не вельмі падрабязна асветлена ў падручніку і дапаможніках, а з другога - была б цікавай для вучняў. Вялікае значэнне пры падрыхтоўцы маюць таксама індывідуальныя кансультацыі.

***Праблемна-дыскусійныя***даклады патрабуюць ад вучняў максімальнай самастойнасці. Такі даклад вымагаеразгляду розных пазіцый, выказаных крытыкамі на твор у цэлым або яго мастацкія вобразы, а таксама абгрунтавання ўласнай думкі. У выступленні вучань можа і палемізаваць, і пераконваць, і выказваць свой пункт гледжання. Гэтыя даклады найбольш эфектыўна выкарыстоўваць на ўроках паглыбленага аналізу твораў, на заключных занятках, уроках пазакласнага чытання і развіцця вуснай мовы.

Такім чынам, удумліва выпрацаванае ўменне рыхтаваць даклады розных відаў, а таксама практыка выступлення з імі эфектыўна развіваюць у вучняў інтэлектуальна-маўленчыя ўменні.

Падобная арганізацыя працы вучыць працаваць асэнсавана і творча, істотна развівае маўленне вучняў.

**15 пыт. ВЫКАРЫСТАННЕ НАГЛЯДНАСЦІ НА ЎРОКАХ ЛІТАРАТУРЫ**

**Спецыфіка працы з нагляднасцю на ўроках літаратуры**

Адным з асноўных прынцыпаў, на якіх базіруецца вывучэнне літаратуры, з’яўляецца прынцып нагляднасці, што рэалізуецца праз актывізацыю пачуццёва-зрокавага ўспрымання, багатую ілюстраванасць.

Аўтар гэтага прынцыпу - вядомы чэшскі педагог Ян Амос Каменскі, вялікую ўвагу надаваў «залатому правілу педагогікі», сутнасць якога бачыў у наступным: «Усё, што толькі магчыма, трэба забяспечваць для ўспрымання пачуццямі. Калі якія-небудзь прадметы можна адразу ўспрыняць некалькімі пачуццямі, то няхай яны ахопліваюцца некалькімі пачуццямі».

Нагляднасць актывізуе ўспрыманне матэрыялу, яна ўтварае зрокавы рад, які садзейнічае ўзмацненню засваення. Урокі, на якіх выкарыстоўваюцца рознага віду наглядныя сродкі, маюць, несумненна, большы плён.

Разам з тым зварот да нагляднасці - не ёсць самамэта, а актыўнае рацыянальнае ўключэнне ў адукацыйны працэс наглядных дапаможнікаў дзеля:

* выкарыстання нагляднасці як сродку фарміравання абстракцыі;
* назапашвання ўяўленняў аб аб’ектыўнай рэчаіснасці. Вылучаюцца наступныя **віды нагляднасці:**

***Славесная нагляднасць*** - слова настаўніка, праслухоўванне гуказапісаў, заданні па выразным і творчым чытанні і пераказе, якія агучваюць вучні. Настаўнік, як правіла, дае ўзор мовы, разважання, пытання да адказу, мамалагічнай мовы, вядзення дыялогу.

*Прадметная нагляднасць* выкарыстоўваецца ў выглядзе кніжак, выстаў, дапаможнікаў, энцыклапедычных даведнікаў, радзей - вызначальных прадметаў ці фотаздымкаў гэтых прадметаў

***Графічная*** *нагляднасць* - табліцы, схемы, эпіграфы да ўрокаў - дапамагае лагічна размежаваць матэрыял, арганізаваць запамінанне, пабудаваць працу на ўроку і станоўча ўплывае на індывідуальныя адказы вучняў.

Існуюць пэўныя **патрабаванні да стварэння і афармлсння графічнай нагляднасці:**

* акуратнасць;
* разборлівасць;
* выразнасць;
* самадастатковасць.

Нагляднасць, створаная ў адпаведнасці з такімі патрабаваннямі, дапамагае зафіксаваць у памяці складаны матэрыял. Графічная нагляднасць рыхтуецца самім настаўнікам ці даручаецца вучням, але па эскізах і тлумачэннях настаўніка. Настаўнік павінен правесці кансультацыю з вучнем, якому даручана стварыць той ці ііішы від нагляднасці. Так, напрыклад, калі вучань рыхтуе нейкую *схему* ці *табліцу,* выкладчыку варта паказаць некалькі ўзораў, ужо зробленых вучнямі нагляднасцей. Акрамя таго, неабходна звярнуць увагу дзяцей на тое, што ў нагляднасці павінна быць галоўным, а што - другасным. Калі такая нагляднасць ствараецца пры дапамозе камп’ютара, часткі яе павінны быць выкананы адпаведнымі шрыфтамі, кеглямі, а таксама, па магчымасці, выдзелены тым ці іншым колерам. Усё гэта будзе спрыяць лепшаму засваенню нагляднага матэрыялу і разам з тым выконваць вялікую эстэтычную функцыю.

Калі ж настаўнік у якасці нагляднасці выкарыстоўвае *эпіграф* да ўрока, трэба памятаць пра тое, што эпіграф - гэта цытата, якая змяшчаецца ў пачатку твора ці асобнага раздзела і выражае асноўную ідэю твора. Зыходзячы з гэтага, у якасці эпіграфа да пэўнага ўрока літаратуры неабходна выкарыстоўваць тую цытату, якая застаецца актуальнай на працягу ўсяго ўрока. Эпіграф павінен змяшчаць у сабе асноўную ідэю, якая будзе данесена настаўнікам класу. Так, напрыклад, у 11 класе эпіграфам да ўрока «Іван Мележ. "Людзі на балоце": творчая задума і гісторыя стварэння твора» можа паслужыць выказванне Н. Гілевіча «Да ўздыху апошняга ён жыў лёсам людзей на балоце», або словы самога аўтара: «Кніга, якую я не мог не напісаць». Выкарыстоўваючы на ўроках літаратуры эпіграфы, вельмі важна засяроджваць на гэтым увагу вучняў.

Дзеля таго, каб правільна арганізаваць працу з нагляднымі дапаможнікамі, настаўніку неабходна памятаць і пра **патрабаванні** да **выкарыстання нагляднасці:**

1. Нагляднасць павінна дакладна адпавядаць навучалыіаму матэрыялу.
2. Нагляднасць павінна быць якаснай.
3. Выкарыстанне нагляднасці, яе розных відаў павінна быць колькасна і часава абмежавана, каб не адцягваць увагу вучняў ад асноўнага матэрыялу. Пажадана на адным уроку выкарыстоўваць не больш за тры сродкі нагляднасці.
4. Працуючы з нагляднасцю, настаўнік не павінен адрываць увагу ад класа.
5. Пры перадачы сродкаў нагляднасці вучням нельга тлумачыць самы важны матэрыял, можна зрабіць паўзу або скіраваць увагу на другасныя дэталі.
6. Уся нагляднасць, якая прынесена на ўрок, абавязкова павінна быць выкарыстана. У іншым выпадку яна будзе адцягваць увагу вучняў.

**Выкарыстанне твораў сумежных відаў мастацтва**

Адпаведна школьнай праграме пры навучанні літаратуры неабходна звяртаць увагу і на такі важны аспект літаратурнай адукацыі, як выкарыстанне твораў сумежных відаў мастацтва на ўроку. Так, напрыклад, у праграме для 5 класа ў межах вывучэння тэмы «Роднае слова» (4 гадзіны) напрыканцы тэмы прапануецца наступнае: ***«Мастацтва.*** Жывапіс: *В. Цвірка.* «Мая радзіма», «Заслаўе»; *М. Ісаёнак.* «Песня аб маёй зямлі»; І. *Пушкоў.* «Вясна на Нёмане»; *А. Казлоўскі.* «Зялёны май», *М .Рагалевіч.* «Сімфонія вясны»; *В. Бялыніцкі-Біруля.* «Лотаць зацвіла»; *В. Бяляўскі.* «Беларускі краявід» і інш.» Як бачна, ужо на самым пачатку літаратурнай адукацыі настаўнік павінен выкарыстоўваць на сваіх уроках нямала твораў іншых відаў мастацтва.

Творы сумежных відаў мастацтва, якія выкарыстоўваюцца на ўроку літаратуры, можна згрупаваць наступным чынам:

**1. Творы жывапісу**

* ***партрэты пісьменпікаў*** (напрыклад, М. Будавей. «Партрэт В. Быкава», Н. Шчасная. «Снежныя зімы» (партрэт пісьменніка І. Шамякіна) (11 клас));
* ***творы, сугучныя*** *з* ***творамімастацкай літаратуры*** (напрыклад, Г. Вашчанка «Маё Палессе», А. Гараўскі. «Пінскія балоты», Ю. Зайцаў. «Людзі Палесся» - пры вывучэнні рамана I. Мележа «Людзі на балоце» (10 клас), Ф. Рушчыц. «Зімовая казка» - пры вывучэнні верша М. Багдановіча «Зімой») (5 клас));

•***палотны, створаныя на аснове літаратурных твораў*** (напрыклад, К. Васільеў. «Плач Яраслаўны», А. Лось. Ілюстрацыя да «Слова пра паход Ігаравы» і інш. (9 клас)).

**2. Музычныя творы**

• ***творы, створаныя на аснове літаратурнага матэрыялу, які вывучаецца наўроку*** (напрыклад, песня М. Чуркіна «Ручэй» на верш Я. Коласа - пры вывучэнні тэмы «Якуб Колас. "Ручэй"» (5 клас), I. Лучанок. Кантата «Курган», Р. Пукст. Опера «Машэка» - пры вывучэнні манаграфічнай тэмы «Янка Купала» (9 клас));

• ***музыка, сугучная*** *з* ***літаратурным матэрыялам*** (напрыклад, «Ой, у лузу, лузе...» - кампакт-дыск гурта «Палац», «Троіца» кампакт-дыск этнагурта «Троіца» - пры вывучэнні тэмы «Беларуская песня» (6 клас));

• ***творы пэўнага перыяду,*** адпаведнага аналагічнаму перыяду літаратурнага развіцця (напрыклад, Ф. Шапэн. Вальсы, мазуркі, Ф. Шуберт. «Няскончаная сімфонія» - пры вывучэнні тэмы «Рамантызм як вядучы літаратурны напрамак» (9 клас)).

1. **Творы графікі** (напрыклад, А. Лапіцкая. «Ляцяць над Палессем старажытныя песні» - пры вывучэнні манаграфічнай тэмы «Творчасць Ніла Плевіча» (11 клас)).
2. **Фотаздымкі ці каляровыя ілюстрацыі скульптурных і архітэктурных помнікау**

• ***архітэктура*** (напрыклад, палац Ватыкана **ў** Рыме (XV ст.), універсітэт у Падуі (XV ст), Карлаў мост у Празе (ХШ-ХV стст.), касцёл Святой Ганны ў Вільні (XIV ст.) - пры вывучэнні тэмы «Літаратура эпохі Адраджэння» (9 клас));

• ***скульптура*** (напрыклад, 3. Азгур. «Францыск Скарына», А. Шатэрнік. «Мікола Гусоўскі» - пры вывучэнні тэмы «Літаратура эпохі Адраджэння» (9 клас); 3. Азгур. «Помнік Кастусю Каліноўскаму» (г. Свіслач), К. Асадаў. «Францішак Багушэвіч» - пры вывучэнні тэмы «Рэалізм як літаратурны напрамак. Захаванне тэндэнцый рамантызму» (9 клас)).

**5.** **Фотамастацтва** (напрыклад, альбомы «Пакланіся прыродзе», «Спатканне з лесам» (В. Алешка), «Мая Беларусь» (С. Плыткевіч) - пры вывучэнні тэмы «Лірычныя жанры» (8 клас)).

**6.** **Тэатр і кінамастацтва** (напрыклад, спектакль «Вечар» (паводле А. Дударава) - пры вывучэнні драмы ў 8 класе; кінафільм «Я, Францыск Скарына» (рэж. Б. Сцяпанаў) - пры вывучэнні тэмы «Літаратура эпохі Адраджэння» (9 клас); кінафільмы «Знак бяды» (рэж. М. Пташук), «Дажыць да світання» (рэж. М. Яршоў) – пры вывучэнні манаграфічнай тэмы «Васіль Быкаў» (11 клас)).

Выкарыстанне твораў сумежных відаў мастацтва мае сваю спецыфіку. Вучняў неабходна рыхтаваць да такой складанай і даволі няпростай працы, як успрыманне твораў сумежных відаў мастацтва. Найчасцей цяжкасці сустракаюцца пры працы з творамі жывапісу, і выкліканы яны слабым валоданнем адпаведнай лексікай. Таму настаўнік павінен мець *апорны матэрыял* у выглядзе графічнай нагляднасці.

**Апорны матэрыял**

***1.******Паняцце пра жанры*** *(пейзаж, партрэт, сюжэтнае палатно,*

*ілюстрацыя, рэпрадукцыя).*

1. ***Каларыт***- адносіны фарбаў, колераў, якія адлюстроўваюць настрой, характарызуюць намаляванае (напісанае) на карціне.
2. ***Фарбы:*** *цёплыя* (чырвоная, жоўтая, ружовая і іх адценні), якія перадаюць станоўчыя эмоцыі; *халодныя* (сіняя, шэрая, цёмна-карычневая, цёмна-зялёная) - пачуццё смутку, негатыўны настрой.
3. ***Кампазіцыя:*** *пярэдні план, цэнтр* (выносіцца галоўнае), *задні план* (характарызуецца другаснае), *фон* (дадатковае, адцяняючае).

*Сродк івыразнасці: штрыхі, блікі, дэталі, сімвалічныяпрадметы.*

Знаёмячыся з творамі іншых відаў мастацтва на ўроку літаратуры, вучні не толькі выхоўваюцца эстэтычна, у гэты час адбываецца праца па развіцці іх маўлення. Таму пры выкарыстанні твораў сумежных відаў мастацтва неабходна звяртаць асобную ўвагу на *моўны матэрыял.* Настаўніку пажадана звяртацца да спецыяльнай лексікі, каб узбагаціць слоўнікавы запас вучняў і забяспечыць магчымасць свабоднага аперыравання гэтым матэрыялам.

**Моўны матэрыял**

**I.** ***Мастак*** - жывапісец, творца, майстар, аўтар карціны, пейзажыст, партрэтыст і інш.

***2. Карціна*** *-* твор, палатно, назва па жанры (пейзаж, партрэт і г.д.).

***3. Намаляваў*** *-* напісаў, паказаў, адлюстраваў, стварыў, перадаў, выявіў.

***4. Змест***- тэма, сюжэт, задума, ідэя, пейзаж, партрэт і г.д. ***Характарыстыка***- выяўленне, мастацкія дэталі, метафарычнасць, сімвалічнасць і г.д.

Працуючы з творамі сумежных відаў мастацтва, вучні павінны імкнуцца зрабіць усебаковы аналіз мастацкага твора, а не толькі выказваць суб’ектыўныя адносіны да ўбачанага. Зрабіць працу ў гэтым напрамку больш эфектыўнай можна з дапамогай памятак. Так, пры выкарыстанні твораў жывапісу варта прапанаваць вучням наступную *памятку:*

**Праца** з **творам жывапісу**

1. Уступная гутарка (аўтар, назва, суаднесенасць з літаратурай).
2. Разгляд карціны.
3. Аналіз зместу карціны (агульныя ўражанні ад убачанага).
4. Складанне плана апісання карціны.
5. Слоўнікавая праца (падбор апорных і ключавых слоў).
6. Фарміраванне вусных адказаў па пунктах плана.
7. Агульнае апісанне ці апавяданне.
8. Агульная памятка:

* Чаму так названа карціна?
* Хто (што) адлюстраваны (-а) на ёй?
* Вызначце асаблівасці: якая кампазіцыя, які агульны тон, каларыт, якія фарбы пераважаюць і чаму, якія дэталі ўведзены мастаком і для чаго?

Пры знаёмстве з тэатральнымі пастаноўкамі мэтазгодна выкарыстаць такую *схему-намятку:*

**Як глядзець і ацэньвапь спектакль**

1. Аўтар. Назва п’есы. Жанр.
2. Як увасоблена рэжысёрам задума аўтара (сцэнарыста).
3. Пра што расказана ў п'есе (фабула). Ці выяўлены ў спектаклі канфлікт.
4. Як удалося акцёрам увасобіць вобразы п’есы.
5. Як працавалі на выяўленне праблемы п’есы сцэнічныя сродкі (касцюмы, дэкарацыі, музыка, дэталі-сімвалы).
6. Вашы асабістыя ўражанні ад прагледжанага спектакля.

**Графічныя формы арганізацыі матэрыялу**

Выкладанне літаратуры ў школе, кажучы словамі выдатнага дзеяча адукацыі, акадэміка М.А. Лазарука, заўсёды было «навучаннем і выхаваннем творчасцю», справай складанай, чуйнай да асаблівасцей часу, канцэптуальных змен. Сёння таксама ідзе актыўны працэс змянення зместавай асновы гуманітарнай адукацыі. Характэрная прыкмета - новая парадыгматыка, у прыватнасці, арыентацыя на асобасны прыярытэт, на фармаванне актыўнай пазіцыі вучня, спосабаў пазнавальнай дзейнасці, на развіццё творчага і лагічнага мыслення.

Нельга не адзначыць, што сучасны вучань больш прагматычны, тэхналагізаваны. Гэта абумоўлена ходам гістарычнага развіцця, рухам цывілізацыйных працэсаў і інфармацыйным прагрэсам. Усё вышэйакрэсленае вымагае пошуку новых шляхоў дзейнасці, а таксама перагляду і універсалізацыі лепшых здабыткаў вопыту выкладання беларускай літаратуры. Адным з напрамкаў такога падыходу з’яўляецца шырокае выкарыстанне візуальных формаў арганізацыі матэрыялу. Прычым гэтыя формы выкарыстоўваюцца не толькі як творчая рэфлексія. 3 іх дапамогай вучні атрымліваюць магчымасць мэтанакіравана працаваць, выказваць свае ідэі, сістэматызаваць матэрыял, рабіць высновы і інш. Некаторыя з гэтых формаў могуць стаць для настаўніка вядучай стратэгіяй урока. Графічная арганізацыя матэрыялу робіць нагляднымі мысліцельныя працэсы, якія адбываюцца пры вывучэнні той ці іншай літаратурнай тэмы.

Аднак эфектыўнасці можна дасягнуць толькі ў тым выпадку, калі настаўнік будзе кіравацца наступнымі правіламі:

* грунтоўна і дэталёва прадумваць графічнае выкладанне матэрыялу, яго самадастатковасць;
* папярэдне тлумачыць вучням сутнасць прапаноўваемых табліц, схем, апор, кластэраў, умоўных знакаў і г.д.;
* дакладна вызначаць мэты і формы працы.

Такім чынам будзе дасягнута абуджэнне цікавасці да абранай тэмы, да працэсу даследавання і пазнання, а ўрок атрымаецца цікавым, насычаным і прадуктыўным.

*Напрыклад,* праводзячы падагульняючы ўрок па манаграфічнай тэме «Васіль Быкаў», настаўнік можа прапанаваць вучням наступную *табліцу:*

|  |  |  |
| --- | --- | --- |
| **Нумар** | **Прыкметы** | **Лаканічныя абгрунтаванні і прыклады** |
| 1 | Абмежаванасць часавай прасторы |  |
| 2 | Лакальнасць месца дзеяння |  |
| 3 | Звычайныя героі |  |
| 4 | Экстрэмальнасць умоў |  |
| 5 | Праблема маральнага выбару |  |
| 6 | Прыём рэтраспекцыі |  |
| 7 | Эпічны паралелізм |  |
| 8 | Выкарыстанне сімвалаў |  |
| 9 | Трагедыйнасць і філасафічнасць |  |

Узор табліцы падаецца на дошцы, а перад вучнямі ставіцца задача запоўніць яе. Папярэдне запаўняецца разам першы радок.

На ўроку па вывучэнні беларускіх народных песень можна прапанаваць скласці **кластэр** (выдзяленне сэнсавых адзінак тэксту і графічнае іх афармленне ў пэўным парадку), дапоўніўшы малюнкамі-сімваламі:

**Каляндарна-абрадавыя песні**

* **Калядныя**
* **Купальскія**
* **Жніўныя**
* **Валачобныя**
* **Восеньскія**
* **Пятроўскія**
* **Вяснянкі**

3 пэўным ускладненнем такое заданне можа быць прапанавана ў якасці дамашняга. Запаўненне кластэраў больш складанага, прычынна-выніковага характару можа весціся пад кіраўніцтвам настаўніка.

Графічная форма матэрыялу не толькі дапамагае вучням працаваць з тэкстам, але і наглядна дэманструе працэс пераходу ад няведання да ведання, робіць чытанне, аналіз, абмеркаванне больш асэнсаванымі, дапамагае выдзяляць асноўныя аспекты, актывізуе творчае мысленне.

Гэтыя асаблівасці графічных формаў арганізацыі матэрыялу робяць іх вядучымі і пры неабходнасці параўнальнага аналізу, супастаўлення літаратурных з’яў

*Напрыклад,* пры вывучэнні тэмы «Ад рамантызму да рэалізму» настаўнік можа прапанаваць вучням пракаменціраваць і параўнаць дзве ***памяткі-апоры:***

|  |  |
| --- | --- |
| **Асаблівасці рамантызму** | **Асаблівасці рэалізму** |
| 1. Выкарыстанне вострай фабулы. 2. Заблытаная інтрыга, абвостранасць сцэн. 3. Драматычны сюжэт. 4. Паказ выключных падзей. 5. Незвычайныя героі. 6. Наяўнасць легендарных персанажаў 7. Палярнасць герояў:   а)высакародныя, духоўна багатыя, самаахвярныя, прыгожыя сэрцам і ўчынкамі;  б)чэрствыя, дэспатычныя, жорсткія, цынічныя.   1. Эмацыянальнасць, узнёсласць, пафаснасць, вобразнасць мовы. 2. Матыў барацьбы за дабро, справядлівасць, свабоду.   10. Адухоўленасць прыроды. | 1. Аб’ектыўнасць адлюстравання жыцця, фатаграфічнасць. 2. Выяўленне сацыяльных вытокаў, з’яў і падзей. 3. Аналіз або паказ сацыяльна-гістарычных канфліктаў. 4. Звычайны герой у звычайных абставінах. 5. Усебаковасць адлюстравання чалавечай асобы:   а) род дзейнасці;  б) псіхалагічны партрэт;  в) духоўнае жыццё.  6.Аналітычнае раскрыццё абставін.  а) умовы, у якіх фарміруецца характар персанажа;  б) умовы, у якіх даводзіцца дзейнічаць персанажу.  7.Выяўленне вытокаў супярэчнасцей і сацыяльнай несправядлівасці. |

Візуальна пададзеная інфармацыя будзе не толькі больш актыўна ўспрымацца, але і сістэматызавацца і асэнсоўвацца творча.

На ўроках у старшых класах часта выкарыстоўваецца лекцыйна; форма падачы матэрыялу. Перавагі і недахопы традыцыйнай лекцы добра вядомыя. Асноўным яе недахопам з'яўляецца пасіўнасць успрыняцця, звязаная з аднастайнасцю дзейнасці. Выкарыстанне табліц, схем, апор актывізуе ўспрыманне. Было б няправільным не адзначыць, што настаўнікі, праводзячы ўрокі-лекцыі, карыстаюцца нагляднасцю даволі шырока, але засваенне становіцца больш прадуктыўным, калі вучням прапануецца, слухаючы матэрыял, занатоўваць, адлюстроўваць пачутае ў графічным выглядзе.

Так, знаёмячы вучняў з тэматычнай і жанравай разнастайнасцю сучаснай драматургіі, настаўнік можа прапанаваць ім падрыхтаваць табліцу па наступным узоры:

|  |  |  |  |  |
| --- | --- | --- | --- | --- |
| **Нумар** | **Аўтары** | **Творы** | **Тэмы** | **Жанры** |
|  |  |  |  |  |

Эфектыўнай графічнай формай з'яўляюцца інструктыўныя памяткі, алгарытмы, апоры. Яны арганізуюць працу вучняў, накіроўваюць у патрэбнае рэчышча, асабліва пры выкананні самастойнай працы, творчых заданняў, засваенні паняццяў па тэорыі літаратуры. Да таго ж ужыванне такіх формаў садзейнічае лагічнай і паслядоўнай пабудове разгорнутых адказаў па зададзенай тэме. Адным са шматлікіх прыкладаў можа быць *памятка-план* адказу на пытанне аб значэнні творчасці пісьменніка:

**I. Месца пісьменніка ў развіцці беларускай літаратуры.**

1. Асноўныя праблемы эпохі і адносіны да іх пісьменніка.
2. Традыцыі і наватарства пісьменніка ў галіне:

* ідэй;
* тэматыкі, праблематыкі;
* творчага метаду і стылю;
* жанру;
* моўнага стылю.

**II. Ацэнка творчасці пісьменніка крытыкамі.**

Як бачым, графічная арганізацыя матэрыялу наглядна паказвае змест, сутнасць, ідэі, высновы яшчэ да іх выяўлення і агучвання, а гэта - надзейны рухавік для працэсу пазнання і творчасці